މަޙުރަމަކާއި ނުލައި އަންހެނަކަށް ދަތުރުކުރެވޭނެ އެންމެ ދިގުމިން އެނގޭތަ؟ – Faanooz\nJune 27, 2020 | މާޢިޒް މަޙްމޫދު ރަޝީދު\nޝަރީޢަތުގައި، އަންހެނަކަށް މަޙްރަމަކާ ނުލާ ދަތުރުކުރަން ހުއްދަ ދެވިފައިވާ އެންމެ ދިގުމިނަކީ ކޮބާ ހެއްޔެވެ؟ ބައެއް ރިވާޔަތްތަކުގައި ތިން ދުވަސް ކަމުގައި ވެއެވެ. އަނެއްބައި ރިވާޔަތްތަކުގައި ދެ ދުވަސް ކަމުގައެވެ. އަދި ބައެއް ރިވާޔަތްތަކުގައި އެންމެ ދުވަހެއް ކަމުގައިވެސް ވެއެވެ. އެހެންކަމުން މި ހުރިހާ ރިވާޔަތްތަކެއް ޖަމާކުރާނީ ކިހިނެއް ހެއްޔެވެ؟ އަދި ކިލޯމީޓަރުން ބަލާނަމަ ދުވަހެއްގެ ދިގުމިނަކީ ކޮބާ ހެއްޔެވެ؟\nމިކަމުގައި ބަލަންޖެހޭ ޤާޢިދާއަކީ [އެނުކުންނަ ނުކުތުމަށް ދަތުރުކުރުމޭ ކިޔޭނެތޯ ނުވަތަ ނޫންތޯއެވެ.] އެ ނުކުންނަ ނުކުތުމަށް ދަތުރެކޭ ކިޔޭނަމަ މަޙްރަމަކާ ނުލާ ނުކުތުން ހުއްދަވެގެން ނުވެއެވެ. އެއީ ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމަ މިފަދައިން ޙަދީޘްކުރައްވާފައިވާތީއެވެ.\n((لَا تُسَافِرُ امْرَأَةٌ إِلَّا مَعَ ذِي مَحْرَمٍ)) [رواه البخاري برقم: (1862) ومسلم برقم: 424 – (1341)]\nމާނައީ: [މަޙްރަމަކާ އެކީގައި މެނުވީ އަންހެނަކު ދަތުރު ނުކުރާ ހުށިކަމެވެ.]\n((مَسِيرَةَ يَوْمٍ وَلَيْلَةٍ)) [رواه البخاري برقم: (1088) ومسلم برقم: 421 – (1339)]\nމާނައީ: [(މަޙްރަމަކާ އެކު މެނުވީ އަންހެނަކު) ރެޔަކާއި ދުވާލުގެ ދިގުމިނުގެ ދަތުރެއް ނުކުރާ ހުށިކަމެވެ.”\n((مَسِيرَةَ يَوْمٍ)) [رواه مسلم برقم: 420 – (1339)]\nމާނައީ: “(މަޙްރަމަކާ އެކު މެނުވީ އަންހެނަކު) އެއް ދުވަހުގެ ދިގުމިނުގެ ދަތުރެއް ނުކުރާހުށިކަމެވެ.”\n((مَسِيرَةَ لَيْلَةٍ)) [رواه مسلم برقم: 419 – (1339)]\nމާނައީ: [(މަޙްރަމަކާ އެކު މެނުވީ އަންހެނަކު) އެއްރޭގެ ދިގުމިނުގެ ދަތުރެއް ނުކުރާހުށިކަމެވެ.]\n((مَسِيرَةَ ثَلاثَةِ أَيَّامٍ)) [رواه أحمد برقم: 8564]\nމާނައީ: [(މަޙްރަމަކާ އެކު މެނުވީ އަންހެނަކު) ތިން ދުވަހުގެ ދިގުމިނުގެ ދަތުރެއް ނުކުރާހުށިކަމެވެ.]\nއަދި ބައެއް ރިވާޔަތްތަކުގައިވެއެވެ.\n((لَا تُسَافِرُ امْرَأَةُ بَرِيدًا إِلَّا وَمَعَهَا ذُو مَحْرَمٍ)) [رواه ابن خزيمة برقم: 2526]\nމާނައީ: [މަޙްރަމަކާ އެކު މެނުވީ އަންހެނަކު ބަރީދެއްގެ ދިގުމިނަށް ދަތުރު ނުކުރާހުށިކަމެވެ.]\nބަރީދަކީ ބައި ދުވަހެވެ.\nމި ގޮތަށް އައިސްފައިވާ ރިވާޔަތްތަކާ ބެހޭ ގޮތުން ޢިލްމުވެރިން ވިދާޅުވެފައިވަނީ، ހަދީޘް ބަސްފުޅުތަކުގައި ލަފްޒުތައް ތަފާތުވަނީ އެކި ސަބަބުތަކާ ހުރެކަމުގައެވެ. އޭގެ ތެރޭގައި:\nސުވާލުކުރާ މީހާގެ ސުވާލަށް ބިނާކޮށް ޖަވާބުދެއްވުން ހިމެނެއެވެ. ސުވާލުކުރައްވާ ބައެއް ބޭކަލުން ސުވާލުކުރައްވަނީ، އަންހެނަކު މަޙްރަމަކާ ނުލައި އެއްދުވަހުގެ ދިގުމިނުގެ ދަތުރެއް ކުރެވިދާނެ ހެއްޔެވެ؟ ދެން ނަބިއްޔާ ﷺ ހަދީޘް ކުރައްވަނީ އަންހެނަކަށް މަޙްރަމަކާ ނުލާ އެއް ދުވަހުގެ ދިގުމިނުގެ ދަތުރެއް ނުކުރެވޭނެއެވެ. އަދި އެހެން ބޭކަލަކު ސުވާލު ކުރައްވަނީ، އަންހެނަކަށް މަޙްރަމަކާ ނުލައި އެއްރޭގެ ދިގުމިނުގެ ދަތުރެއް ކުރެވިދާނެ ހެއްޔެވެ؟ އަދި އެހެން ބޭކަލަކު ސުވާލު ކުރައްވަނީ، އަންހެނަކަށް މަޙްރަމަކާ ނުލައި ތިންދުވަހުގެ ދިގުމިނުގެ ދަތުރެއް ކުރެވިދާނެ ހެެއްޔެވެ؟ ކޮންމެ ފަހަރަކު ވެސް ނަބިއްޔާ ﷺ ޖަވާބު ދެއްވަނީ އެ ސުވާލު ކުރައްވާ ބޭކަލެއްގެ ސުވާލަށް ބިނާކުރައްވައެވެ.\nއަދި އެކަލޭގެފާނުގެ ޖަވާބުފުޅުތައް ތަފާތުވަނީ އެކި ފަހަރު ބާވައިލެއްވޭ ވަޙީގެ ޙުކުމްފުޅުތައް ތަފާތުވާތީކަމުގައިވެސް ވެދާނެއެވެ. ދެން އެއަށް ފަހު ﷲ ތަޢާލާ އެޙުކުމްފުޅުތައް ލުއިކޮށްދެއްވަނީއެވެ.\nޚުލާޞާއަކީ: އަންހެނަކަށް މަޙްރަމަކާ ނުލައި ދަތުރުކުރުމުގެ މުއްދަތު ތަފާތުވަނީ އެކަލޭގެފާނާ ސުވާލުކުރެވޭ ގޮތުން ކަމަށް ވުން އެކަށީގެންވެއެވެ. ނުވަތަ މާތްވެގެންވާ އިލާހީ ޙިކުމަތަކަށްޓަކައި ﷲ ސުބްޙާނަހޫ ވަތަޢާލާ، ފުރަތަމަކޮޅުގައި ބަރީދެއްގެ ދިގުމިނަށް ދަތުރުކު ކުރުން މަނާކުރެއްވީއެވެ. ދެން އެއަށްފަހު ރެޔަކާ ދުވާލުގެ ދިގުމިނުގެ ދަތުރު ކުރުން މަނާކުރެއްވީއެވެ. ދެން އެއަށް ފަހު3ދުވަހުގެ ދަތުރަކަށް ކުރެއްވީކަމުގައި ވެސް ވެދާނެއެވެ.\nނަމަވެސް މުއްދަތު ތަފާތުވެފައިވާ މި ރިވާޔަތްތައް ހަމްލު ކުރަންޖެހޭނީ [އެ ނުކުތުމަކަށް ދަތުރެކޭ ކިޔޭ ނުކުތުން ތަކަށެވެ.] ޝަރީޢަތުގެ ދަލީލުތަކާ އެންމެ ދިމާވަނީ އެގޮތެވެ. އަދި ހަމަ އެފަދައިން ބުޚާރީއާއި މުސްލިމްގައި އައިސްފައިވާ ޞައްޙަ ރިވާޔަތްތަކުގައި އައިސްފައިވަނީ އެއްވެސް މުއްދަތެއް ކަނޑަނާޅައެވެ. ބުޚާރީގައި އިބްނު ޢައްބާސްގެ އަރިހުން ރިވާވެފައިވާ ޙަދީޘްގައިވެސް ބަޔާންކުރައްވާފައިވަނީ އެއްވެސް މުއްދަތެއް ކަނޑައެޅުމެއް ނެތިއެވެ. އޭގައި ވަނީ މަޙްރަމަކާ އެކީގައި މެނުވީ އަންހެނަކު ދަތުރުކޮށްގެން ނުވާނެ ކަމުގައެވެ. މިރިވާޔަތުން އިސްވެ ބަޔާން ވެވުނު ހުރިހާ ރިވާޔަތްތަކެއް ޖަމާކުރެވެއެވެ. އެހެންކަމުން އެކަމަކަށް ދަތުރެކޭ ކިޔާ ހުރިހާ ކަމެއް މީގައި ހިމެނެއެވެ. އެންމެ ކުރު މުއްދަތަކީ ބައި ދުވަހެވެ. އެއީ ބަރީދެކެވެ. އެހެންކަމުން އެ ދުރުމިނަށް އަންހެނަކު މަޙްރަމަކާ ނުލައި ދަތުރުކޮށްގެން ނުވާނެއެވެ. އެހެނީ މަޙުރަމަކު ނެތި ދަތުރެއް ކުރާނަމަ އަންހެނާވަނީ ނުބަޔާ ފަސާދައާއި ޚިޔާނާތަށް ހުށަހެޅިފައެވެ.\nއެހެންކަމުން އެކަނބަލުން މަޙްރަމަކާ ނުލައި ދަތުރުކޮށް ގެއްލުމާއި ހަލާކުގެ ތެރެއަށް ހުށަހެޅިގަތުން ހެޔޮނުވާނެއެވެ. އެކަނބަލުންގެ މަޙްރަމުންނަކީ؛ ފިރިމީހާއާއި، ބޭބެއާއި ބައްޕަ ފަދަ ނަސަބުގެ ގޮތުން ކައިވެނި ކުރުން ދާއިމަށް ޙަރާމް ފިރިހެނުންނާއި، ކިރުގެގޮތުން ކައިވެނި ޙަރާމް ފިރިހެނުންނެވެ. އޭގެ ތެރޭގައި ކިރުގެ ގޮތުން ބޭބެއާއި ބޮޑުބޭބެ ހިމެނެއެވެ.\nކިލޯމީޓަރުން ބަލާނަމަ ރެޔަކާއި ދުވާލުގެ ދިގުމިނަކީ ގާތްގަނޑަކަށް 80 ކިލޯމީޓަރާއި 75 ކިލޯ މީޓަރާއި ދެމެދުގެ ވަރެކެވެ. ބައި ދުވަހުގެ ދިގުމިނަކީ 40 ކިލޯމީޓަރެވެ. ރެޔަކާއި ދުވާލޭ މި ނަންގަތީ 24 ގަޑިއިރަށެވެ. ދެބައިކުޅަ އެއްބަޔަކީ 12 ގަޑިއިރެވެ. ކިލޯމީޓަރުން ބަލާނަމަ އެއީ ގާތްގަނޑަކަށް 40 ކިލޯމީޓަރެވެ.\nއޭގެ މާނައަކީ ކައިރި އަތޮޅުތަކަށާއި ރައްތަކަށް އަންހެނަކަށް ދަތުރުކުރެވިދާނެ އެވެ. ނަމަވެސް ދިގު ދަތުރުތަށް ގިނިކަންޏާ ކުރުން ޙަރާމްވާނެެވެ. ދީނަށް ލޯބިކުރާ އަންހެނުން ޙަރާމް ކުރައްވާފައިވާ ކަންކަމުން ދުރުވާނެވެ. މިކަން މިގޮތަށް އޮތުމުގައި ފޮރުވިފައިވާ ޙިކުމަތްތަކެއް ވާނެ ކަންވެސް ދަންނަ ހުއްޓެވެ.


vnews - Oscar award haflaa furathama faharah dhivehi chennel akun live kuranee\nއޮސްކާ އެވޯޑް ހަފްލާ ފުރަތަމަ ފަހަރަށް ދިވެހި ޗެނަލަކުން ލައިވް ކުރަނީ\nއޮސްކާ 2018 ގެ ނޮމިނޭޝަންތައް އިއުލާން ކުރުމަށް ބޭއްވި ހަފްލާގެ ތެރެއިން - ފޮޓޯ: ޕޫލް\nއެމެރިކާގެ ޑޮލްބީ ތިއޭޓަރުގައި މިރޭ ބާއްވާ އެވޯޑް ހަފްލާ "އޮސްކާ 2018" ފުރަތަމަ ފަހަރަސް ރާއްޖޭގެ ޗެނަލަކުން ލައިވް ކުރާގޮތަށް ހަމަޖެހިއްޖެ އެވެ.\nއޮސްކާ އެވޯޑް ހަލްފާ ލައިވް ކުރުމަށް ހަމަޖެހިފައިވަނީ ރާއްޖޭގެ މުނިފޫހިފިލުމުގެ ދާއިރާގެ މައުލޫމާތު ގެނެސްދިނުމުގައި އާންމުންގެ މަގްބޫލުކަން ހޯދާފައިވާ އައިސް ޓީވީން ނެވެ. އައިސް ޓީވީގެ ޕްރޮޑަކްޝަންސް މެނޭޖަރ އަހުމަދު އިގްބާލް ވިދާޅުވީ "އޮސްކާ އެވޯޑް ހަފްލާ މިރޭ ފަތިހު 4:30 ގައި ދައްކާ ގޮތަށް ހަމަޖެހިފައޮތީ، އޮސްކާ ދައްކަނީ ވަރަށް ގިނަ ބަޔަކު ރިކުއެސްޓް ކުރާތީ ހަމަ ރައިޓްސް ނަގައިގެން" ކަމަށެވެ.\nއައިސްޓީވީ އަކީ ބައިނަލް އަގްވާމީ ފުޓްބޯޅަ މެޗްތަކާއި އެހެނިހެން ބޯޑެތި އިވެންޓްތައްވެސް އެޗްޑީ ކޮލިޓީގައި ދިވެހިންނާ ހަމައަށް ގެނެސްދޭ ޗެނަލެކެވެ.\nމިއަހަރުގެ އޮސްކާ އެވޯޑު ހަފްލާއަކީ ވަރަށް ވާދަވެރި ގިނަ ނޮމިނޭޝަންތަކެއް ބައިވެރިކޮށްފައިވާ ހަފްލާއަކަށް ވާނެއެވެ. 24 ކެޓަގަރީއަކުން ނޮމިނޭޝަންތައް އިއުލާނު ކޮށްފައިވާއިރު ނޮމިނޭޝަންތަކުގެ އެންމެ ކުރީގައި އުޅެނީ ގުލަމޯ ޑެލް ޓޯރޯގެ "ދަ ޝޭޕް އޮފް ވޯޓާ" އެވެ. އެ ފިލްމަށް 13 ނޮމިނޭޝަންސް ލިބިފައިވެއެވެ.\nއަދި ބަފްޓާގައިވެސް ގިނަ އެވޯޑްތަކެއް ހޯދި "ތްރީ ބިލް ބޯޑްސް އައުޓްސައިޑް އެބިން މިސޯރީ" އަށް ހަތް ނޮމިނޭޝަން ލިބިފައިވެއެވެ. އެހެން ކެޓަގަރީތަކުން ނޮމިނޭޓްވެފައިވާ ފިލްމުތަކަކީ "ކޯލް މީ ބައި ޔޯ ނޭމް" އާއި "ޑާކެސްޓް އަވާ" އާއި "ގެޓް އައުޓް" އާއި "ޕެންތަމް ތްރެޑް" އާއި "ލޭޑީ ބާޑް" އަދި "ދަ ޕޯސްޓް" އެވެ.\nމިފަހަރުގެ އެވޯޑް ހަފްލާ ހުށަހަޅައިދޭނީ މިދިޔަ އަހަރުވެސް ހުށަހަޅައިދިން ޖިމީ ކިމެލް އެވެ. މި ހަލްފާ ރަސްމީކޮށް ލައިވް ކުރާނެ ޓީވީ ޗެނަލަކީ އެމެރިކާގެ އޭބީސީ ޗެނަލް އެވެ.\nމިއަހަރަކީ އޮސްކާ އެވޯޑް ހަފްލާއަށް 90 އަހަރު ފުރޭ އަހަރެވެ. މި ހަފްލާގައި އެމެރިކާގައި އާންމުން ބަޑި ގެންގުޅުމާއި ދެކޮޅު ހެދުމުގެ ގޮތުން ހަފްލާގައި ބައިވެރިވާ އެންމެންވެސް އޮރެންޖް ކުލައިގެ އެމެރިކާ ދިދައެއް ބޭނުން ކުރާނެ އެވެ. އަދި ޖިންސީ ފުރައްސާރައާއި ދެކޮޅަށް މިހާރު ފިލްމީ ފަންނާނު ހަފްލާތަކުގައި ބޭނުން ކުރާ "ޓައިމްސް އަޕް" އާއި "މީޓޫ" ކެމްޕޭން ރަމްޒު ކޮށްދިނުމުގެ ގޮތުން ބައިވެރިން އެވޯޑް ހަފްލާއަށް ހާޒިރުވާނީ ކަޅު ހެދުމުގައެވެ.


"Ishqbaaz" Ge Producer Vehtunee Eh Noon, Amilla Ah Funmaalee - Vaguthu\nސްޓަރ ޕްލަސް އިން ދައްކަމުދާ މަޝްހޫރު ޑްރާމާ ސިލްސިލާ "އިޝްޤުބާޒް" ގެ ޕްރޮޑިއުސަރަކު އިމާރާތެއްގެ މަތިން ވެއްޓުނީއެއް ނޫންކަމަށާއި އޭނާ އަމިއްލަ އަށް އިމާރާތުގެ މަތިން ފުންމާލާ، އަމިއްލައަށް މަރުވީކަމަށް ނޫސްތަކުން ބުނެފިއެވެ.\n"މިޑް ޑޭ" ނޫހުން ބުނެފައިވާ ގޮތުގައި، އޭނާ ދިރިއުޅޭ އެޕާޓްމަންޓް ހުންނަ އިމާރާތުގެ ތިރީގައި އޭނާ މަރުވެފައި އޮއްވާ ފެނުނީ މިދިޔަ ހުކުރު ދުވަހުގެ ހަވީރުގެ ވަގުތުއެވެ. އަދި، އެއީ، އޭނާ ހޯލީ ފާހަގަކުރަން އުޅެފައި އައިސްކަމަށްވެސް ބުނެފައިވެއެވެ.\nއޭނާ މަރުވެފައި އޮއްވާ ފެނުމާއެކު، އޭނާ ކައްސާލައިގެން މަތިން ވެއްޓުނީކަމަށް ވާހަކަ ދެކެވުނުކަމުގައިވިޔަސް، އިތުރަށް ބެލި ބެލުންތަކުން އޭނާ އަމިއްލައަށް ފުންމާލީކަން ކަށަވަރުކުރެވިފައިވާކަމަށް މިޑް ޑޭ އިން ބުނެފައިވެއެވެ. އަދި، އޭނާގެ ސުއިސައިޑް ނޯޓެއްވެސް ފެނިފައިވާކަމަށްވެސް ބުނެފައިވެއެވެ. އަދި، އެއީ ފައިސާގެ ދަތިތަކެއް ކުރިމަތިވެގެން ކަމަށްވެސް ބުނެފައިވެއެވެ.\nމިކަމާ ގުޅިގެން އިޝްޤުބާޒުގެ އަނެއް ޕްރޮޑިއުސަރުކަމުގައިވާ ގުލް ޚާން ބުނެފައިވަނީ އޭނާއަކީ މަސައްކަތަށް ވަރަށް ރަނގަޅު މީހެއްކަމަށެވެ.\nއިޝްޤުބާޒް އަކީ ތިން ބެއިންގެ މައްޗަށް ބިނާކޮށް ފެށި ޑްރާމާއެކެވެ. އެހެންނަމަވެސް، މިހާރު ޑްރާމާގެ ޖޯންރާވަނީ ލޯބީގެ ޑްރާމާއަކަށް ބަދަލުކޮށްފައެވެ. މިއީ އެތައް ބައެއްގެ މަޤުބޫލުކަން ލިބިފައިވާ ތަފާތު ސިލްސިލާއެކެވެ.\nޔަޝްއާއެކު ސެލްފީއެއް ނަގަން ފުރުސަތު ނުލިބުމުން އަމިއްލަ ގައިގާ ރޯކޮށްލައިފި\nއަމިއްލައަށް މަރުވާން އުޅުނު އުމުރުން ދުވަސްވީ މީހަކު ސަލާމަތްކޮށްފި


Fenaa nulai beys keun nurakkaa | Mihaaru\nފެނާ ނުލައި ބޭސް ކެއުން ނުރައްކާ\n12 އެޕްރީލް 2019 - 07:51\nފެނާ ނުލައި ބޭސް ކެއުމަކީ ބައެއް މީހުން ކުރާ ކަމެކެވެ. އެއީ ފެން ހޯދަން ލަސްވާތީ އަވަސްކޮށްލަން ކަމަށް ވެދާނެ އެވެ. ނޫނީ ކަންނެތްވެފައި ހުންނަ ވަގުތުގައި ކަންފަސޭހައަކަށެވެ. ކޮންމެ ސަބަބަކާ ހުރެ މިކަން މިގޮތަށް ކުރި ކަމުގައި ވިޔަސް މީ ވަރަށް ގެއްލުންހުރި ކަމެކެވެ.\nފެން ބޭނުންކުރުމުން ލިބޭ ހަމައެކަނި ފައިދާ އަކީ ބޭސްގުޅަ ދިރުވައިލަން ފަސޭހަވުމެއް ނޫނެވެ. ކާއެއްޗެހި ދަތުރުކުރާ ހޮޅި ނުވަތަ "އީސޯފޭގަސް" ގައި ބޭސްގުޅަ ތާށިވުމުގެ ނުރައްކާ ކުޑަކޮށްދެ އެވެ. ކާއެއްޗެހި ދަތުރުކުރާ ހޮޅީގައި ތާށިވުމުން އިހްސާސްވާ އުދަނގުލާއެކު ދުޅަވުމާއި ޖަރާސީމު އުފެދޭގޮތް މެދުވެރިވެ އެވެ.\nރޯވަން ޔުނިވަސިޓީގެ އެސިސްޓެންޓް ޕްރޮފެސަރު އަދި ފިޒީޝަނެއް ކަމަށްވާ ޖެނިފަ ކައުޑަލް ހާމަކުރި ގޮތުގައި އީސޯފޭގަސްގައި ބޭސްގުޅައެއް ތާށިވެފައި ހުރެއްޖެ ނަމަ ދުޅަވެ ހިރުވާގޮތް މެދުވެރިވުމުގެ ފުރުސަތު ބޮޑު ކަމަށެވެ. އަދި މިކަމުގެ ސަބަބުން މޭ އެންދުމާއި މޭގައި ރިއްސުން އަދި ފާރު އުފެދުމާއި ކަރުން ލޭ އައުން ފަދަ އަލާމާތްތައް ފެނުން އެކަށީގެންވެ އެވެ.\nއެކަމަކު ކާނާ ދަތުރުކުރާ ހޮޅީގެ ބައެއް ހިސާބުގައި ތަދު އިހްސާސްވާ ނާރުތައް ނުހުންނާތީވެ ބައެއްފަހަރު ބޭސްގުޅައެއް ތާށިވެފައި ހުރިކަން އިހްސާސްނުވެ ގިނަ ދުވަހު ދެމިހުންނަ ގޮތް ދިމާވެ އެވެ. މޭއަންދާ މޭގައި ރިއްސުމަކީ ކޮންމެވެސް ކާއެއްޗަކާ ގުޅިގެން ދިމާވި ކަމެއް ކަމުގައި ބަލާފައި ބައެއް މީހުން އަޅާނުލައި ދޫކޮށްލަފާނެ އެވެ.\nދެން ވާ ގޮތަކީ، ބޭސްގުޅަ ހަލާކުވުމުން، ކަރުތެރޭ ހުންނަ ރައްކާތެރިކޮށްދޭ ފަށަލަ( މިއުކަސް ލައިނިން) މަޑުމަޑުން ހަލާކުކޮށްލައި ބޮޑެތި ފާރު އުފެދުމާއި ގިނައިން ލޭ އައުން ފަދަ އަލާމާތްތައް ފެނުމެވެ.\nއެންމެ އާންމު ބޭސްތަކުގެ ތެރޭގައި ހިމެނޭ އެންޓިބަޔޯޓިކްސްގެ ބާވަތްތަކާއި އޮސްޓިއޯޕޮރޯސިސްއަށް ކާ ބޭހާއި ތަދުކަނޑުވާ ބޭސް ތާށިވެފައި ހުރެއްޖެ ނަމަ މިފަދަ ސީރިއަސް ގެއްލުންތައް ދިމާވެދާނެ ކަމަށް ޖެނިފާ ވިދާޅުވި އެވެ. ވިޓަމިންސީ އާއި އަޔަން ޓެބްލެޓަކީ ވެސް މިފަދަ މައްސަލަތައް ދިމާވެދާނެ ދެ ބޭހެވެ.\nޖެނިފާ ލަފާ ދެއްވީ ބޭސްކާއިރު، މަދުވެގެން 250 މިލިލީޓަރުގެ ފެން ބޭނުން ކުރުމަށެވެ. އަދި އިށީނދެ އިނުމުންނާއި ކޮޅަށް ހުރުމުން ވެސް ބޭސް ތާށިވުމުގެ ފުރުސަތު ކުޑަވާނެ އެވެ. އެއާ ޚިލާފަށް އޮށޯވެ އޮވެގެން ކާ ނަމަ ތާށިވުމުގެ ފުރުސަތު ބޮޑެވެ. އެހެންވެ، ނިދުމުގެ ވަގުތާ އެހާ ކައިރިކޮށްފައި ބޭސް ކެއުން ރަނގަޅެއް ނޫނެވެ. މަދުވެގެން 15 ވަރަކަށް މިނިޓް ކުރިން ބޭސްކާން އާދަކުރާށެވެ.\nފެނާއި ނުލައި ބަނޑާ ހަމައަށް ބޭސް ދަތުރުކުރުން އެއީ ވާނެ ކަމަކަށް ވިޔަސް ފެން ބޭނުން ކުރުމުން، ތާށިވެފައި ހުރެގެން ލިބިދާނެ ގެއްލުންތަކުން ރައްކާތެރިކޮށްދެ އެވެ.\nއިތުރު ލިޔުންތައް ސިއްހަތު ބޭސް ބޯފެން


DarkRain ge furathama kuru film Youtube ah\nޑާކްރެއިންގެ ފުރަތަމަ ކުރު ފިލްމު ޔޫޓިއުބަށް\nޑާކްރެއިން އެންޓަޓެއިންމަންޓުން ބެލުންތެރިންނަށް ގެނެސްދޭން ނިމި ކުރު ފިލްމުތަކުގެ ތެރެއިން ފުރަތަމަ ފިލްމު ޔޫޓިއުބަށް ލައިފި އެވެ.\nޑާކްރެއިންއިން ވަނީ އެ ސްޓޫޑިއޯގެ ޔޫޓިއުބް ޗެނަލް މެދުވެރިކޮށް "ޝޯޓްސް" ގެ ނަމުގައި ކުރު ފިލްމުތަކެއް ގެނެސް ދޭން ނިންމާ އެކަން އިއުލާނު ކޮށްފައެވެ. އެ ސްޓޫޑިއޯއިން ބުނީ މިއީ ޑާކްރެއިންގެ ވަފާތެރި ސަޕޯޓަރުންނަށް ދޭ ހަދިޔާއެއް ކަމަށެވެ.\n"ޝޯޓްސް" ގެ ދަށުން ފުރަތަމަ ގެނެސްދިން "ދައުވަތު" މިއަދު ވަނީ ޔޫޓިއުބަށް ލާފައެވެ. ޑާކްރެއިންއިން ބުނީ ޔޫޓިއުބް ޗެނަލްގައި ގެނެސްދެނީ ކުރު ފިލްމުތަކެއް ނަމަވެސް އެ ފިލްމުތަކަކީ ސަންސްޕެންސްތަކާއި ޓްވިސްޓްތަކުން ފުރިފައިވާ ފިލްމުތަކަކަށް ވާނެ ކަމަށެވެ. "ދައުވަތު" ގައި ކޮމެޑިއަން އަހުމަދު ސުނީ އަދި ޒުވާން ފިލްމީ ތަރި މަރިޔަމް ޝިފާ ހަރަކާތްތެރިވެ އެވެ.


Joorimanaage gothugai 174 million rufiyaa\nޖޫރިމަނާގެ ގޮތުގައި 174 މިލިއަން ރުފިޔާ\nމީރާގެ މުވައްޒަފުންތަކެއް ބަޔަކަށް ހިދުމަތް ދިނުމުގެ މަސައްކަތުގައި -- ފޮޓޯ: އަވަސް\nޖޫރިމަނާގެ ގޮތުގައި މިއަހަރުގެ ފުރަތަމަ ދުވަހުން ފެށިގެން މިދިޔަ ނޮވެމްބަރު މަހުގެ ނިޔަލަށް 174 މިލިއަން ރުފިޔާ މީރާ އަށް ބަލައިގެންފި އެވެ.\nމީރާގެ ތަފާސްހިސާބުގައިވާ ގޮތުން މިދިޔަ ނޮވެމްބަރުގެ ނިޔަލަށް ޖޫރިމަނާގެ ގޮތުގައި މީރާ އަށް ލިބުނު 174 މިލިއަން ރުފިޔާ އަކީ މިދިޔަ އަހަރުގެ އެ މުއްދަތުގައި ޖޫރިމަނާގެ ގޮތުގައި ލިބުނު އަދަދަށް ވުރެ 53 ޕަސެންޓް އިތުރު އަދަދެކެވެ.\nމިދިޔަ އަހަރުގެ ފުރަތަމަ ދުވަހުން ފެށިގެން މިދިޔަ އަހަރުގެ ނޮވެމްބަރުގެ ނިޔަލަށް ޖޫރިމަނާގެ ގޮތުގައި މީރާ އަށް ލިބުނީ 113.7 މިލިއަން ރުފިޔާ އެވެ.\nމިއަހަރުގެ ބަޖެޓުގައި ޖޫރިމަނާގެ ގޮތުގައި ދައުލަތަށް ލިބޭނެ ކަމަށް ލަފާކޮށްފައިވަނީ 43.8 މިލިއަން ރުފިޔާ އެވެ. އެކަމަކު މިއަހަރުގެ އޭޕްރީލް މަހުގެ ތެރޭގައި ދައުލަތަށް ވަނީ އެ އަދަދު ލިބިފަ އެވެ. އެހެންކަމުން ދައުލަތަށް މިއަހަރު ޖޫރިމަނާގެ ގޮތުގައި ލިބޭނެ ކަމަށް ލަފާކުރި އަދަދަށް ވުރެ އިތުރަށް މިހާރު ވެސް މިވަނީ 130.2 މިލިއަން ރުފިޔާ ލިބިފަ އެވެ.\nދައުލަތުން ދޭ އެކި ހިދުމަތްތަކުން ޖޫރިމަނާގެ ގޮތުގައި ބޮޑު އަދަދެއް ދައުލަތަށް އާމްދަނީގެ ގޮތުގައި ވަންނަ ކަމަށް ދައްކަ އެވެ. ނަމަވެސް ބައެއް ކަންކަމުން ޖޫރިމަނާ ކުރަމުން ގެންދާތީ އާއްމުންގެ ޝަކުވާ ބޮޑެވެ. މީގެ އެއް ކަމަކީ ޕާކިން މައްސަލަ އެވެ. މާލޭގައި ޕާކު ކުރާނެ އެކަށީގެންވާ ޖާގަނެތި ޕާކިން ޖޫރިމަނާ ކުރުމަކީ އާއްމުންގެ މެދުގައި އުދާސްކަން ބޮޑު މައްސަލަ އެކެވެ.\nއެއްގަމު ދަތުރުފަތުރުގެ ގާނޫނުގެ ދަށުން ކުރާ ޖޫރިމަނާއާ ގުޅިގެން ޝަކުވާ ހުށަހެޅުމުގެ ފުރުސަތު ލިބޭ ގޮތަށް ޓްރާންސްޕޯޓު މިނިސްޓްރީން މިހާރު ވަނީ ގަވާއިދެއް ގެޒެޓްކޮށް އަމަލުކުރަން ފަށާފަ އެވެ. ގަވައިދުގައިވާ ގޮތުން ޖޫރިމަނާ ކުރުމާ ގުޅިގެން ހުށަހަޅާ ޝަކުވާތަކަށް ބަލައި ގޮތް ނިންމާނީ ޓްރާންސްޕޯޓް މިނިސްޓަރު އައްޔަންކުރާ ތިން މެންބަރުންގެ ކޮމިޓީގެ އަގުލަބިއްޔަތުންނެވެ.\nޖޫރިމަނާކުރީ ގާނޫނާއި ގަވައިދުތަކާ އެއްގޮތްވާ ގޮތުގެ މަތިން ނޫން ކަމަށްވާނަމަ ޖޫރިމަނާގެ އަދަދު ބަދަލުކުރުމާއި އަދި ޖޫރިމަނާ ކުރި ކުރުން ބާތިލް ކަމަށް ކޮމިޓީ އަށް ނިންމިދާނެ އެވެ. ކޮމިޓީން ޖޫރިމަނާއެއް ބާތިލް ކަމަށް ނިންމައިފިނަމަ ޖޫރިމަނާއާއި ގުޅިގެން އެޅި ހުރިހާ ފިޔަވަޅެއް ވެސް ބާތިލްވާނެ އެވެ. މީގެތެރޭގައި ވެހިކަލް ޓޯ ކުރުމާއި ލައިސަންސް ހިފެހެއްޓުން ވެސް ހިމެނެ އެވެ.\nތިން މަހު މުދަލު ޒަކާތް ؛ 15 މިލިއަން\nއާމްދަނީން ޓެކްސް ނެގުމުގައި އިސްތިސްނާ ދޭން އުސޫލެއް\nމީރާ އިން ރޯދަ މަހު ހިދުމަތްދޭ ވަގުތު ކަނޑައަޅައިފި


Fenaka Ihavandhoo Branch 800KW Ge Generator Eh Gennanee — Ihavandhoo.com\nފެނަކަ އިހަވަންދޫ ބުރާންޗަށް އައު ޖަނެރޭޓަރެއް ގެންނަނީ\n24 އޭޕުރީލު 2020 1 ޢަބުދުﷲ ޙަމީދު\nފެނަކަކޯޕަރޭޝަން ލިމިޓެޑް ހއ. އިހަވަންދޫ ބުރާންޗަށް ގެންނަ 800 ކިލޯވޯޓުގެ ޖަނަރޭޓަރު މާދަމާގެ ވަގުތެއްގައި އިހަވަންދޫއަށް ގެނެވޭނެ ކަމަށް، ފެނަކަ އިހަވަންދޫ ބުރާންޗުގެ ޑެޕިއުޓީ މެނޭޖަރ އަލްފާޟިލް މުޙައްމަދު ސަމީރު ވިދާޅުވެއްޖެއެވެ.\nމިނޫހަށް މައުލޫމާތު ދެއްވަމުން ސަމީރު ވިދާޅުވީ، މާދަމާ އަލަށް ގެނެވޭ ޖަނަރޭޓަރަކީ އިހަވަންދޫގެ ކަރަންޓުގެ ހާލަތު އިތުރަށް ރަނގަޅުކުރުމަށް ގެންނަ ޖަނަރޭޓަރު ސެޓެއް ކަމަށެވެ. މިވަގުތު އިހަވަންދޫގެ ގެތަކަށް ކަރަންޓުގެ ޚިދުމަތް ފޯރުކޮށްދިނުމަށް ބޭނުންކުރަނީ 600 ކިލޯވޯޓުގެ2ޖަނަރޭޓަރާއި 350 ކިލޯވޯޓުގެ ޖަނަރޭޓަރެއް ކަމަށް ސަމީރު ވިދާޅުވިއެވެ. ރަށުގެ ކަރަންޓު ލޯޑު ދުވަހަކަށްވުރެ ދުވަހެއް އިތުރުވަމުންދާކަން ފާހަގަ ކުރައްވަމުން ސަމީރު ވިދާޅުވީ،ޖަނަރޭޓަރެއް މިގެނެވެނީ ރައްޔިތުންނަށް ދެމުންދާ ކަރަންޓުގެ ޚިދުމަތް ޔަޤީން ކުރުމާއި ކަރަންޓުގެ ހާލަތު އިތުރަށް ރަނގަޅުކުރުމުގެ ބޭނުމުގައި ކަމަށެވެ.\nމިދުވަސްވަރަކީ ހޫނު ގަދަ ދުވަސްވަރަކަށް ވުމާއި، އިހަވަންދޫ ފުރަބަންދުގައި ވާތީ، ރަށުގެ ގެ ތަކުން ކަރަންޓު ބޭނުންކުރާ މިންވަރު ވަރަށްބޮޑަށް އިތުރުވެފައިވާކަން ފާހަގަ ކުރައްވަމުން ސަމީރު ވިދާޅުވީ ރައްޔިތުންނަށް ބޭނުންވާ މިންވަރަށް ކަރަންޓު ފޯރުކޮށްދިނުމުގެ ކެޕޭސިޓީ އެބަހުރި ކަމަށެވެ. ސަމީރު ވަނީ މިދުވަސްވަރުގެ ހާލަތަށްބަލާފައި ބޭނުންވާ އެންމެ ކުޑަ މިންވަރަކަށް ކަރަންޓުގެ ބޭނުން ކުރެއްވުމަށް ރައްޔިތުންނަށް އިލްތިމާސް ކުރައްވާފައެވެ. ސަރުކާރުން މިމަހުގެ ކަރަންޓު ބިލަށް 40 އިންސައްތަ ޑިސްކައުންޓެއް ދޭގޮތަށް ހަމަޖެހިފައިވީނަމަވެސް، ކުރީ ފަހަރުތަކަށްވުރެ ގޭބިސީގެ ކަރަންޓު ބޭނުންކުރާ މިންވަރު އިތުރުވެފައިވާނަމަ ބިލް ބޮޑުވުމާއެކު އެލިބޭ ޑިސްކައުންޓު ލިބޭކަން އިހްސާސް ނުކުރެވޭނެ ކަމަށް ވިދާޅުވެ ސަމީރު ވަނީ ކަރަންޓުގެ އިޝްރާފު ވީހާވެސް ކުޑަކުރުމަށް ރައްޔިތުންނަށް އިލްތިމާސް ކުރައްވާފައެވެ.\nއިހަވަންދޫއަށް ގެނެވޭ އައު ޖަނަރޭޓަރު ލިބުމާއެކު، ޖަނަރޭޓަރު އިންސްޓޯލް ކުރެވި ކަރަންޓުގެ ޚިދުމަތް ދިނުމަށް ބޭނުންކުރުމަށް ތައްޔާރު ވެފައިވާ ކަމަށް ސަމީރު ވިދާޅުވިއެވެ.\nފެނަކަ އިހަވަންދޫބުރާންޗުގައި މިވަގުތު ކުރެވެމުންދާ މަސައްކަތްތަކަށް ބަލާއިރު، 150،000 ލިޓަރުގެ ޑީސަލް ސްޓޯރޭޖެއް ގާއިމުގެ ކުރުމުގެ މަސައްކަތް ދަނީ ކުރެވެމުންނެވެ. މިމަސައްކަތުގެ 90 އިންސައްތަ ވަނީ ނިމިފައެވެ.2މެގަވޯޓުގެ2ޖަރޭޓަރުސެޓު ބެހެއްޓޭނެ އައު އިންޖީން ގެއެއް އެޅުމުގެ މަސައްކަތުގެ 75 އިންސައްތަ މިހާރު ވަނީ ނިމިފައެވެ. މި އިމާރާތުގެ މަސައްކަތް ކޮވިޑާ ގުޅިގެން އިމާރާތް ކުރުމަށް ބޭނުންވާ ސާމާނު ލިބުމުގެ ދަތިތަކާހުރެ މިވަގުތަށް ހުއްޓިފައިވާކަން ސަމީރު ފާހަގަކުރެއްވިއެވެ. އަދި ރަށުގެ ކަރަންޓު ނެޓުވޯކު އަޕްގުރޭޑިންގެ މަސައްކަތްތަކެއް ކުރުމަށް ހަމަޖެހިފައިވާއިރު، އެމަސައްކަތް މަޑުޖެހިފައިވަނީ ކޮވިޑާ ގުޅިގެން ސަރުކާރު ބަންދުކުރުމާއި ގުޅިގެން ކަމަށް ސަމީރު ވިދާޅުވިއެވެ.\nޝުކުރިއްޔާ ސަމީރު․ ރަށުގެ ބައެއް ސަރަހައްދުތަކަށް ކަރަންޓު ލިބޭ މިންވަރު ދައްވެފަވާތީ އެކަން އަވަހަށް ހައްލުވާނެ ކަމަށް އުއްމީދު ކުރަން\n– 24 އޭޕުރީލު 2020 1 0


ޔޮޓް ޓުއަރސްއަށް 22 މިލިއަން ޑޮލަރު ދެއްކުން ފަސްކޮށްދެއްވުމަށް ހައިކޯޓުގައި އެދިފި- އެލައިޑް – DhiDaily\nޔޮޓް ޓުއަރސްއަށް 22 މިލިއަން ޑޮލަރު ދެއްކުން ފަސްކޮށްދެއްވުމަށް ހައިކޯޓުގައި އެދިފި- އެލައިޑް\nމަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރުގެ ޔޮޓް ޓުއަރސްއަށް 22 މިލިއަން ޑޮލަރު ދެއްކުމަށް އެލައިޑް އިންޝުއަރެންސްގެ މައްޗަށް ސިވިލް ކޯޓުން ކޮށްފައިވާ ހުކުމް ތަންފީޒު ކުރުން ފަސްކޮށްދެއްވުމަށް އެލައިޑުން ހައިކޯޓުގައި އެދިފިއެވެ.\nއެލައިޑް އިންޝުއަރެންސް ކުންފުނީގެ މައްޗަށް 22 މިލިއަން ޑޮލަރު ޔޮޓު ޓުއާރސް ކުންފުންޏަށް6ދުވަހުގެ ތެރޭގައި ދެއްކުމަށް ސިވިލް ކޯޓުން ހުކުމް ކުރުމާއި ގުޅިގެން އެލައިޑް ކުންފުނިން ވަނީ ހައިކޯޓުގައި އެ މައްސަލަ އިސްތިއުނާފް ކޮށްފައެވެ.\nއެގޮތުން މި މައްސަލައާ ގުޅިގެން މިއަދު ހައިކޯޓުގައި ބޭއްވި ފުރަތަމަ އަޑުއެހުމުގައި އެލައިޑު އިންޝޫރެންސް ކުންފުނިން މިވަނީ، ހައިކޯޓުގައި އިސްތިއުނާފް ކޮށްފައިވާ މިމަސައްލައަށް ވަކި ގޮތެއް ކަނޑައެޅެންދެން، ސިވިލް ކޯޓުން ކޮށްފައިވާ އެހުކުމް ތަންފީޒު ކުރުން ފަސްކޮށްދިނުމުގެ އަމުރަކަށް އެދިފައެވެ.\nއެ ވަގުތީ އަމުރު ނެރެދިނުމާއި ގުޅޭ ގޮތުން އިތުރަށް ތަފްޞީލު ދެއްވަމުން އެލައިޑް އިންޝިއަރެންސްގެ ޤާނޫނީ ވަކީލުން ވަނީ މިފަދަ ބައެއް މައްސަލަތަކުގައި ހައިކޯޓުން މީގެކުރިން މިފަދަ އަމުރުތައް ނެރެދެއްވާފައިވާ ކަމަށެވެ.\nއެކަމަށް ރައްދުގައި، ބައެއް ކޯޓުތަކުގެ ނިންމުންތަކަށް ރިއާޔަތްކޮށް ޔޮޓް ޓުއާރސްގެ ޤާނޫނީ ވަކީލު ވިދާޅުވީ، ކޮންމެހެން ވަގުތީ އަމުރެއް ނެރެދެންޖެހޭ ސަބަބެއް އޮތް ކަމަށް ނުފެންނަ ކަމަށެވެ.\nހައިކޯޓުގައި މިމައްސަލަ ބައްލަވާ ފަނޑިޔާރުންގެ ބެންޗުގެ ރިޔާސަތުގައި އިންނެވި ފަނޑިޔާރު މުޙައްމަދު ނިޔާޒު ވިދާޅުވީ ވަގުތީ އަމުރާ ގުޅޭގޮތުން2ފަރާތުން ދެއްކެވި ވާހަކަތަކަށާއި ޝަރީއަތަށް ހުށަހެޅިފައިވާ ލިޔެކިޔުންތަކަށް ބެލުމަށްފަހު، ފަނޑިޔާރުންގެ ބެންޗުން ވަކި ގޮތެއް ނިންމުމަށްފަހު، ދެފަރާތަށް އަންގަނެ ކަމަށެވެ.\nމި މައްސަލަ ހައިކޯޓުގައި ބައްލަވަނީ ފަނޑިޔާރު ނިޔާޒުގެ އިތުރުން ފަނޑިޔާރު ޝުއައިބު ހުސައިން ޒަކަރިއްޔާ އާއި ފަނޑިޔާރު ހުސައިން ޝަހީދުއެވެ.\nމި މައްސަލައާ ގުޅިގެން އެލައިޑުން އިސްތިއުނާފްކުރި ނުކުތާތައް މި އަދުގެ ދުވަހުގެ ޝަރީއަތުގެ އަޑުއެހުމަށް ވަނީ ހުށަހަޅާފައެވެ.\nދެން އޮންނަ ޝަރީއަތުގެ އަޑުއެހުމުގައި ފުރަތަމަ ކަމަކަށް ކުރިއަށްދާނީ ޔޮޓް ޓުއާރސް ކުންފުނިން އެލައިޑުން ފާހަގަކުރި ނުކުތާތަކަށް ޖަވާބުދާރީ ވުމެވެ.\nމި މައްސަލަަކީ، އިންޝުއަރެންސް ކްލެއިމްގެ ގޮތުގައި ބަދަލު ދޭންޖެހޭ ކަމަށް ނިންމައި، އެލައިޑް އިންޝުއަރެންސް މައްޗަށް، ޔޮޓް ޓުއަރސްއަށް 22 މިލިއަން ޑޮލަރު ދެއްކުމަށް ސިވިލް ކޯޓުން ކޮށްފައިވާ ހުކުމާއި ގުޅިގެން، އެލައިޑް އިންޝުއަރެންސުން ހައިކޯޓުގައި އިސްތިއުނާފް ކޮށްފައިވާ މައްސަލައެކެވެ.\nމިއީ ހައިކޯޓުގައި މި މައްސަލާގައި ބޭއްވި ފުރަތަމަ އަޑުއެހުމެވެ.


އޮޔާދާ ބުދުފައްޅިއެއް ރާއްޖޭގެ ކަނޑުގެ ސަރަހައްދުން ފެނުމަކީ ރާއްޖޭގައި އެހެން ދީންތަކުގެ މީހުން އަޅުކަން ކުރާނެ ފައްޅިތައް އަޅާނެ ކަމަށް ދިން އިންޒާރެއް ނޫންބާވައެވެ! ސިއްރު ފެންފުށީ މޫދުގައި ހެދި މަރުކަޒުގައި ބެހެއްޓި ބުދުތައް ތަޅައިލުމުން ދިން އިންޒާރެއް ނޫން ބާވައެވެ! އަޅުކަން ކުރަން ބޭނުން ކުރާ 28 ބުދު ހިފައިގެން ސުލްޙަވެރި އެއްވުމަކަށް ރާއްޖެއައި އިންޑިއާގެ4މީހުން ފޮނުވި ޖަމާއަތާއި މިކަންކަމާއި ގުޅުމެއް ނެތްބާވައެވެ! މިއީ ހަމަ ވިސްނައިލުން މުހިންމު ކަންކަމެވެ.\n"ފްލޯޓިންގ ޓެމްޕަލް" ފެނުނު ކަމަށްވަނީ މަހަށް ނުކުމެ އުޅުނު ރާއްޖޭގެ މަސް ދޯންޏަކަށް ފެބްރުއަރީ މަހުގެ 25 ވަނަ ދުވަހު ހުވަދޫ ކަނޑުން 26 ވަރަކަށް މޭލު ބޭރުން ކަމަށް މިއަދު ސޯޝަލް މީޑިއާގައި މައުލޫމާތު ފެތުރުނެވެ.\nގިނަ ބައަކު ބުނަނީ ނޮވެމްބަރު3ގެ އުދުވާނީ ހަމަލާވެސް ކުރިމަތިވީ ލިބެމުން އައި އިންޒާރުތަކަށް ޣާފިލުވެ ނިދާފައި ތިބުމުން ކަމަށްވާއިރު މިފަދަ އިންޒާރުތަކަށް ހޭލުންތެރި ނުވެއްޖެނަމަ ވަރުގަދަ "ހަމަލާ" ތަކަކާއި ކުރިމަތިލާން ޖެހޭނެ ކަމަށެވެ. މިފެންނަނީ އެކަންކަމުގެ ކޮޅުމަތި ކަމަށެވެ. އެއީ އޮޔާދިއަ އެއްޗެއް ކަމަށް ޤަބޫލު ނުކުރާ ކަމަށާއި އެއީ އެ ސަރަހައްދަށް ދޫކޮށްލައި ދިވެހިންނަށް ދިން އިންޒާރެއް ކަމަށް ޤަބޫލުކުރާ ކަމަށްވެސް ބައެއް މީހުން ބުނެފައިވެއެވެ.


އެމްޑީޕީގެ ދޭތިން ފަހެތި ކެމްޕެއިންއާ ގުޅޭ މަސައްކަތު ބައްދަލުވުން ބާއްވައިފި. – Maldivian Democratic Party\nއެމްޑީޕީގެ ދޭތިން ފަހެތި ކެމްޕެއިންއާ ގުޅޭ މަސައްކަތު ބައްދަލުވުން ބާއްވައިފި.\n2013 ވަނަ އަހަރުގެ ރިޔާސީ އިންތިޚާބަށް ތައްޔާރުވުމުގެ ގޮތުން ދިވެހިރައްޔިތުންގެ ޑިމޮކްރަޓިކް ޕާޓީ )އެމްޑީޕީ(އިން ކުރިޔަށް ގެންދާ ދޭތިން ފަހެތި ކެމްޕެއިންގެ ދޮރުން-ދޮރަށް ވައުދާ ހިނގުމުގެ މަސައްކަތްތަކާ ގުޅޭ މަސައްކަތު ބައްދަލުވުން މާލެ ސިޓީ ހޯލްގައި މިއަދު ބާއްވައިފިއެވެ.\nމާލެ ސިޓީގަ ދޮރުން ދޮރަށް ހިނގާ އޭޖެންޓުންނަށް އަމާޒުކޮށްގެން ސިޓީ ހޯލްގައި ކުރިޔަށް ގެންދިޔަ މި މަސައްކަތު ބައްދަލުވުމުގައި، ދޮރުން ދޮރަށް ހިނގުމާއި،މިހާތަނަށް މާލެ ސިޓިގެ ދާއިރާތަކުގައި ދޮރުން ދޮރަށް ހިނގާ ލިބިފައިވާ މައުލޫމާތުގެ ރިޕޯޓް ހުށަހަޅާ އެކަމާ ގުޅޭ މަޝްވަރާތައް ކުރިޔަށް ގެންދިއުމާއި، ވޯޓަރ ރެޖިސްޓްރޭޝަންއާއި، އަދި ޕާޓީގެ ސިޔާސަތުތަކާ ގުޅޭ މައުލޫމާތު ދިނުން އޮތެވެ.\nމާލޭ ސިޓީގެ އެކި ދާއިރާތަކުގަ ދޮރުން ދޮރަށް ހިނގާ އޭޖެންޓުންނަށް އަމާޒުކޮށްގެން ބޭއްވި މި މަސައްކަތު ބައްދަލުވުމުގައި ދޮރުން ދޮރަށް ހިނގުމުގެ އެންމެ ފަހުގެ މައުލޫމާތު ހުށަހަޅުއްވައި ދެއްވީ އެމްޑީޕީގެ ކެމްޕެއިން އޮފީހުގެ އޮޕަރޭޝަންސް މެނޭޖަރ މުޙައްމަދު ބަޝިރުއެވެ. އަދި މިހާތަނަށް މާލެ ސިޓީގެ ދޮރުން ދޮރަށް ހިނގާފައިވާ މައުލޫމާތުގެ ރިޕޯޓް އާއި ދާއިރާތަކުގެ ރިޕޯޓް ހުށަހަޅުއްވައިދެއްވީ މިއަދުގެ ބައްދަލުވުމުގެ ބައިވެރިންކަމުގައިވާ ކެމްޕެއިން އޭޖެންޓުންނެވެ. މި ބައްދަލުވުމުގައި ވޯޓަރ ރަޖިސްޓްރޭޝަންއާ ގުޅޭ ގޮތުން މައުލޫމާތު ދެއްވީ އެމްޑީޕީގެ އިލެކްޝަންސް ކޮމިޓީގެ މުގައްރިރި އިބްރާޙިމް ވަޙިދުއާއި ހުދާ އަޙްމަދްއެވެ. ޕާޓީގެ ޕޮލިސީތަކާ ގުޅޭ މައުލޫމާތު ދެއްވީ ޕޮލިސީ ކޮމިޓިގެ މުޤައްރިރު އަދި އެމްޑީޕީ ސަރުކާރުގެ އިކޮނޮމިކް މިނިސްޓަރ މަހްމޫދް ރާޒީއެވެ.\nޕާޓިގެ ޗެއަރޕާސަންގެ ނައިބު އިދާރީ އަލީ ޝިޔާމު ފައްޓަވައިދެއްވި މި މަސައްކަތު ބައްދަލުވުން މިއަދު މެންދުރުފަހުގެ 3ޖަހަންދެން ކުރިޔަށްދިޔައެވެ.


India Flight Accident: Rescue Operation Gai Baiverivi 22 Meehaku Covid-19 Ah Fassi - Vaguthu\nކޮވިޑް-19: ދުނިޔެއަށް އަނެއްކާވެސް ބިރުވެރި ދުވަހެއް! - 11 ގަޑިއިރު ކުރިން\nއިންޑިއާ ފްލައިޓް އެކްސިޑެންޓް: ރެސްކިއު އޮޕަަރޭޝަންގައި ބައިވެރިވި 22 މީހަކު ކޮވިޑް-19 އަށް ފައްސި\n2 މަސް ކުރިން ( އޮގަސްޓް 14, 2020 )\nމިދިޔަ ހުކުރު ދުވަހުގެ ރޭ އިންޑިއާގެ ކެރެލާގެ ކޮޒިކޯޑްގައި ހިނގާ ދިޔަ ނުރައްކާތެރި ފްލައިޓް އެކްސިޑެންޓް ހާދިސާއާ ގުޅިގެން، މީހުން ސަލާމަތް ކުރުމުގައި އުޅުނު 22 މީހަކު ކޮވިޑް-19 އަށް ފައްސިވެއްޖެއެވެ.\nކޮވިޑް-19 އަށް ފައްސިވި މީހުންގެ ތެރޭގައި ފުލުހުންވެސް ހިމެނޭ ކަމަށް މަލައްޕުރަމް މެޑިކަލް އޮފިސަރު ވަނީ ބުނެފައެވެ.\n184 ފަސެންޖަރުންނާއެކު ދުބާއި ފުރައިގެން ދިޔަ އެ ފްލައިޓް އެކްސިޑެންޓްވި ހާދިސާގައި 18 މީހަކު ވަނީ މަރުވެފައެވެ. މަރުވި މީހުންވެސް ކޮވިޑް-19 އަށް ޓެސްޓު ކުރިއެވެ. އޭގެ ތެރެއިން ފައްސިވެފައި ވަނީ އެކަކެވެ.\nކޮވިޑް-19 އެންމެ ބޮޑަށް ފެތުރެުން އަންނަ އިންޑިއާގައި ބަލީގެ ނުރައްކާ ބޮޑުވެފައިވާ ދަނޑިވަޅެއްގައި ހިނގި މި އެކްސިޑެންޓާއި ގުޅިގެން އެ އޮޕަރޭޝަންގައި ބައިވެރިވި އެންމެން ކޮވިޑް-19 އަށް ޓެސްޓު ކުރާނެ ކަން މީގެ ކުރިން ވަނީ ހާމަކޮށްފައެވެ.\n"އެ މީހުން ތިބީ ކަރަންޓީންކޮށްފައި، ބޯޓު އެކްސިޑެންޓްގެ ހާދިސާގެ ރެސްކިއު އޮޕަރޭޝަނަށް ފަހު. އަދި ގިނަ މީހުން ތިބީ ލޮކޭޝަންގައި" ޑިސްޓްރިކްޓުގެ މެޑިކަލް އޮފިސަރު ބުނެފައި ވެއެވެ.\nމިހާރު އެ ޑިސްޓްރިކްޓް މެޑިކަލް އޮފިސަރުންގެ ޓީމަކުން ދަނީ ރިސްކް އެސެސްމެންޓް ހަދަމުންނެވެ. އެހެންކަމުން މިކަމާއި ގުޅޭ އިތުރު މައުލޫމާތުތައް އެ މީހުން ހާމަ ކުރާނެއެވެ.\nއެކްސިޑެންޓްވި އެއާ އިންޑިއާ އެކްސްޕްރެސް ފްލައިޓަކީ، ދުބާއީގައި ތިބި އިންޑިއާ މީހުން އަނބުރާ ޤައުމަށް ގެނައުމަށް ބޭއްވި ފްލައިޓެއް ކަމަށެވެ.\nފްލައިޓް އެކްސިޑެންޓް ވެފައި ވަނީ ވިއްސާރައިގައި ބޯ ވާރޭވެހެމުން ދަނިކޮށް ރަންވޭގައި ފްލައިޓު ޖެއްސި ވަގުތު ކޮންޓްރޯލް ނުވެ ކަހާލައިގެން ދިއުމުންނެވެ. މިހާދިސާގައި ފްލައިޓް ގޮސް ފާރެއްގައި ޖެހި، ދެބަޔަކަށް ވަނީ ބުރިވެފައެވެ.\nކޮވިޑް-19: އާމްދަނީއަށް އަސަރު ކުރި މީހުންނަށް 116 މިލިއަން ރުފިޔާ ދޫކޮށްފި\nކޮވިޑް-19: އިންޑިއާއިން މަރުވި މީހުންގެ އަދަދު 120,000 އަށް


Drug ge thuhumathun Bollywood ah bodu ladheh | Mihaaru\n17 ސެޕްޓެމްބަރ 2020 - 07:38 1 comment\nއެކްޓަރު ސުޝާންތު ސިންގް ރާޖްޕޫތުގެ މަރުގެ ތަހުގީގު ގޮސްފައިވާ ހިސާބަށް ބަލާ އިރު، މުޅި ތަހުގީގުގެ މުޅި ފޯކަސް މިހާރު ހުއްޓިފައި ވަނީ އެ މަރާއި މަސްތުވާތަކެއްޗާ ހުރި ގުޅުމުގެ މައްޗަށެވެ. ސުޝާންތަށް މަސްތުވާތަކެތި ހޯދައިދިން މައްސަލަ އާއި އެތަކެތި ޓްރެފިކްކުރި މައްސަލާގައި ލޯބިވެރިޔާ ބަތަލާ ރިއާ ޗަކްރަބަތީ އާއި އޭނާގެ ބޭބެއާ އެކު މިހާތަނަށް 16 ވަރަކަށް މީހުން ވަނީ މަސްތުވާތަކެއްޗާ ގުޅުން ހުރި މައްސަލަތަކުގައި ހައްޔަރުކޮށްފަ އެވެ.\nއަނެއްކޮޅުން ބަތަލާ ކަންގަނާ ރަނާވަތާ ގުޅުން ހުރި ކަމަށް ބުނާ މަސްތުވާތަކެތީގެ މައްސަލަތަކެއް ތަހުގީގުކުރަން ވަނީ ނިންމައިފަ އެވެ. މިފަހަކަށް އައިސް ކަންގަނާ ދަނީ ބޮލީވުޑާއި މަސްތުވާތަކެއްޗާ ގުޅުވައިގެން ބޮޑެތި ތުހުމަތުތަކެއް ވެސް ކުރަމުންނެވެ. އޭނާ ބުނާގޮތުން ބޮލީވުޑްގެ ނުޒޫފު ގަދަ މީސްމީހުންގެ ޕާޓީތަކާއި އެކިއެކި އިވެންޓްތަކަކީ މަސްތުވާތަކެތި ރަސްކަންކުރާ ކަންކަމެވެ.\nހަމަމިއާ އެކު ބޮލީވުޑްގެ ވަރަށް މަޝްހޫރު ގިނަ ތަރިންނަކީ މަސްތުވާތަކެއްޗާ އެކި ގޮތްގޮތުން ގުޅުން ހުރި މިހުން ކަމަށް ކަންގަނާ ބުނެ އެވެ. މި މޭރުމުން ދާދި ފަހުން ޑައިރެކްޓަރު ވިވެކް އަގްނިހޯތުރީ ވެސް ވާހަކަ ދައްކާފައިވެ އެވެ. އަދި ބޮލީވުޑްގެ ފިލްމުތައް ވެސް ކުޅޭ މަޝްހޫރު ބޯޖްޕޫރީ އެކްޓަރު ރަވީ ކިޝަން ވެސް ވަނީ ބޮލީވުޑާ ގުޅުވައިގެން މަސްތުވާތަކެތީގެ ތުހުމަތުތަކެއްކޮށްފަ އެވެ. ރަވީ އަކީ އިންޑިއާގެ ގާނޫނު ހަދާ މަޖިލީހުގެ ތިރިގެ ލޯކް ސަބާގެ މެމްބަރެއް ވެސް މެ އެވެ.\nParliament Session | Jaya Bachchan Hits Back At BJP's Ravi Kishan: "Bite... https://t.co/ioX5b3bYPM via @YouTube\n— Adhushan (@Adhushan1) September 16, 2020\nރަވީ އާއި ކަންގަނާ ފަދަ ފަންނާނުން ދައްކާ ވާހަކަތަކަށް ކުރީގެ ބަތަލާ އަދި ގާނޫނު ހަދާ މަޖިލީހުގެ މަތިގެ ރާޖިއަ ސަބާގެ މެމްބަރު ޖާޔާ ބައްޗަން ވަނީ އަންގާރަ ދުވަހުގެ ޖަލްސާގައި ވަރަށް ބޮޑަށް ފާޑު ކިޔައިފަ އެވެ. އޭނާ ބުނީ ބަޔަކު މިހާރު މުޅި ބޮލީވުޑް ހަރާބުކޮށް، އެ އިންޑަސްޓްރީގެ އަގު ވައްޓައިލަން މަސައްކަތްކުރަމުންދާ ކަމަށެވެ.\nއަމީތާބް ބައްޗަންގެ އަންހެނުން ޖާޔާ ބުނީ ކޮންމެ ތަނެއްގައި ވެސް ގޯސް މީހުންތަކެއް ތިބޭނެ ކަމަށާއި އެކަމަކު ކަހަލަ މަދު ބަޔަކާ ގުޅުވައިގައި މުޅި އިންޑަސްޓްރީ ހަރާބުކުރަން މަސައްކަތްކުރުމަކީ ބަލައިގަނެވޭނެ ކަމެއް ނޫން ކަމަށެވެ. އަދި ކަންގަނާ އާއި ރަވީ ފަދަ މީސްމީހުން ދައްކާ ވާހަކަތަކުން ބޮލީވުޑުން ގެއްލުންވުން ނޫން ކަމެއް ނުވާނެ ކަމަށާއި އިންޑަސްޓްރީގެ މޫނުމަތި ހަޑިކުރަން ފާޑުފާޑުގެ ވާހަކަ ދެއްކުމުގެ ބޭނުމެއް ކަމަށެވެ. ޖަޔާ ބުނީ ބޮލީވުޑްގެ ނަން ހަރާބުކުރަން ވާހަކަ ދައްކާ މީސްމީހުންނަކީ ކާންދޭ އަތުގައި ދަތްއަޅާ މީހުން ކަމަށާއި އެއީ ޝުކުރު ނުކުރާ ބޮޑާ ބައެއް ކަމަށެވެ.\nޖާޔާ ބުނީ ބޮލީވުޑަކީ އެތައް ހާސް ބަޔަކު ކާންބޯން މަސައްކަތްކުރާ އިންޑަސްޓްރީއެއް ކަމަށެވެ. އަދި ކޮވިޑް-19 ގެ ބަލިމަޑުކަމާ އެކު މުޅި އިންޑަސްޓްރީ ހުއްޓި، މާލީ ގޮތުން އެތައް ގެއްލުމެއް ލިބި، އިންޑަސްޓްރީގެ އެތައް ބަޔަކަށް އެކި ވަރުގެ ގެއްލުންތައް ލިބިފައިވާ އިރު، މި ދަނޑިވަޅަކީ ބޮލީވުޑް ކޮނޑަށް ލައިގެން ހިތުހުރިހާ ވާހަކައެއް ދައްކަން ޖެހޭ ވަގުތެއް ނޫން ކަމަށެވެ.\nޖާޔާ ވަނީ ޑްރަގާ ގުޅުވައިގެން ބޮލީވުޑާ ބެހޭ ގޮތުން ދައްކާ ވާހަކަތަކުގެ ހަގީގަތް ސަރުކާރުން ވެސް ސާފުކޮށް ދޭން އެދިފަ އެވެ. މިކަމާ ގުޅިގެން ހޯމް މިނިސްޓްރީން ނެރުނު ބަޔާނެއްގައި ބުނީ މިހާތަނަށް ބޮލީވުޑްގެ ތެރޭގައި "ޑަރްގް މާފިއާ" އޮތްކަމުގެ އެއްވެސް ސާފު ހެއްކެއް ނެތް ކަމަށެވެ. އެކަމަކު ވަކިވަކި މީސްމީހުންނާ ބެހޭ ގޮތުން އަޑުތަކެއް އަރާފައި ހުރުމުން އެކަންކަމާ ގުޅޭ ގޮތުން ބަލަން ޖެހޭ ކަންކަން ބަލަމުންދާނެ ކަމަށާއި ބަލާނެ ކަމަށް ވެސް މިނިސްޓްރީން ބުންޏެވެ.\nNo "Actionable Inputs" To Show Drug, Film Industry Nexus: Government https://t.co/SyqnIvFMEB via @ndtv\nސުޝާންތުގެ މަރުގެ ތަހުގީގަށް ރިއާ ހައްޔަރުކުރުމުން އޭނާ ވަނީ ބޮލީވުޑްގެ ވަރަށް ގިނަ ފަންނާނުން މަސްތުވާތަކެތި ބޭނުންކުރާ ކަމަށް ބުނެ ބައެއް މީހުންގެ ނަންތައް ވެސް ނާކޮޓިކްސް ކޮންޓްރޯލް ބިއުރޯ (އެންސީބީ) އަށް ދިން ބަޔާންތަކުގައި ބުނެފަ އެވެ. އޭގެ ތެރޭގައި ޒުވާން ބަތަލާ ސާރާ އަލީ ޚާނާއި ރަކުލް ޕްރީތު ސިންގް އާއި ސުޝާންތުގެ އެންމެ ފަހުގެ ފިލްމު "ދިލް ބޭޗާރާ" ގެ ޑައިރެކްޓަރު މުކޭޝް ޗަބްރާ ފަދަ ފަންނާނުން ހިމެނެ އެވެ.\nނަމަވެސް އެންބީސީން ވަނީ އަދި މިކަމާ ގުޅުން ހުރި އެއްވެސް ވާހަކައެއް ރަސްމީކޮށް ހިއްސާއެއްނުކުރެ އެވެ. ހޯމް މިނިސްޓްރީން ނެރުނު ބަޔާނަކީ އެންސީބީގެ ބަހެއް ވެސް އޮވެގެން ނެރެފައިވާ އެއްޗެއް ކަމަށް ބެލެވޭތީ ބޮލީވުޑާއި ޑްރަގާ ހުރި ސީރިއަސް މައްސަލަތަކެއް މި ވަގުތު ބަލަމުން ނުދާ ކަމަށް ބެލެވެ އެވެ. އެކަމަކު ފާހަގަކޮށްލަން ޖެހޭ ކަމަކީ މި ވަގުތު އިންޑިއާގެ ދެކުނު ފިލްމު އިންޑަސްޓްރީގެ ތެރޭގައި އުޅޭ މަސްތުވާތަކެއްޗާ ގުޅުން ހުރި ބަޔަކު ހައްޔަރުކޮށް ތަހުގީގު މިހާރު ކުރިއަށްދާ ކަމެވެ.\nCan't Stand And Watch People Talk Bad About Bollywood: Hema Malini https://t.co/RR7GfTDDJ6 via @YouTube\nސުޝާންތުގެ މަރާ އެކު ބޮލީވުޑާ ބެހޭ ގޮތުން ދަނީ ނޭދެވޭ އެތައް ވާހަކައެއް ދެކެވެމުންނެވެ. އަދި އެފަދަ ވާހަތަކާ ހެދި ވަރަށް ހިތާމަކުރާ ކަމަށް ކުރީގެ ބަތަލާ ހެމާ މާލިނީ ވެސް ބުންޏެވެ.\nޖާޔާ ދެއްކި ވާހަކަތަކަށް ތާއީދުކޮށް، ލޯކް ސަބާގެ މެމްބަރުކަން ވެސް ކުރާ ހެމާ އެންޑީޓީވީ އަށް އަންގާރަ ދުވަހުގެ ރޭ ދިން އިންޓަވިއުއެއްގައި ބުނީ ބޮލީވުޑާ ބެހޭ ގޮތުން ގޯސް ވާހަކަތަކެއް ދައްކާ އަޑު އިވުމަކީ ވަރަށް އުނދަގޫވާ ކަމެއް ކަމަށެވެ. އަދި އޭނާ އަކީ ވެސް އެތައް އަހަރެއް ވަންދެން އެ އިންސްޓްރީގައި މަސައްކަތްކުރި މީހެއް ކަމަށާއި އަބަދު ވެސް ބޮލީވުޑަކީ އާންމުންގެ އިހުތިރާމާއި ލޯބި ހަދާފައިވާ އިންޑަސްޓްރީއެއް ކަމަށެވެ. އަދި އިންޑިއާ އިންޑިއާއަކަށް ވަނީ ބޮލީވުޑާ އެކުގައި ކަމަށްވެފައި އެ އިންޑަސްޓްރީ އަކީ ކުޅަދާނަ އެތައް ފަންނާނުންގެ ހިތްވަރާއި ބުރަ މަސައްކަތުން މިއަދާ ހަމައަށް ގެނެސްދީފައި އޮތް އިންޑަސްޓްރީއެއް ކަމަށް ހެމާ ބުންޏެވެ.\nއޭނާ ބުނީ ބޮލީވުޑްގެ މޫނުމަތި ހަޑިވުމަކީ މުޅި އިންޑިއާ އަށް ލިބޭނެ ހުތުރެއް ކަމަށެވެ. އަދި ހިތްހަމަނުޖެހޭ މަދު ބަޔަކު ކުރާ ކަންކަމާ ހެދި ބޮލީވުޑަށް ހުތުރުވުމަކީ އެ އިންޑަސްޓްރީގައި މިހާރު ތިބި މީހުންނާއި ކުރިއަށް ނުކުންނަން އޮތް ޖީލުތަކަށް ވެސް ލިބޭނެ ވަރަށް ބޮޑު ދެރައެއް ކަމަށް ބުންޏެވެ. އެހެންވެ ބޮލީވުޑްގެ އަގާއި އިހުތިރާމު ގެއްލޭ ފަދަ ވާހަކަތައް ނުދެއްކުމަށް ހެމާ އެދިފައިވެ އެވެ.\nއިތުރު ލިޔުންތައް ބޮލީވުޑް އިންޑިއާ މުމްބާއީ މަސްތުވާތަކެތި


ސައުދީގެ އިސް ބޭފުޅުން އިބޫއާ ބައްދަލު ކުރައްވައިފި\nއިބްރާހިމް މުހައްމަދު ސޯލިހް (އިބޫ) މިހާރު ސައުދީ އަރަބިއާ އަށް ކުރައްވަމުން ގެންދަވާ ދަތުރުފުޅުގައި އެ ގައުމުގެ އިސް ފަރާތްތަކުން އިބޫއާ ބައްދަލު ކުރައްވައިފި އެވެ.\nNovember 08, 2018 67\nއިބޫގެ ކެބިނެޓް، 22 މިނިސްޓްރީއާ އެކު އެކުލަވާލަނީ\nއިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ)ގެ ކެބިނެޓް، 22 މިނިސްޓްރީ ހިމެނޭ ގޮތަށް އެކުލަވައިލަން، ގުޅިފައިވާ ޕާޓީތަކާ އެކު މި ހަފުތާގައި މަޝްވަރާކޮށްފި އެވެ.\nޑިމޮކްރެސީގެ ކިތަންމެ ހަރުދަނާ އުސޫލުތަކެއް ހިމަނައިގެން ދުސްތޫރެއް އެކުލަވައިލިޔަސް، އެއަށް އަމަލު ކުރަން ތިބި މީހުންގެ ހިތުގައި ރައްޔިތުންނާއި ގައުމުގެ މަސްލަހަތަށް ވުރެ...\nއަންނަ އަހަރަށް ލަފާކޮށް، އިންތިޚާބީ ރައީސް އިބްރާހީމް މުހައްމަދު ސޯލިހެ ގެ ފަރާތްޕުޅުން ފިނޭންސް މިނިސްޓްރީ އަށް ފޮނުވި 29.6 ބިލިއަން ރުފިޔާގެ ބަޖެޓް އަންނަ ހަފުތާގައި މަޖިލީހަށް...\nNovember 07, 2018 63\nއިބޫ، އުމްރާއަށް ފުރާވަޑައިގެންފި\nNovember 06, 2018 28\nއަންނަ މާޗު މަހު ބާއްވާ ރައްޔިތުންގެ މަޖިލީހުގެ އިންތިޚާބުގެ އަޣުލަބިއްޔަތު، ގުޅިފައިވާ ސިޔާސީ ޕާޓީތަކަށް ލިބޭނެ ގޮތަކަށް ޕާޓީތަކުގެ މެދުގައި އެއްބަސްވުން އޮތުން ބޭނުންތެރި ކަމަށް ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nNovember 06, 2018 14\nއިބޫ މާދަމާ އުމްރާ އަށް ފުރާވަޑައިގަންނަވަނީ\nNovember 06, 2018 66\n"ޖަޒީރާ ރާއްޖެ ތަރައްގީކުރަން މާލެ ހިތްފަސޭހަވާންޖެހޭ"\nއިންތިޚާބީ ރައީސް، އިބްރާހީމް މުހައްމަދު ސޯލިހު (އިބޫ) ހުވާކުރައްވާ ރަސްމިއްޔާތު ބާއްވާނީ އާއްމުންނަށް ހުޅުވާލައިގެން ކަމަށް ކުރިން ބުނި ނަމަވެސް އެކަން އެގޮތަށް ހަމަޖެއްސެން ނެތް...\nNovember 05, 2018 87\nބަންދުކުރި ދެ މަގު ހުޅުވަން ޖެހޭ: ޑްރައިވަރުން\nމިދިޔަ ސެޕްޓެމްބަރު މަހުގެ 23 ވަނަ ދުވަހު ބޭއްވި ރިޔާސީ އިންތިޚާބު ކާމިޔާބު ކުރެއްވި އިބްރާހިމް މުހައްމަދު ސޯލިހް (އިބޫ) ރައީސްކަމުގެ ހުވާކުރެއްވުމުގެ ރަސްމިއްޔާތު ކުލަ ގަދަ...\nސްރީލަންކާއަށް މަޖުބޫރުވީ ހަމްބަންޓޯޓާ ބަނދަރު އެތަނުގެ ބޮޑު ހިއްސާއާ އެކު ޗައިނާ ސަރުކާރުގެ ކުންފުންޏަކަށް 99 އަހަރަށް ކުއްޔަށް ދޭށެވެ. ޒެމްބިއާގެ ބައިނަލްއަގުވާމީ އެއާޕޯޓް،...\nNovember 03, 2018 23\nއިމްރާނާއި އިބޫ ބައްދަލު ކުރައްވައިފި\nއިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) އާއި އަދާލަތު ޕާޓީގެ ރައީސް ޝައިހް އިމްރާން އަބްދުﷲ މިއަދު ބައްދަލު ކުރައްވައިފި އެވެ.\nއިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) ހުވާ ކުރައްވާ ރަސްމިއްޔާތަށް އިންޑިއާގެ ބޮޑުވަޒީރު ނަރެންދްރަ މޯދީ ރާއްޖެ ވަޑައިގަތުމާ ގުޅޭ ކަންކަން ޑިޕްލޮމެޓިކް...\nNovember 03, 2018 47\n"ޖަޒީރާ ހޮޅުއަށި" ނަމުގައި މަޝްވަރާތަކެއް ބާއްވަނީ\nމައްސަލަތަކާ ގުޅޭ ގޮތުން މަޝްވަރާކުރަން "ޖަޒީރާ ހޮޅުއަށި" ނަމުގައި ސިލްސިލާ މަޝްވަރާ ބައްދަލުވުންތަކެއް ބާއްވަން އިންތިޚާބީ ރައީސް އިބްރާހިމް މުހައްމަދު ސޯލިހު (އިބޫ) ނިންމަވައިފި...\nNovember 02, 2018 58\n"އެކަށީގެން ނުވާ މިންވަރަށް އުންމީދު ކޮށްގެން ނުވާނެ"\nމިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބު އިދިކޮޅު ކޯލިޝަނުން ކާމިޔާބު ކޮށްފައިވާއިރު، އެކަށީގެން ނުވާ މިންވަރަކަށް އެއްވެސް ކަމެއްގައި އެ ކޯލިޝަނުން އުންމީދު ކޮށްގެން...\nNovember 02, 2018 26\nމިދިޔަ ސެޕްޓެމްބަރު 23 ގައި ބޭއްވި މި އަހަރުގެ ރިޔާސީ އިންތިޚާބުގައި ގާނޫނާ ހިލާފު ކަންތައްތަކެއް ކޮށްފައިވާ ކަމަށް ބުނެ ބަޔާން ދިނުމަށް އިލެކްޝަންސް ކޮމިޝަން (އީސީ) ގެ...\nNovember 01, 2018 39\nގުޅިފައިވާ ޕާޓީތަކުން އުފައްދާ ކޯލިޝަން ސަރުކާރު ފަސް އަހަރަށް ނުދަމަހައްޓައިފި ނަމަ، އެ ކޯލިޝަނަށް ވޯޓު ދިން ރައްޔިތުން މާފު ނުކުރާނެ ކަމަށް އަދާލަތު ޕާޓީގެ ރައީސް އިމްރާން އަބުދުﷲ މިރޭ ވިދާޅުވެއްޖެއެވެ.


Fuvahmulaku magu hedhumuge mashroou alun fashaifi | Mihaaru\nފުވައްމުލަކު މަގު ހެދުމުގެ މަޝްރޫއު އިފްތިތާހުކޮށް ދެއްވުމަށް ފަހު، ނައިބު ރައީސް މިއަދު ވާހަކަފުޅު ދައްކަވަނީ. --- ފޮޓޯ: ރައީސް އޮފީސް\n17 އެޕްރީލް 2019 - 14:343comments\nފުވައްމުލަކުގެ ބޮޑެތި މަގުތައް ހަދަން ކުރީގެ ރައީސް އަބްދުﷲ ޔާމީންގެ ސަރުކާރުން ހަވާލުކުރީ އެމްއާރުޑީސީއާ އެވެ. އެކަމަކު އެ މަސައްކަތް ނުކުރެވި އޮތުމުން އާ ސަރުކާރުން ވަނީ މަޝްރޫއު އެމްޓީސީސީއާ ހަވާލުކޮށްގެން ކުރިއަށް ގެންދަން ނިންމައިފަ އެވެ.\nއާބާދީގައި 10،000 އަށް ވުރެ ގިނަ މީހުން ދިރިއުޅޭ ފުވައްމުލަކަށް ނިސްބަތްވެވަޑައިގަންނަވާ ނައިބު ރައީސް ވިދާޅުވީ ރައީސް އިބްރާހިމް މުހައްމަދު ސޯލިހާއި އެމަނިކުފާނުގެ ވިސްނުންފުޅަކީ ތަރައްގީގެ މަޝްރޫއުތައް ރައްޔިތުން ބޭނުންވާ ގޮތަށް ކުރިއަށް ގެންދިއުން ކަމަށެވެ. އެގޮތުން ފުވައްމުލަކުގެ މަގު ހެދުމުގެ މަސައްކަތް ކުރިއަށް ދާނީ ރައްޔިތުންގެ ހިޔާލާއި މަޝްވަރާގެ މަތިން ކަމަށް އެމަނިކުފާނު ވިދާޅުވި އެވެ.\nފައިސަލް ވިދާޅުވީ ފުވައްމުލަކު މަގު ހެދުމުގެ މަޝްރޫއު އަލުން ފެށި އިރު، މަގުތަކުގެ މަސައްކަތް ކުރިއަށް ދާނީ ރަނގަޅަށް ފަރުމާކޮށްގެން ކަމަށާއި މަގުތައް ހެދުމުގައި އިސްކަން ދޭނެ ތަރުތީބު ފަދަ ކަންކަން ނިންމާނީ ރައްޔިތުން ކަމަށެވެ.\nފުވައްމުލަކަކީ ރާއްޖޭގެ އެހެން ބައެއް ސަރަހައްދުތަކެކޭ އެއްގޮތަށް މަގުމަތީގެ އެކްސިޑެންޓްތައް ގިނަ ސިޓީއެއް ކަން ފާހަގަކުރައްވައި ނައިބު ރައީސް ވިދާޅުވި ގޮތުގައި މަގުމަތީގައި ގަލާއި ތާރު އަޅާ އިރު، މަގުތަކުގައި ދުއްވާ މީހުން ޓްރެފިކް ގަވައިދުތަކަށް ހާއްސަ ސަމާލުކަމެއް ދޭން ޖެހެ އެވެ.\nއިތުރު ލިޔުންތައް ފުވައްމުލައް ތަރައްގީގެ މަޝްރޫއުތައް މަގު ހެދުން ނައިބު ރައީސް ފައިސަލް ނަސީމް


Story: #Furaanadhandhen - EP03 - One Online\nފުރާނަދަންދެން - 03\n(ތިންނަބައި - 21 ޖެނުއަރީގެ އަދަދާ ގުޅޭ)\nހެނދުނު ހޭލީއްސުރެ ފެށިގެން އަޒްކާ އުޅުނީ މޭނުބައިކޮށް ބޯއަނބުރާތީއެވެ. ފަތިސް ނަމާދުކޮށްގެން ހުރިހާ މީހުން ހޭލުމުގެ ކުރިން ބަދިގެއަށް ވަދެ ކޮފީތައްޓެއް ގިރައިގެން ގޮސް ވަނީ ކޮޓަރިއަށެވެ. ގޮހޮރުގައި އެތިފޮދު ހަރުނުލައި ހުރިހާ އެއްޗެއް ދިޔައީ ހޮޑަށެވެ. ވަރުބަލި ވާވަރުން އެނދުގައި އޮތީ ނުގުޅޭ ކާއެއްޗެއް ކެވުނީކަމަށް ހީކޮށެވެ. އޭނާއަށް ނިދިފައި ހޭލެވުނީ ކައިރީގައި އޮތް ފޯނު ރިންގުވީ އަޑަށެވެ. ވަރުބަލި ކަމާއެކު ދެލޯ ހުޅުވައިލުމަށްފަހު ފޯނު ނަގައި ބަލައިލިއެވެ. ފޯނަށް އަރާއިން ނާހިދުގެ ނަން ފެނުމުން ބާލީހުގައި ލެގިލިއެވެ. އަދި ފޯނުނަގައި ކަންފަތުގައި ޖަހައިލިއެވެ.\n"މީކާ ބުނީ އަޒްކީ ސައިނުބޯ ވާހަކަ. ބަލީތަ؟" އަޒްކާއަށް ހަލޯ އޭ ވެސް ނުބުނެވެނީސް އެކޮޅުން ނާހިދުގެ އަޑު އިވުނެވެ.\n"ބައްޔެއްނޫން. ކުޑަކޮށް ބޮލުގައި ރިއްސާތީ ޖައްސާލިތަނާ ނިދުނީ" އަޒްކާ ބުނެލިއެވެ.\n"ދޭ އަވަހަށް ސައިބޯން. މަންމަ ވެސް ސަޔެއް ނުބޮޔޯ އަޒްކީއަށް ވީގޮތެއް ނޭނގުނީމަ" ނާހިދު ބުނެލިއެވެ. އަޒްކާ އަވަސްވެގަތީ އަވަހަށް ތިރިއަށް ދިޔުމަށެވެ. އޭނާގެ ސަބަބުން އިނާޝާގެ ސައިގަޑި ކަޓާފައިވާކަން އެނގުމުން ދެރަވިއެވެ. އަޒްކާ ފެންވަރާލައިގެން ތިރިއަށް ފޭބިއިރު ބޯއެނބުރުން ވަނީ ކޮންމެވެސް ވަރަކަށް ރަނގަޅުވެފައެވެ. އޭނާ މަޑުމަޑުން ހިނގާފައި ގޮސް އިނާޝާގެ ކޮޓަރީގެ ދޮރުގައި ޓަކި ޖަހާލިއެވެ. ކުޑައިރުކޮޅަކުން އިނާޝާ ދޮރު ހުޅުވާލިއެވެ. ކުރިމަތީގައި ހުރި އިނާޝާއަށް އަޒްކާ ފެނުމާއެކު ހިނިތުންވިއެވެ.\n"ސޮރީ... ބޮލުގައި ރިއްސާތީ ޖައްސާލިތަނާ ނިދުނީ" އަޒްކާ ބުނެލިއެވެ. އިނާޝާ ހީލަމުން އަޒްކާގެ މޫނުގައި ފިރުމާލިއެވެ. އިނާޝާގެ އެއަމަލުން އޭނާގެ ހިތް ސާފުކަން އަޒްކާއަށް އެނގުނެވެ. އިނާޝާ އޭނާގެ އަތުގައި އޮތް އިންގްލިޝް ވާހަކަފޮތް ކަބަޑުމަތީގައި ބޭއްވުމަށްފަހު ދިޔައީ އަލަމާރި ކައިރިއަށެވެ. ދެން އައީ އޭނާގެ އަތް ދަބަސް ހިފައިގެންނެވެ. އެއަށްފަހު ގޮސް ހުއްޓުނީ އަޒްކާގެ ކުރިމަތީގައެވެ. އަޒްކާ ހުރީ ވާނުވާ ނޭނގިފައެވެ. އެންމެ ހައިރާންވީ އަޒްކާގެ އަތުގައި ހިފައިގެން ބޭރަށް ނިކުމެ ކާރަށް އެރުމުންނެވެ.\nގެއާ އެންމެ ކައިރީގައި ހުރި ރެސްޓޯރަންޓަށް ވަދެގެން ދިޔަ އިނާޝާއަށް ކައުންޓަރު ކައިރީގައި ހުރި ބުރުހާނުއްދީން ފެނުމާއެކު ހުއްޓުން އެރިއެވެ. އެތެރެހަށީގައި ހިނގަމުން ދިޔަ ލޭ ގަނޑުވި ކަހަލައެވެ. ހިތުގައި އުފެދުނު ބިރެއްގެ ސަބަބުން ނިތްމަތިން ދާތިކިތައް ފާޅުވިއެވެ. ދެލޮލުގެ ކަޅި ވަނީ އެއްދިމާއަކަށް އަމާޒުވެފައެވެ. އަޒްކާ ބަލައިލީ އިނާޝާ ބަލަންހުރި ދިމާލެވެ. އޭރު ބުރުހާނުއްދީންގެ ނަޒަރު ހުރީ އިނާޝާއަށް ހުއްޓިފައެވެ.\n"ދައްތާ!" އަޒްކާ ކުރިއަށް ޖެހިލައި އިނާޝާގެ ކޮނޑުގައި ހިފާލިއެވެ. އޭރު އިނާޝާގެ ހަތަރެސްފައި ވަނީ ފިނިވެފައެވެ. އިނާޝާގެ ފަރާތުން އެއްވެސް ޖަވާބެއް ނައުމުން އަޒްކާ އިނާޝާގެ ކުރިމައްޗަށް އަރައި ދެކޮނޑުގައި ހިފައި ތަޅުވައިގަތެވެ. އެއާއެކު އިނާޝާ ހަބަރު ހުސްވެގެން އަޒްކާގެ ދެއަތް މައްޗަށް ދެމުނެވެ. އަޒްކާއަށް ރޮއެގަނެވުނެވެ. އޭނާ އެހީއަށް އެދި ބަލައިލީ ބުރުހާނުއްދީނަށެވެ. އިނާޝާއަށް އެހީވުމަށް ބުރުހާނުއްދީން ކުރިއަށް ހިނގައިގަތަސް އިނާޝާ ދެއަތް މައްޗަށް އުފުލައިލައިގެން ނިކުތީ ބުރުހާނުއްދީންގެ ދަރިފުޅު މާހިލްއެވެ.\n"ތިކޮށްދިން ހެޔޮކަންތަކަށް ވަރަށް ބޮޑަށް ޝުކުރިއްޔާ. ތިކަންތައް އަބަދުވެސް ހަނދާނުގައި ބަހައްޓާނަން" މޯހަންދާސް ވާހަދެއްކީ އޭނާގެ ކޮޓަރީ ބޭރުގައި މަޑުކޮށްލައިގެން ހުރި މާހިލްއާއެވެ. އިނާޝާ އަނބުރައިގަތުމާއެކު ކާރަށް އެރުވީ މާހިލްއެވެ. އެއީ އަޒްކާ ބޭނުންވިގޮތެވެ. އެގޮތަށް ކަންތައްކުރަން އަޒްކާއަށް ލަފާދިނީ ނާހިދެވެ.\n"އަޅުގަނޑު ދެން ގޮސްލަނީ. އެދައްތައަށް އަޅުގަނޑުގެ ސަލާން ބުނެދޭތި" މާހިލް އުއްމީދުކޮށްގެން ހުރީ އޭނާ ނިކުންނަ ވަގުތަށް އަޒްކާ ކޮޓަރިން ނިކުމެލާނެ ކަމަށެވެ. ނަމަވެސް އިނާޝާ ކައިރިއަށް ކޮޓަރިއަށް ވަންގޮތަށް ބޭރަށް ނިކުންނަން އަޒްކާ ބޭނުމެއްނުވިއެވެ.\n"ނިދިފަ އޮތީ" މޯހަންދާސް ކޮޓަރިއަށް ވަނުމާއެކު އަޒްކާ ބުނެލިއެވެ. ސޯފާގައި އިން ނާހިދަށް ބަލައިލީ އޭނާ އައުމަށް ބުނެ އިޝާރާތް ކޮށްލުމުންނެވެ. އަޒްކާ އެނދުން ފައިބައިގެން ގޮސް ނާހިދު ކައިރިއަށް ހުއްޓުނެވެ. ދެކުދިން އެކީގައި ހިނގާފައި ގޮސް މަޑުކޮށްލީ އެކޮޓަރިން ނިކުމެވެން ހުންނަ ބެލްކަންޏަށެވެ. ރެއިލިންގް ކައިރީގައި ނާހިދު ހުއްޓުމުން ފަހަތުން ގޮސް އަޒްކާވެސް ހުއްޓުނެވެ.\n"އަހަރެން ހާދަ ބިރެއްގަތޭ... އެމީހާ ފެނުމުން އެވީގޮތެއްވީ. އެއީ ކާކުތަ؟" އަޒްކާ އަހާލިއެވެ. ނާހިދު ހުރީ ދެއަތުން ރެއިލިންގްގައި ހިފަހައްޓާލައިގެންނެވެ. އޭނާގެ ނަޒަރު ސީދާވެފައިވަނީ މާލޭގެ އެކިސަރަހައްދުތަކުން އުފުލިފައިވާ ބޮޑެތި އިމާރާތްތަކަށް ހުއްޓިފައެވެ.\n"އެއީ ކާކުކަން ބުނެދެވޭނީ މަންމައަށް. އަބަދުވެސް ތިބުނާ މީހަކު ފެނުމުން މަންމައަށް އެހެންވާނެ. އެހެންވެ ބައްޕަ ވަރަށް ނުނިކުންނާނެ މަންމަ ގޮވައިގެން ބޭރަށް. ދުވަސްކޮޅުކޮޅުން ބައްޕަ ދާނީ މަންމަ ގޮވައިގެން ބޭރަށް. އެއީ މަންމަ ހިތްހަމަޖައްސާލުމަށް. އަޒްކީއަށް އެނގޭތަ؟ އަހަރެން މިރޮނގުން ކިޔެވީވެސް މަންމައަށްޓަކައި. އެކަމުން މަންމަ ސަލާމަތްކުރުމަށްޓަކައި" ފަޒާގެ ތެރެއަށް ފުން ނޭވައެއް ދޫކޮށްލުމަށްފަހު ނާހިދު ވާހަކަދެއްކިއެވެ. އަޒްކާ ޝައުޤުވެރިކަމާއެކު އަޑުއަހަން ހުއްޓެވެ.\n"ދެންނޭނގެ. ވަރަށް ޑީސެންޓްކޮށް ހުރި މީހެއް އެއީ.... އޯކޭ ލީވް އިޓް" އަޒްކާ ބުނެލިއެވެ.\n"ދެން އެވާހަކަ ނުދައްކާ. ﷲ އިރާދަކުރެއްވިއްޔާ މަންމަ މިހާރު ވަރަށް ރަނގަޅު" ނާހިދު ބުނެލިއެވެ.\nރޭގަނޑުގެ ކެއުމަށް މީކާއާއި ކެއްކުމުގައި އަޒްކާ ބައިވެރިވަމުން ދިޔައެވެ. އޭނާއަށް އަންހެނުން ކޮށްއުޅޭ މަސައްކަތްތައް މީކާ އަންނަނީ ދަސްކޮށްދެމުންނެވެ. ބަދިގެ ތެރޭގައި މީކާއާ އެކީގައި ދިވެހި ކެއުމެއް ތައްޔާރުކުރަމުން ދިޔައިރު ރީތި ދިވެހި ލަވައެއްގެ ރާގު އަޅުވަމުން ދިޔައެވެ. ހުސްކުރި ކޮފީތަށި ހިފައިގެން ބަދިގޭ ދޮރުމައްޗަށް އެރި ނާހިދަށް ފުރަގަހަށް ހުރި އަޒްކާ ފެނުމުން ހީލިއެވެ. އަރައިގެން ހުރި ފައިވާން ބަދިގޭ ދޮރުމަތީގައި ބަހައްޓާފައި އެތެރެއަށް ވަނީ އޭނާގެ ފިޔަވަޅުގެ އަޑު އަޒްކާއަށް އިވިދާނެތީއެވެ. ފުރިޖުކައިރީގައި ހުރި މީކާއަށް ސިއްރުން ފިޔަވަޅު އަޅަމުން އަންނަ ނާހިދު ފެނުމާއެކު ހެވެން އުޅުނެވެ. ނަމަވެސް އިޝާރާތުން ނާހިދު އެންގީ މަޑުން ހުރުމަށެވެ. ނާހިދު ސިއްރު ސިއްރުން ގޮސް ހުއްޓުނީ އަޒްކާގެ ފުރަގަހުގައެވެ. އޭރު އަޒްކާ ހުރީ ކުޑަ ތައްޓަކަށް ފިޔާ ފަޅިކޮށްފައި އަޅާށެވެ.\n"ވާއު... މިރޭ ހާއްސަ ރެއެއްތަ؟" ކަންފަތްދަށުން ނާހިދުގެ އަޑު އިވުމާއެކު އަޒްކާ ސިހިގެން ދިޔައެވެ. އެއާއެކު އަތުގައި އޮތް ވަޅި އިނގިލީގައި އެޅުނެވެ. ނާހިދު ވަގުތުން އަޒްކާގެ އިނގިލީގައި ހިފެހެއްޓިއެވެ. ނަސީބަކުން މާބޮޑަށް ކަނޑައިގެން ގޮސްފައިނުވާތީ އިނގިލިން ލޭމަނާވިއެވެ.\n"ދެން އެގޮތަށް އައިމަ މިހެން ދޯ ވާނީ" ސަމާސާ އެކުލެވޭ ރާގެއްގައި އަޒްކާ ބުނެލިއެވެ.\n"ކުރިން ނުފެންނަ ކަހަލަ މަންޒަރުތައް ފެންނާތީ މިހެންދޯ ވާނީ. ކޮން އެއްޗެއް ތައްޔާރު ކޮށްލަނީ؟" ނާހިދު އަހައިލިއެވެ. އަދި ވަކިން ހުރި މޭޒުކައިރީގައި ހުރި ގޮނޑި ދުރުކޮށްލާފައި އިށީނެވެ.\n"ދިވެހިކެއުމެއް" އަޒްކާ ބުނެލިއެވެ. އަދި އުނދުން ކައިރިއަށް ގޮސް ހުއްޓިލިއެވެ.\n"މިއަދު ސަންޑޭއެއްނު. މެނޫގައި އޮންނާނީ ޕާސްތާ" ނާހިދު ބުނެލިއެވެ.\n"މިރޭ އަހަރެން މިގޭ މެނޫ ބަދަލުކޮށްލީ. އަބަދު ނުވާނެ ދޯ އޮއިލީ އެއްޗެހި ކާކަށް. ހެލްތީވާން ވާނެ" އަޒްކާ ބުނެލިއެވެ.\n"ލެޓްސް ސީ ދޯ.... ދެން އެހެންވީމަ މިހާރު މީކާގެ ބޭނުމެއްނެތީތާ ދޯ......" ހީލަމުން ނާހިދު ބުނެލިއެވެ.\n"ހެހެހެ... ނޫން.... ތިއުޅެނީ މިގޭ ބަދިގެއިން މަށަށް ޖާގަދޭންތަ" އަޒްކާ ބުނެލިއެވެ.\n"ނޫން. އަޒްކާގެ ޖާގައަކީ މިގޭ ބަދިގެއެއްނޫން. އަހަރެން ހިތް. އަބަދުވެސް..... ތިއީ ވަރަށް ހާއްސަ ކުއްޖެއް....." ނާހިދު އިނީ އަޒްކާގެ މޫނަށް ބަލަހައްޓައިގެންނެވެ. ގުދުރަތުން އަޒްއަށް ލިބިފައިވާ ބުޅި އިސްތަށިގަނޑު ދޫކޮށް ބޮލު މެދަށް ހުޅިއެއް ޖަހާލާފައިވާއިރު ސައިޑަކުން ބައެއް އިސްތަށިކޮޅުތައް ނިތްމަތިން ނަންނުގައްޗެއްހެން ފައިބާފައި ހުއްޓެވެ. އެ އިސްތަށިކޮޅުތައް އަޒްކާގެ ހިމަ އިނގިލިތަކުން އެއްފަރާތް ކޮށްލާގޮތުން ނާހިދު އިނީ އާޝޯޚްވެފައެވެ. އަޒްކާއާ ދިމާއަށް އޭނާއަށް ފިޔަވަޅު އަޅަންފެށުނީ ބޭއިޚްތިޔާރުގައެވެ. ނާހިދު ގޮސް ހުއްޓުނީ އަޒްކާއާއި ނުހަނު ގާތުގައެވެ. އަޒްކާ ނާހިދުގެ މޫނަށް ބަލައިލިއެވެ. ދުވަހަކުވެސް ނާހިދު އަޒްކާއާ އެހާ ގާތުގައި ހުއްޓިގެން ނުހުންނާތީއެވެ. ނާހިދުގެ ދެލޮލުގެ ތެރެއަށް އަޒްކާއަށް ބަލައިލެވުނެވެ. އެދެލޯ އޭނާއަށް ބުނެދެނީ ކީކޭކަމެއް އަޒްކާއަކަށް ނޭނގުނެވެ. އެނގޭކަމަކީ ނާހިދުގެ ބެލުމުގައި ތަފާތުކަމެއްވާކަމެވެ. ނާހިދުގެ ބެލުންތަކުން އަޒްކާ ރަކިވިއެވެ. އެމަންޒަރު ފެނުމުން މީކާވެސް ލަދުގަތްވަރުން ބަދިގެއިން ނިކުތް މަންޒަރު ފެނުމުން މާބޮޑަށް އަޒްކާ ލަދުގަތެވެ.\n"ވަރަށް ލޯބި" ނާހިދު މަޑުމަޑުން ބުނެލިއެވެ. އަޒްކާގެ މޫނަށް ވެރިވެގެން ދިޔައީ ޖަންބުކުލައެވެ. އެއިން އެއްވެސް ކަމެއް ނާހިދަށް ރޭކާނުލާ ކަހަލައެވެ.\n"ނާ...ނާހި......" ވާހަކައެއް ދެއްކޭތޯ އަޒްކާ މަސައްކަތްކުރިއެވެ.\n"ޝްޝްޝް......" ނާހިދު އޭނާގެ ޝާހަދަތް އިނގިލި އަޒްކާގެ ތުންފަތުގައި ހުރަސްކޮށްލިއެވެ. އަޒްކާގެ ދެލޯ ބޮޑުވެގެންދިޔަ ވަގުތު ނާހިދާ ހަތަރުކަޅި ހަމަވެގެން ދިޔައެވެ. ނާހިދު އޭނާގެ މޫނު އަޒްކާއާ ގާތްކޮށްލިވަގުތު އޭނާގެ އަތުގައި އޮތް ފޯނު ވައިބްރޭޓްވާން ފެށިއެވެ. ނާހިދު ދިޔައީ ސިހިގެންނެވެ. ހަމަބިމަށް އޭނާއަށް އާދެވުނުއިރު އޭނާގެ މޫނު ވަނީ ނުރައްކާތެރި ދަރަޖައަކަށް އަޒްކާގެ މޫނާ ގާތްވެފައެވެ. އަޒްކާގެ މެރިފައިވާ ދެލޯ ފެނި އޭނާގެ އެދައުވަތު އަޒްކާ ގަބޫލުކުރިކަން އެނގިގެން ދިޔައެވެ. ނާހިދުގެ ތުންފަތަށް ހިނިތުންވުމެއް ވެރިވިއެވެ. އަޒްކާގެ ލޯލިތައް ކޮޅަށް ޖެހިގެން ދިޔައީ ނާހިދުގެ ފިނި ތުންފަތުގެ ބީހުން އޭނާގެ ނިތްކުރިމަތިން އިހުސާސްވުމުންނެވެ.\n"ސޮރީ އިނގޭ. ޑޯންޓް ގެޓް މީ ރޯންގް" ނާހިދު ފިޔަވަޅު އަޅަންފެށީ އަޒްކާއާ ދުރަށެވެ. އޭނާ ބަދިގެއިން ނިކުމެގެން ދަންދެން އަޒްކާއަށް ހުރެވުނީ އެދިމާ ބަލަހައްޓައިގެންނެވެ. އޭނާގެ ތުންފަތްމަތީން ހިނިތުންވުމެއް ފާޅުވިއިރު ނާހިދުގެ ތުންފަތް ޖެހުނުތަނުގައި އަތްޖައްސާލިއެވެ.\nރޭގަނޑުގެ ކެއުން ނިމިގެން ދިޔައީ އަޒްކާގެ ކެއްކުންގަނޑަށް ތައުރީފުގެ ބަސްތައް އޮހެމުންނެވެ. އިނާޝާގެ ތުންފަތަށް ވެރިވި ހިނިތުންވުމުން އެ ކެއުން އޭނާއަށްވެސް ކަމުދިޔަކަން އެނގެއެވެ. އަޒްކާ ސިއްރުން ބަލައިލީ އެއްފަރާތުގައި އިން ނާހިދަށެވެ. ވެދިޔަ ކަންތަކަށްފަހު ނާހިދާ ހަތަރުކަޅި ހަމަކޮށް ބަލާކަށް އަޒްކާއަށް ނުކެރުނެވެ. ނާހިދުވެސް ބަލާލިތަނެއް އޭނާއަކަށް ނުފެނެއެވެ.\n"ގުޑްނައިޓް" ކާއެއްޗެއްސަށް ހޫނުކުރަން ބަދިގޭގައި ހުރި އަޒްކާ ދޮރަށް ބަލައިލީ އެދިމާއިން އިވުނު ނާހިދުގެ އަޑުންނެވެ.\n"ގުޑްނައިޓް" އަޒްކާ އެތައް ވާހަކައެއްދައްކަން ބޭނުންވިއެވެ. ނަމަވެސް ނާހިދުވެސް އިތުރުވާހަކައެއް ނުދައްކާތީ އަޒްކާއަށް އިތުރުވާހަކައެއް ދައްކާކަށް ނުކެރުނެވެ.\nނިދަން ތައްޔާރުވެގެން ލޯގަނޑު ކުރިމައްޗަށް އެރި އަޒްކާގެ ތުންފަތްމަތިން ހިނިތުންވުން ފިލައި ނުދެއެވެ. ނާހިދުގެ ދެލޮލުން އޭނާއަށް ޖާދޫއެއް ޖައްސާފައިވާ ކަހަލައެވެ. އޭނާ ލޯގަނޑު ކުރިމަތީގައި ހުއްޓުނެވެ. އަމިއްލަ ސޫރައަށް ބަލައިލީ ނާހިދަށް އޭނާ ކަމުދިޔަކަން އެނގުނު ހިނދު ނާހިދަށް އޭނާގެ ހަށިގަނޑުން އެހާ ހާއްސަވީ ކޯންކަމެއްތޯ ހޯދައިލުމަށެވެ. އޭނާގެ ހަށިގަނޑު ކުރިއަށްވުރެ ފަލަވެފައިވާކަން އެކަންޏެވެ. އަޒްކާ ލުއިލުއިކޮށް ހީލިއެވެ.\n"އޯ ނާހިދު..... އައިމިން ލަވް...." އަޒްކާއަށް އޭނާގެ މޫނުގައި ދެއަތް އެޅުނެވެ.\nދެހަފްތާ ފާއިތުވެގެން ދިޔައިރުވެސް އަޒްކާއާއި ނާހިދުގެ މެދުގައި މާގިނަ ވާހަކަތަކެއް ނުދެކެވެއެވެ. ދެމީހުންގެ މެދުގައި ބަދަލުކޮށްލާ ލުއި ހިނިތުންވުންތަކާއި އެއްލޮލުން އަނެއް ލޮލަށް ފޮނުވާލާ މެސެޖްތަކުން އެކަކު އަނެކަކަށްޓަކައި ދެހިތުގައި އުފެދެމުންދިޔަ ޖަޒްބާތުތައް ދިޔައީ ވަރުގަދަވަމުންނެވެ. މާޒީގައި ވެފައިވާ ކަންތަކާމެދު ވިސްނާނެ ވަގުތެއް މިހާރު އަޒްކާއަކަށް ނުލިބެއެވެ. އޭނާގެ ހުރިހާ ވިސްނުމެއް ގުޅިފައިވަނީ ހަމައެކަނި ނާހިދާއެވެ. އޭނާ ބޭނުންވަނީ އަބަދުވެސް ނާހިދު ފެންނަ ހިސާބުގައި ހުންނާށެވެ. ނިދީގައިވެސް ހޭލާހުންނައިރުވެސް އޭނާއަށް ފެންނަނީ ނާހިދެވެ. ހަމަ ރަނގަޅަށްވެސް އޭނާގެ ހިތުން ނާހިދު ޖާގަ ކަށަވަރު ކޮށްފިއެވެ.\nމޯހަންދާސްއާއި އިނާޝާ ކުރު ޗުއްޓީއަކަށް ރާއްޖެއިން ބޭރަށް ފުރަން އުޅޭތީ ޝޮޕިންއެއްކުރަން ދިޔައީ އިނާޝާއާއި އަޒްކާ އެކީގައެވެ. ގެއަށް ވަދެވުނީ ހެނދުނު އެގާރަ ޖަހަން އުޅެނިކޮށެވެ. ސިޓިންރޫމުން މޯހަންދާސްއާއި އެކީގައި މާހިލް ފެނުމުން އަޒްކާގެ މޫޑް އޮފްވިއެވެ.\n"ނިންމާލީތަ؟" މޯހަންދާސް ކައިރީގައި އިށީން އިނާޝާ ފެނިފައި ބުނެލިއެވެ. އޭރު ކައިރީގައި އަޒްކާވެސް އިނެވެ. މާހިލް އިނީ އަޒްކާގެ މޫނަށް ބަލަހައްޓައިގެންނެވެ.\n"މީނީ މާހިލް. އެއައީ އިނާއާއި ބައްދަލުކޮށްލަން" މޯހަންދާސް ބުނެލިއެވެ. އިނާޝާ ހީލަމުން މާހިލްއަށް ބަލައިލިއެވެ. މާހިލް އިނާޝާއަށް ނަޒަރު ބަދަލުކޮށްލަމުން އިނާޝާއާއި ސަލާންކޮށްލިއެވެ.\n"ބޭބެމެންގެ އެއްވެސް އިއުތިރާޒެއް ނެތިއްޔާ އަޅުގަނޑު ކުޑައިރުކޮޅަކު އަޒްކާއާ ވާހަކަދައްކައިލަން ބޭނުން" މާހިލް ބުނެލިއެވެ. އަޒްކާ ހައިރާންވީވަރުން އަނގަވެސް ހުޅުވުނެވެ. ނަމަވެސް މޯހަންދާސްއާއި އިނާޝާ ހީކުރާނެ އެއްޗެއް ނޭނގޭތީ މާހިލްއާ އެކީގައި ސިޑިން އަރައިގެން ދިޔައެވެ. އެމަންޒަރު ފެނުމުން އިނާޝާއަށް އިނީ އުނދަގުވެފައެވެ.\nއަޒްކާ މާހިލް ގޮވައިގެން މަޑުކޮށްލީ އޭނާގެ ކޮޓަރީގައެވެ. އެތެރެއަށް ވަނުމަށްފަހު މާހިލް އެކޮޓަރީގެ ހުރިހާ ދިމާއަކަށް ނަޒަރުހިންގައިލިއެވެ. "ވާއު.... ނައިސް ރޫމް....." މާހިލް ބުނެލިއެވެ. އަދި ދޮރުލައްޕައިލިއެވެ. ހަމައެއާއެކު އަޒްކާ އަވަސްވެގަތީދޮރު ހުޅުވުމަށެވެ.\n"ހާދަރުޅިއެއް އައިއްސައޭ... ނުހުޅުވަބަލަ" އަޒްކާގެ އަތުގައި ހިފާލަމުން މާހިލް ބުނެލިއެވެ. އަޒްކާ މާހިލްގެ އަތް ފޮޅުވާލިއެވެ.\n"ކިހާދެރަކަމެއް މާހިލް. ކީއްވެގެންތަ އަބަދު މިގެއަށް ތިއަންނަނީ" ހިތްހަމަނުޖެހިފައި އަޒްކާ ބުނެލިއެވެ.\n"އަހަރެން މިގެއަށް މިއަންނަނީ ހަމައެކަނި އަޒްއަށްޓަކައި. ވާހަކަދައްކާހިތުން.... ކީއްވެތަ މިހާރު ތިހާ ރުޅިއެއް ތިއަންނަނީ؟" މާހިލް ބުނެލިއެވެ.\n"އަހަރެންގެ އެއްވެސް ޝައުޤެއް މިހާރަކު ނެތް. އަހަރެން މާހިލްއާ އެއްވެސް ގުޅުމެއް ބާއްވާކަށް ބޭނުމެއްނޫން...!" އަޒްކާ އޭނާގެ އަޑު އިއްވައިލިއެވެ.\n"އޭރު އެވީ ލޯބި އެހާ އަވަހަށް ހަނދާންނައްތާލީތަ؟" މާހިލް އަހާލިއެވެ.\n"އާނ... ހަނދާންނެތިއްޖެ. މާހިލް ހީކުރީ ބޭނުންހާ ގޮތެއް އަހަރެންނަށް ހަދާލެވޭނެ ކަމަށްތަ؟ ލޯބީގެ ދަޅަދައްކައިގެން އަހަރެންގެ އަންހެންވަންތަކަމުގެ ފައިދާ ނެގީ. މާހިލްގެ ބޮޑުދައިތަ އަމިއްލައަށް ދަންޖެހުނީމަ އެކަމުގެ ޒިންމާވެސް އެޅުވީ އަހަރެންގެ ބޮލުގަ. ނުވީތާކަށް މޮޔައަކަށް އަހަރެން ހަދާލީ. ކުޑަކުދިންގެހިޔާގައި އެތިބި ރަހުމެއްނެތް މީހުންނާ އަހަރެން ހަވާލުކުރީ އެއްވެސް ރަހުމެއްނެތި. ކޮބާތަ އަހަރެންގެ ކުށަކީ؟ އަހަރެންނާ ހެދި މާހިލްއަށްވީ ކޮން އުނދަގުލެއް؟ އަހަރެންނާ ގުޅުންކަނޑާލާފައި ދުރުގައި ބެހެއްޓިނަމަ. އަހަރެން މާހިލްއަށް އެއްވެސް އުނދަގުލެއް ނުކުރީމުސް. މިހާރު މާހިލް ބޭނުންވެގެން ތިއުޅެނީ ކޮންކަމެއްކަން އަހަރެންނަކަށް ނުވިސްނޭ..." އަޒްކާއަށް ރޮވުނެވެ. އެދުވަސްތައް ހަނދާންކޮށް ހިތާމަކުރާކަށް މިހާރަކު އަޒްކާ ބޭނުމެއްނުވެއެވެ.\n"ސޮރީއޭ... އެވާހަކަތައް ދެން ނުދައްކަބަލަ. އެދުވަސްތައް ހަނދާންނައްތާލާފަ އަލުން ކުރިއަށްދާން ބޭނުމީ. ޕްލީޒް އަދި އެއް ޗާންސްދީ......" މާހިލް އަޒްކާއާ ކައިރިއަށް ފިޔަވަޅު އަޅަމުން ދިޔައެވެ. އަޒްކާ ދިޔައީ ފަހަތަށް ފިޔަވަޅު އަޅަމުންނެވެ. އޭނާއަށް ހުއްޓެން މަޖްބޫރުވީ އަލަމާރީގައި ބުރަކަށި ތަތްވުމުންނެވެ.\n"ސްޓޮޕް!.... މާހިލް ތިއީ ކޮންކަހަލަ އިންސާނެއް؟ އަމިއްލަ އެދުން ބޮޑުވިޔަސް ތިއީ ބޮޑުވަރު! ކޮންއިރަކުންތަ ތިއުޅުން ދޫކޮށްލާނީ؟ ތިމާގެ އިހުސާސްތަކުގެ މައްޗަށް ބާރުނުފޯރުވޭއިރު ކީއްވެތަ ދެވަނަ އަންހެންކުއްޖެއްގެ ދިރިއުޅުން ހަލާކުކޮށްލަން ކައިވެނިކުރީ؟" އަޒްކާ ވާހަކަދެއްކިއެވެ.


އޮބާމާ: އެންމެ ނާކާމިޔާބު އެމެރިކާ ރައީސް؟\nއެމެރިކާގެ ރައީސް އޮބާމާ\nކަޅު ނަސްލުގެ މީހަކު އެމެރިކާގެ ރައީސް ކަމަށް ވުން އެއީ އެ ގައުމުގެ ތާރީޚުގައި ދުށް އެންމެ ފަޚުރުވެރި އެއް މަރުހަލާ ކަމަށް އެމެރިކާގެ އެތައް މިލިއަން ރައްޔިތުން ގަބޫލު ކުރެއެވެ. ނަމަވެސް ދެވަނަ ޓާމަށް ހޮވުމަށް ފަހު ސިޔާސީ ތަޖުރިބާކާރުން ވިދާޅުވާ ގޮތުގައި އޮބާމާ އަކީ އެމެރިކާގެ އެންމެ ނާކާމިޔާބު ރައީސްގެ ގޮތުގައި ތާރީޚުގައި ލިޔެވިގެން ދިއުމަކީ ވެސް އެކަށީގެންވާ ކަމެކެވެ.\n“އޮބާމާ މިހާރު މަސައްކަތެއް ނުކުރައްވާ އެމެރިކާގެ ރައްޔިތުން އެއްބައިވަންތަ ކުރާކަށް. އެ މަނިކުފާނު މިހާރު މަސައްކަތް ކުރައްވަނީ ކުދިކުދި ތާކުންތާކު ނުޖެހޭ ކާމިޔާބީތައް ހޯއްދެވުމަށް،” އެމެރިކާގެ މަޝްހޫރު ސިޔާސީ ކޮމެންޓޭޓަރު ޗާލްސް ކްރޯތޭމާ ދާދި ފަހުން ވިދާޅުވި އެވެ.\nއެމެރިކާގެ ރައްޔިތުންނާ މުހާތަބު ކުރައްވާ މިދިޔަ ހަފުތާގައި އޮބާމާ ދެއްވި “ސްޓޭޓް އޮފް ދަ ޔޫނިއަން” ތަގުރީރު ވެސް ބޮޑަށް ސިފަ ވަނީ އޮބާމާގެ ފުރަތަމަ ހަތަރު އަހަރު އަމިއްލަފުޅަށް “ކުށްވެރިކުރެއްވުން” ފަދަ ތަގުރީރަކާ ކަމަށް ކްރޯތޭމާ ވިދާޅުވި އެވެ.\n“އެ ތަގުރީރު އަޑުއަހާލުމުން ހީވީ އޮބާމާއާ ދެކޮޅަށް ކެމްޕޭން ކުރައްވާ ބޭފުޅަކު ލިޔުއްވާފައިވާ ތަގުރީރެއްހެން،” ކްރޯތޭމާ ފާޑުވިދާޅުވި އެވެ.\nބައެއް ސިޔާސީ ފަރާތްތައް ވިދާޅުވާ ގޮތުގައި އޮބާމާގެ މިވީ ފަސް އަހަރުގެ ތެރޭގައި އެމެރިކާގެ މުއްސަނދިންނަށް ވަނީ ވަރަށް ބޮޑަށް ފައިދާ ކޮށްފަ އެވެ. ނަމަވެސް އެހެން އެންމެންގެ ހަޔާތް ވަނީ “ހުއްޓުމަކަށް” އައިސްފަ އެވެ. އަދި މިހެންވެ މުއްސަނދިންނާއި ފަގީރުންގެ ދެމެދުގައިވާ ފަރަގު ވަނީ އިތުރަށް ބޮޑުވެފަ އެވެ.\n“އޮބާމާ މިހާރު ކުރައްވަމުން ގެންދަވާ މަސައްކަތް ބޮޑަށް ސިފަވަނީ އެ މަނިކުފާނުގެ މިވީ ފަސް އަހަރު ދުވަހުގެ މަސައްކަތް އަނެއްކޮޅަށް ޖަހާލުން ކަމަށް ފެނޭ. ސަބަބަކީ ކަންތައްތައް ވަނީ އެހާ ވެސް ގޯސްވެފައި،” އެހެން ސިޔާސީ ތަޖުރިބާކާރަކު ވިދާޅުވި އެވެ.\nއޮބާމާއާމެދު މީހުންގެ ހިޔާލު ތަފާތު ވެފައިވާ މިންވަރަކީ ބައެއް ރައްޔިތުން އޮބާމާ ތައާރަފު ކުރެއްވި ބޭސްފަރުވާގެ ނިޒާމު ނުވަތަ “އާސަންދަ” ޕްރޮގްރާމަކީ އެންމެ ކާމިޔާބު ސިޔާސަތު ކަމަށް ދެކޭއިރު އަނެއް ބަޔަކު ދެކެނީ އެއީ އެ މަނިކުފާނުގެ އެންމެ ބޮޑު “ފޭލިވުން” ކަމަށް ވެސް ވުމެވެ. “އޮބާމާކެއާ”ގެ ނަން ދީފައިވާ މި އާސަންދަ ޕްރޮގްރާމަށް ތިން އަހަރު ވީއިރު، 36 ޕަސެންޓް އެމެރިކާ ރައްޔިތުން ދެކެނީ މިއީ އެ މަނިކުފާނުގެ އެންމެ ބޮޑު ނާކާމިޔާބީ ކަމަށެވެ. ނަމަވެސް އަނެއްކޮޅުން 26 ޕަސެންޓް ރައްޔިތުން ދެކެނީ މިއީ އޮބާމާގެ އެންމެ ބޮޑު ކާމިޔާބީ ކަމަށެވެ.\nދާދި ފަހުން ނެގުނު ހިޔާލު ހޯދުމުގެ ދިރާސާއަކުން ދެއްކި ގޮތުގައި އިރާގާއި އަފްޣާނިސްތާނުގައި އެމެރިކާ ކުރަމުން ދިޔަ “ހަނގުރާމަ” ހުއްޓާލުމާއި އުސާމާ ބިން ލާދިން މަރާލުމަކީ7ޕަސެންޓް މީހުން ދެކޭ ގޮތުގައި އެ މަނިކުފާނުގެ ދެވަނަ އަށް އެންމެ ބޮޑު ކާމިޔާބީ އެވެ. ނަމަވެސް އަނެއްކޮޅުން އިދިކޮޅު ރިޕަބްލިކަން ޕާޓީއާއެކު މަސައްކަތް ނުކުރެއްވުމަކީ9ޕަސެންޓް ރައްޔިތުން ދެކޭ ގޮތުގައި އޮބާމާގެ ބޮޑު ފޭލިވުމެކެވެ. އަދި ރައްޔިތުންނާ ސަރުކާރާ ދެމެދު ރަނގަޅަށް މައުލޫމާތު ބަދަލު ނުކުރެވި މުއާމަލާތް ނުކުރެވުމަކީ އޮބާމާގެ ބޮޑު ނާކާމިޔާބެއް ކަމަށް5ޕަސެންޓް ރައްޔިތުން ދެކެއެވެ.\nނަމަވެސް އޮބާމާގެ ކާމިޔާބާއި ނާކާމިޔާބު ބޮޑަށް ބިނާވެފައިވަނީ އެމަނިކުފާނު ނިސްބަތްވެ ވަޑައިގަންނަވާ ޑިމޮކްރެޓިކް ޕާޓީއަށް ތާއީދު ކުރާ ރައްޔިތުންނާއި އިިދިކޮޅު ރިޕަބްލިކަން ޕާޓީއަށް ތާއީދު ކުރާ ފަރާތްތަކުން ދެކޭ ގޮތާމެދު ކަމަށް ވެސް ބައެއް ސިޔާސީ ތަޖުރިބާކާރުން ވިދާޅުވެ އެވެ. އެގޮތުން ފާހަގަ ކޮށްލެވެނީ ރިޕަބްލިކަން ޕާޓީއަށް ތާއީދު ކުރާ މީހުންގެ ތެރެއިން 40 ޕަސެންޓް ދެކެނީ އޮބާމާގެ “އެއްވެސް ކާމިޔާބީއެއް ނުވާ” ކަމަށެވެ. ނަމަވެސް ޑިމޮކްރެޓިކް ޕާޓީއަށް ތާއީދު ކުރާ ފަރާތްތަކުގެ ތެރެއިން 39 ޕަސެންޓް ރައްޔިތުން ބުނަނީ އޮބާމާގެ އާސަންދަ އަކީ އޭނާގެ އެންމެ ބޮޑު ކާމިޔާބީ ކަމަށެވެ.\nދާދި ފަހުން ނެގި އެހެން ހިޔާލު ހޯދުމުގެ ދިރާސާއަކުން ދެއްކި ގޮތުގައި އޮބާމާއަކީ “ކާމިޔާބު” ރައީސްއެއް ކަމަށް ދެކެނީ އެންމެ 14 ޕަސެންޓް އެމެރިކާ ރައްޔިތުންނެވެ. އަދި އޭނާއަކީ “ބޮޑު ފޭލިވުމެއް” ކަމަށް 37 ޕަސެންޓް ރައްޔިތުން ދެކެއެވެ.\nސިޔާސީ ކަންތައްތައް ދިރާސާ ކުރައްވާ ތަޖުރިބާކާރުން ވިދާޅުވާ އަދި އެހެން ވާހަކައެއް ވެސް ވެއެވެ؛ އެއީ މަގާމުގައި ހުންނަވާއިރު އެއްވެސް ރައީސަކު އެމެރިކާ ރައްޔިތުން ބަލައިނުގަންނަ ކަމެވެ. އެގޮތުން ކުރީގެ ރައީސް ޖޯޖް ޑަބްލިޔު ބުޝް ވެސް ވެރިކަމުން ފައިބާވަޑައިގަތުމަށް ފަހު އޭނާގެ މަގުބޫލުކަން އިތުރުވެފައިވާކަން އެ ފަރާތްތަކުން ފާހަގަ ކުރައްވައެވެ. ނަމަވެސް މިހާރުން މިހާރަށް ބަލާއިރު ހިޔާލު ހޯދުމުގެ ދިރާސާތަކުން ދައްކާ ގޮތުގައި އޮބާމާއަކީ މި ވޭތުވެދިޔަ 100 އަހަރުގައި އެމެރިކާ ދުށް އެންމެ ނާކާމިޔާބު ރައީސް އެވެ.


Tourette Syndrome hunna kudhin dheke foohivanytha? ekudhinge ihusaasthah dheneganey,eee bayyeh noon! | Atoll News\nޓޮރެޓް ސިންޑްރޮމް ހުންނަ ކުދިންދެކެ ފޫހިވަނީތަ؟ އެކުދިންގެ އިހުސާސްތައް ދެނެގަނޭ، އެއީ ބައްޔެއް ނޫން!\nޝާއިޢުކުރީ: ފާޠިމަތު ފާޒިހާ ޖޫން 13, 2021, 08:17\nޓޮރެޓް ސިންޑްރޮމް ހުންނަ ކުދިން ބާކީކޮށް ނުވަތަ އެ ކުދިންނާއި މާ ގާތްކޮށް އުޅުމަކީ އާންމުކޮށް އެއް ފުރާވަރުގެ ކުދިން އަދި އާއިލާގެ އެހެން މީހުން ނުކުރާ ކަމަށެވެ.\nއެއީ އެފަދަ ކުއްޖެއްގެ ނުވަތަ މީހެއްގެ އިހުސާސްތައް ހަމަ އެއްގޮތަކަށްވެސް ނޭނގޭތީ އެވެ.\nޓޮރެޓް ސިންޑްރޮމް ހުންނަ ކުދިންގެ ފަރާތުން ފެންނަ އަލާމާތްތަކުގެ ތެރޭގައި ބޭކާރު އަޑުއަޑު ލައްވާ، ހަރަކާތްތެރިކަން އިތުރުވެ، މާގިނައިން ހުސް އަނގަތެޅުމާއި ހުއްޓުމެއް ނެތި އަބަދު ބާރަށް އަޑު ގަދަ ކުރެ އެވެ. އެއީ އުފަންވާއިރުވެސް އެ ކުދިންގެ ގައިގަ ހުންނަ ސިފަ އެކެވެ.\nއެއީ މާބޮޑު ބައްޔެއް ނޫންނެވެ.\nސިއްހަތު ރަނގަޅު ނުވަތަ ނުކުޅެދުންތެރިކަމެއް ނުހުންނަ ކުއްޖެއްގެ ގައިގަވެސް ޓޮރެޓް ސިންޑްރޮމް ހުރެދާނެ އެވެ.\nއިނގިރޭސިވިލާތުގެ ބާރު ހިނގާ ގައުމެއް ކަމަށްވާ އިރަލޭންޑްގެ އުމުރުން 10 އަހަރުގެ ޑީގްލަން އެމްސީ އަކީ ޓޮރެޓް ސިންޑްރޮމް ހުންނަ ކުއްޖެ ކެވެ. ޑީގްލަން ބުނީ ބޮޑުވަމުން އައި އިރު ބޭކާރު އަޑުލެއްވުމާއި ހުސް އަނގަ ތެޅުމާއި އަޑު ގަދަ ކުރުން ފަދަ ކަންކަން ކުރެވޭކަން އަމިއްލައަށް އިހުސާސް ކުރެވި އެނގޭ ކަމަށެވެ.\nއެ ކުއްޖާ ބުނީ އޭނާ ދެކެ ރުޅި އަންނަ އެންމެން ކައިރީ ބުނެލަން ބޭނުންވަނީ އެއީ ގޯސްކުއްޖެއް ނޫން ކަމަށެވެ. އަދި އޭނާ ބާކީ ނުކުރުމަށް އެދިފައިވެ އެވެ.\nޑީގްލަންގެ އާއިލާއިން ދަނީ އޭނާއަށް އާންމުންގެ ތެރެއިންނާއި ސްކޫލުން ދިމާވަމުންދާ ބާކީ ކުރުމާއި ފުރައްސާރަ ކުރުންތަކާއި ގުޅިގެން އެ ސިންޑްރޮމަށް މީހުން ހޭލުންތެރިކުރުވުމުގެ މަސައްކަތް ފަށާފައި އެވެ. އަދި އަމިއްލަ ޖަމިއްޔާ އަކާއި ގުޅިގެން އެފަދަ ކުދިންގެ އާއިލާތައް ދެނެގަންނަން ވަނީ ފަށާފައި އެވެ.\nދިރާސާތަކުން ދައްކާގޮތުގައި އިރަލޭންޑުގައި ޓޮރެޓް ސިންޑްރޮމް ހުންނަ ތިން ލައްކައަށްވުރެ ގިނަ ކުދިންނާއި މީހުން އުޅެ އެވެ.\nޓޮރެޓް ސިންޑްރޮމް އަކީ ސިކުނޑީއާއި ގުޅިފައިވާ ނާރުތަކަށް ދިމާވާ މައްސަލައަކުން ވާހަކަދެއްކުމާއި ހަރަކާތްތެރިވުމަށް އަންނަ ބަދަލެކެވެ.


Trend: loabi loabi Wedding video kolheh!\nލައިޝާ އަދި ޖައުޝަންގެ ކައިވެނި ފޮޓޯޝޫޓް ތެރޭ ހިމެނޭ މުހިންމު ފޮޓޯއެއް -- ފޮޓޯ: އާސިމް | އަމަންޓޭ.ކޮމް\nފޮޓޯގައި މި ފެންނަނީ ފާތުމަތު ލައިޝާ ޝާހިރު އާއި އަހުމަދު ޖައުޝަން ޝަހީމްގެ ކައިވެނީގެ ފޮޓޯ ޝޫޓްގެ ތެރެއިން ނެގި ފޮޓޯ ގަނޑެކެވެ. މޫނަށް އައިސްފައިވާ ހިނިތުންވުމަކީ އާ ކައިވެނީގެ އުފާވެރި ކަމެވެ. ކުރިއަށް އޮތީ އެކުގައި ހޭދަ ކުރަން އޮތް އުފާވެރި ދުވަސްތަކެކެވެ. ބާއްޖަވެރި ހަޔާތެއްގެ ފެށުމެވެ. މިއީ މި ކަޕަލްގެ އުމުރުގައި ވެސް އަންނާނެ އެންމެ އުފާވެރި އެއް ދުވަހަަށް ވާނެކަން ޔަގީނެވެ.\nހިތް ގަޔާވާ ކަހަލަ "ފެއަރީޓޭލް" ވެޑިން އަކާއި އެކު "ހެޕިލީ އެވަައާފްޓާ" އަށް އުއްމީދާއެކު ކުރާ ފޮނި މި ދަތުރަކީ މުހިއްމު ދަތުރެެކެވެ. އާ ހަޔާތެއްގެ ފެށުމެވެ. ލޯބިވާ އަނބިމީހާ އާއި އަބަދުވެސް ލޯބި ދޭ ފިރިމީހާގެ ގޮތުގަ އެވެ.\nކައިވެނި ދުވަހުގެ ހާއްސަ "ވެޑިންގް މޮމެންޓްސް" ތަކެއް ހުރެއެވެ. ކުދި ކުދި ކަންކަމުން ފެށިގެން ބޮޑެތި ކަންކަމެެވެ. ކައިވެނި ކުރާ ދުވަހަށް ތައްޔާރު ވުމުން ފެށިގެން ކައިވެނީގެ މަޖިލީސްގައި "އަނބި ގަބޫލު ކޮށްފިން" ކަހަަލަ މުހިއްމު އަދި އަބަދަށް ހަނދާނުގައި ބަހައްޓަން ބޭނުންވާ ވެޑިންގް މޮމެންޓްސް ވީޑިއޯ ކޮށްލާފައިވާ ބޭއްވުން ސަޅި ނޫން ހެއްޔެވެ؟\nޒަވާޖީ ހަޔާތާއެކު ދެމަފިރިންނަށް ދަރިންތަކެއް ލިބޭއިރު އެ ކުދިން ބަލާލަން ވެސް މި ވީޑިއޯކޮޅު ކިހާ ލޯބި ހެއްޔެވެ؟ އެއީ ކިހާ ލޯބި ގުޅުމަކުން ދުނިޔެއަށް އައި ކުދިންކަން އަބަދުވެސް ހަނދާންވާނެ ނޫން ހެއްޔެވެ؟\nތީމްތަކަށް ޕާޓީ ބޭއްވުމުގެ ވާހަކަ ބާއްވާށެވެ. އެއީ މާ ކުރީގެ ޓްރެންޑެކެވެ. ކޮންމެ ތީމަކަށް ޕާޓީ ބޭއްވިޔަސް ކައިވެނީގެ ދުވަހުގެ ހަނދާނަކަށް ހަދާ މި ވީޑިއޯ ކޮޅަކީ މިހާރު ޓްރެންޑެވެ.\nލައިޝާ އާއި ޖައުޝަންގެ ކައިވެނީގެ ދުވަހުގެ މި ވީޑިއޯ ވަރަށް ލޯތްބެވެ. މޯލްޑިވިއަން އައިޑަލް އިން ވިދާލި އަހުމަދު ނަޒީހު ނުވަތަ ރާޅުބޯއީގެ ރީތި ފުން ވަރުގަދަ އަޑުން ކިޔަފައިވާ "ރާޅޭ" މި ލަވަ ބެކްގްރައުންޑްގައި މިއުޒިކެއްގެ ގޮތުގައި ބޭނުންކޮށްފައި ހަތަރު މިނެޓުގައި ވީޑިއޯ ކޮޅުން އިޝްގީ ލޯބީގެ ރާޅެއްގައި ޖެހޭ ވައިބެއް އިހްސާސް ކުރެވެ އެވެ.\nލައިޝާ އަދި ޖައުޝަންގެ ކައިވެނި ފޮޓޯޝޫޓްގައި ހިމެނޭ މުހިންމު އެއް ފޮޓޯ -- ފޮޓޯ: އާސިމް | އަމަންޓޭ.ކޮމް\nލައިޝާ އާއި ޖައުޝަން ވެޑިންގްއަށް ތައްޔާރުވާން ފަށާ ހިސާބުން ފެށިގެން ވެޑިންގް ޑްރެސް ލައިގެން ނުކުންނަ އިރު ޖައުޝަން ލޮލުން އަންނަ އުފަލުގެ ކަރުނަ އާއި ބޮޑު ހިނިތުންވުން ވީޑިއޯއިން ފެނެ އެވެ. ކައިވެނި މަޖިލީހުގައި ގާޒީ ހެޔޮ ގޮތުގައި އުޅުމަށް ކުރައްވާ ވަސިއްޔަތާއި ކައިވެނީ ވަލީވެރިޔާގެ އިޒުނަ އާއި ހެކިވެރިޔާގެ ހެކިކޮށް ﷲ ގެ އިސްމުފުޅުގެ ބަރާކާތުން ކައިވެނި ކޮށްދޭ ތަނުން "އަނބި ގަބޫލު ކޮށްފިން" ކަމަށް ބުނެލާ އަޑާއި މަންޒަރު ފެނެއެވެ. ދެ އާއިލާ އުފަލުގައި އަތްޖޯޑުކޮށް ސަލާން ކުރާ ތަން ފެނެއެވެ. ކައިވެންޏަށް ފަހު އުފަލުން މި ކަޕަލްގެ ނާށާލާ ތަން ވެސް ފެނެ އެވެ.\nކައިވެނި ޕާޓީތަކުގައި މިކަހަލަ ވީޑިއޯއެއް ހެދުން މިހާރު މިއީ ޓްރެންޑެކެވެ. ކުރިން ވެސް ކައިވެނި ވީޑިއޯ އޮވެއެވެ. އޭގައި ބޮޑަށް ފެންނަނީ ޕާޓީ ތެރޭގެ މަންޒަރުތަކެކެވެ. މިގޮތަށް ހަދާ ވީޑިއޯތަކަކީ ފަހުގެ ޓްރެންޑެކެވެ. ކިތަންމެ ބޮޑުކޮށް ނޫނީ ކުޑަކޮށް ޕާޓީ ބޭއްވިއަސް ހުރިހާ މުހިއްމު މޮމެންޓްސް ހިމަނާލާ ކޮންމެ ޖޯޑެއްގެ މިކަަހަލަ ވީޑިއޯކޮޅެއް މުހިއްމެވެ.\nލޯބިގޮތަކަށް ކެންޑިޑް މޮމެންޓްސް އާއި އެއްކޮށް ވެޑިން ވީޑިއޯ ހެދުން އަމާން ކޮށްފައިވާ މަސައްކަތް\nމި ޓްރެންޑް ސެޓް ކުރީ؟\nވީޑިއޯއިން ފެންނަަނީ އިޝްގީ ލޯބީގެ ފުން ރާޅެއްގައި ޖެހިފައި އެކީގައި ހޭދަ ކުރާ ވަރަށް ހާއްސަ ވަގުތު ކޮޅުތަކެވެ. މި ވީޑިއޯގެ ފަހަތުގައި ހުރީ މުހައްމަދު އަމާން (އަމަންޓޭ) އެވެ. މިއީ އޭނާގެ ބުރަ ބޮޑު މަސައްކަތެކެވެ. އަމާން އޭނާގެ ވެބްސައިޓުގައި އޭނާގެ މި މަސައްކަތް ގެލެރީ ކޮށްފައި ވެއެވެ.\nއޭގައި އަމާންގެ ތައާރަފެއް ދެމުން ބުނެފައިވާ ގޮތުގައި އޭނާ 2012 އިން ސިނެމެޓޮގްރަފީ އިން ޑިގްރީ ފުރިހަމަ ކުރި އެވެ. އަދި 2015 ގައި އަމިއްލަ ސުޓޫޑިއޯ، "ސިލްވާ ގޯލްޑް" ސްޓޫޑިއޯ ރެޖިސްޓާކޮށް އިންޑަސްޓްރީއަށް ވަނީ އެވެ.\nމުހައްމަދު އަމާން، (އަމަންޓޭ): ނސިނެމެޓޮގްރަފީ ދާއިރާގައި މޮޅު ބްރޭންޑެއް\n"އަޅުގަނޑު ބޮޑަށް ކުރަމުން އައި މަސައްކަތަަކަކީ ރިސޯޓް ފޮޓޯގްރަފީ އާއި ކޯޕަރޭޓް އިވެންޓްސްގެ މަސައްކަތް. ދެހާސް ފަނަރަ ވަނަ އަހަރު ފުރަތަމަ ފަހަރަށް ވެޑިން ޝޫޓަކަށް ފުރުސަތު ލިބުނީ. އެއީ ކޮއްކޮގެ ވެޑިން ވީޑިއޯ ހަދަން. ސަލްޓަން ޕާކްގައި ބޭއްވި މި އިވެންޓްގެ ވީޑިއޯ ވަރަށް ރަނގަޅު ފީޑްބެކެއް ލިބުނު."\nއަމާން ބުނި ގޮތުގައި އެ ދުވަސްވަރަކީ ވެޑިން ވީޑިއޯގްރަޕީއަށް މީހުން ފައިސާ ހަރަދުކުރަން ބޭނުންވީ ދުވަސްވަރެއް ނޫނެވެ.\n"ވަރަށް ބޮޑު ޗެލެންްޖަަކަށްވި އެދުވަސްވަރު ވެޑިން ވީޑިއޯގްރާފަރަަކަށް ވެގެން ކްލައިންޓުން ހޯދުން. ވަރަށް ބޮޑަށް ކޮންވިންސް ކޮށްދޭން ޖެހުނު. އެހެންވެއާވެސްއެކު ރިސޯޓް މަސައްކަތުގައ އުޅެމުން ލިބުނީ އެހެން ފުރުސަތެެއް. އަމާންގެ އިންސްޓަގްރާމް އިން ދޫކޮށްލި މި ވީޑިއޯކޮޅު ވަރަށް ބޮޑަށް ވައިރަލްވީ"\nމިއީ އޭނާގެ މަސައްކަތަށް ބޮޑު އިންވެސްޓްމެންޓެއް ކުރަން ނިންމި ހިސާބެއް ކަމަށް އަމާން ބުންޏެވެ.\n"އިކުއިޕްމެންޓާއި ވަރުގަދަ ޓީމެއް ހޯދީ. އަދި މަސައްކަތުގެ ފެންވަރު ރަނގަޅު ކުރުމަށް އޮންލައިންކޮށް ވަރަށް ބޮޑަށް ދަސްކުރިން. އަބަދު ވެސް ބަލަނީ ވަރަށް ކޮލިޓީ އެއްޗެއް ޑެލިވާ ކުރެވޭތޯ. ޓީމް ވެސް އެގޮތަށް މަސައްކަތް ކުރަނީ. ޓީމްގެ މަސައްކަތް ފާހަގަ ކޮށްލަން" އޭނާ ބުންޏެވެ. އެ ޓީމްގައި މާއިސް އާއި އިމްލީދު އާއި އިސްމާއިލް އާއި މާނިޝް އާއި ސުހެއިލް އާއި ރިޒްހާން އަދި މާޒިން ހިމެނެ އެވެ.\nއަމާން އޭނާގެ ޓީމާއެކު\nވެޑިން ވީޑިއޯތަކާ އާއި ގުޅޭގޮތުން އަމާން ބުނަނީ އެންމެ ރީތިކޮށް ފުރިހަމައަށް ވީޑިއޯ ހެދެނީ ކަޕްލްސް އާއި ކުރިން ބައްދަލުކޮށް އެ ދެމެދުގެ އޮންނަ "ކެމިސްޓްރީ" ރަނގަޅަށް އެނގުމުންނެވެ.\n"ހުރިހާ ވެޑިންގް ފޮޓޯ އަދި ވީޑިއޯ އެއްވެސް އެއީ ހަމަ ވެޑިން ދުވަހު ލައިވްކޮށް ވެޑިންގް ހިނގަމުން ދާއިރު ނަގާފައިވާ ޝޮޓްސް. ހަމަ އެކަނި ތަފާތު ވާނީ އައުޓްޑޯ ޝޮޓްސް ނަގާ ދުވަސް. އަޅުގަނޑު ބޮޑަށް ބަލަނީ ކަޕްލްގެ އަސްލު މިޒާޖު ދައްކުވައި ދެވޭތޯ. މިކަން ކުރެވޭނީ ވީހާވެސް ކެންޑިޑް ކޮށް ޝޮޓްތައް ނަގައިގައިގެން. އަދި އަޅުގަނޑު މެންގެ އެކުވެރި މިޒާޖުގެ ގޮތުން ކަޕްލް އަށް ސަކަރާތް ޖަހާ ނަށާ ހަދާލަން ވެސް ކޮމްފޯޓަބްލް ފީލް ވާނެ."\nވީޑިއޯ ފުރިހަމަ ކޮށްލަނީ ވީޑިއޯއަށް ލާ ލަވައިންނެވެ. ލަވަ އާއި ގުޅޭގޮތުން އަމާން ބުނާ ގޮތުގައި އާއްމުކޮށް ޝޫޓް ފެށުމުގެ ކުރިން ވީޑިއޯއަށް ލާނެ ލަވަޔާއި މިއުޒިކް އަދި މުހިއްމު ޝޮޓްސްތައް ޑިސްކަސް ކުރާނެ ލަވަ ހުށަހަޅަނީ ކަޕްލް އެވެ. ބައެއް ފަހަރު އަމާން ވެސް ލަވަ ޗޫސް ކޮށްދެ އެވެ.\n"ވެޑިން ދުވަހު އުޅޭނީ ހަމަ އެއްކޮށް މި ކަމުގަ، ބްރައިޑް ސެލޫންއަށް ދާ އިރު އަޅުގަނޑުމެން ތިބޭނީ ރެޑީވެގެން ގޮސް އެތާ. ވެޑިން ނިމިގެން އެއްމެ ފަހުން ގެޔަށް ވެސް ދާނީ އަޅުގަނޑުމެން. އެޑިޓިންގް ދެން އޮންނާނީ އާއްމުކޮށް އަށް ގަޑިއިރު. ބައެއް ވެޑިންގެ ގޮތުން އެއަށް ވުރެ ގިނަ ވެސް ވޭ. އެޑިޓިން ބަހާ ލަނީ ދުވަހުގެ އެކި ވަގުތު ތަކަށް."\nއަމާންގެ ވެބްސައިޓު މިގޮތަށް އަޕްލޯޑް ކުރަން ނިންމީ އޭނާގެ މަސަކަތް އަދި އެ ދުވަހުގެ ތަޖުރިބާ ޝޯވްކޭސް ކުރުމަށެވެ. މިގޮތުން ކްލައިންޓްގެ ހުއްދައާއެކު ލާ ވީޑިއޯ ތަކާއެކު ފޮޓޯ ވެސް ހިމަނަ އެވެ. މިހާތަނަށް އޭނާގެ 100 ވުރެ ގިނަ ވެޑިންގ ވީޑިއޯ ހަދައި ފިއެވެ. އަދި އެންމެ ހިތްހަމަޖެހިގެން ކުރެވުނީ ކޮން މަސައްކަތެއްކަން އޭނާއަށް ބުނަން އުދަނގުލެވެ.\n"ކޮންމެ ވީޑިއޯ އެއްވެސް ތަފާތު ވާނެ، އަދި އަޅުގަނޑު މި މަސައްކަތް ކުރަނީ ވަރަށް ކުރާހިތުން، ހަމަ ޕާފެކްޓް ކުރަން، ހަމަ ކޮންމެ ވެޑިންގް އެއްގަ ވެސް އަޅުގަނޑުމެން ޓީމުން 100 ޕަސެންޓް ލަން،"\nވެޑިން ވީޑިއޯ ހެދުމުގައި އަމާން ބޮޑު މަޝަހޫރުކަމެއް ހޯދާފައިވޭ\nއަމަން ބުނި ގޮތުގައި މިހާރު ވެޑިން ވެސް ވަނީ ވަރަށް ބޮޑަށް ބަދަލުވެ "ނިއުނޯމަލް" ވެފައެވެ. މިހާރު އެއް ދުވަހު ކައިވެނި ބާއްވާފައި ޕާޓީ އޮންނަނީ އެހެން ދުވަހަކު އެވެ. އެހެން ވެސް މަސައްކަތް ވަރަށް ދިގުވެގެން ދެ އެވެ.\n"އެކަމަކު އަދި ކަޕްލްގެއުފާވެރި ދުވަސް އެންމެ ފުރިހަމަ ގޮޮތުގައި ދެއްކުމަށް ވަރަށް މަސައްކަތްކުރަން،"\nއަމަންއަށް ގަބޫލު ކުރެވިފައިވާ ގޮތުގައި އޭނާގެ މި އައިޑިއާ އަލަށް ކައިވެނި ކުރާ މީހުންނަށް ކަމުގޮސްފައި ވެއެވެ. އަލަށް ކައިވެނި ކުރާ މީހުން މިގޮތަށް ވީޑިއޯ ކޮޅެއް ހެދުން ޓްރެންޑަކަށް ވެއްޖެ އެެވެ. އަދި ވަރަށް ގިނަ އެހެން އާޓިސްޓުން އޭނާގެ ފިޔަވަޅު މަތީން އިންސްޕަޔާ ވުމަކީ އޭނާގެ އުއްމީދެވެ.\nމިނިވަން ދުވަހާ ގުޅުވިި ލިބާސް ސައްބީސް!\nރޯދަ ނުކުނި: މުޅި ރާއްޖެ ފަރިތަ ބަންޖެއް!


Badi jehumuge haadhisaa ehgaa 25 maru\nހާދިސާ ހިނގި ސަރަހައްދުގައި ފުލުހުން ހަރަކާތްތެރިވަނީ-- ފޮޓޯ: ސީއެންއެން\nމެކްސިކޯގެ ބާއެއްގައި ހިނގި ބަޑި ޖެހުމުގެ ހާދިސާއެއްގައި 25 މީހުން މަރުވެއްޖެ\nމެކްސިކޯގެ ބާއެއްގައި ހިނގި ބަޑި ޖެހުމުގެ ހާދިސާއެއްގައި 25 މީހުން މަރުވެ 13 މީހުންނަށް އަނިޔާވެއްޖެ ކަމަށް އެގައުމުގެ ފުލުހުން ބުނެފިއެވެ.\nމިހާދިސާ ހިނގާފައިވަނީ މެކްސިކޯގެ ކޯޓްޒަކޯލްކޮސް ސިޓީގައި ހުންނަ ވައިޓް ހޯސް ނަމަކަށް ކިޔާ ބާއެއްގައެވެ. މިކަމުގެ ޝާމިލްވެފައިވަނީ ގޭންގްތަކަށް ނިސްބަތްވާ ފަރާތްތައް ކަމަށް ފުލުހުން ތުހުމަތުކުރެއެވެ.\nބަޑި ޖަހަމުން ދިޔަ ވަގުތު ބާ ތެރެއަށް ޕެޓްރޯލް ބޮން ތަކެއްވެސް އުކާފައިވާ ކަމަށް މީޑިއާ ރިޕޯޓްތަކުން ބުނެއެވެ. އަދި ބަޑި ޖެހި މީހުން ނިކުންނަމުން ހުރިހާ ދޮރުތަކެއް ބަންދު ކުރި ކަމަށް ވެސް ބައެއް ފަރާތްތަކުން ބުނެއެވެ.\nމެކްސިކޯގެ ރައީސް އަންޑްރެސް މެނުއެލް ލޯޕެޒް ވިދާޅުވީ މިއަކީ ވަރަށް "ލަދުވެތި" ހާދިސާއެއް ކަމަށެވެ. މިހާދިސާއާ ގުޅޭގޮތުން ބޮޑު ތަހުގީގެއް ހިންގާނެކަމަށް ވެސް މެކްސިކޯގެ ރައީސް ވިދާޅުވިއެވެ.\nރައީސް އެންޑްރެސް ވިދާޅުވީ މިފަދަ ހާދިސާތަކާ ސަރުކާރުގެ އެއްވެސް މުއައްސަސާއެއްގެ ބޭފުޅުންނާއި ގުޅުމެއް އޮތްތޯވެސް ތަހުގީގުކުރެވޭނެ ކަމަށެވެ.\nމެކްސިކޯގެ ވެރަކުރޫޒް ސަރަހައްދުގެ ގަވަރުނަރު ވިދާޅުވީ ހާދިސާގެ ޒިންމާ އުފުލަން ޖެހޭ ފަރާތްތައް ހޯދުމަށް ފުލުހުން މަސައްކަތްކުރަމުންދާ ކަމަށެވެ. އަދި އެފަރާތްތަކަށް އަދަބުދެވޭނެ ކަމުގެ ޔަގީންކަން ގަވަރުނަރު އެރުވިއެވެ.\nގަވަރުނަރު ވިދާޅުވީ މިކަމުގައި ތުހުމަތު ކުރެވޭ ރިކާޑޯ ނަމަކަށް ކިޔާ މީހަކު މިދިޔަ މަސްތެރޭ ހައްޔަރުކޮށްފައިވާ ކަމަށެވެ. ނަމަވެސް ހައްޔަރުކުރިތާ 48 ގަޑިއިރުތެރޭ އޭނާ ދޫކޮށްލާފައިވާ ކަމަށް ގަވަރުނަރު ވިދާޅުވިއެވެ.\nމެކްސިކޯގައި މިފަދަ ހާދިސާތައް ހިނގުން ވަނީ އާންމުވެފައެވެ. ހަމަނުޖެހުންތަކުގެ ސަބަބެއް ކަމުގައި މީޑިއާ ރިޕޯޓްތައް ފާހަގަކުރަނީ އެގައުމުގެ ޑްރަގް ކާޓެލްތަކުގެ މެދުގައި އުފެދޭ މައްސަލަތަކެވެ.


ރަލުގެ ވިޔަފާރި އަކީ ފައިދާ ހުރި ވިޔަފާރިއެއް ނޫން! - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން أبريل 2, 2019 0427\nރައީސް ނަޝީދު ދައްކަވާ ބައެއް ވާހަކަ ތަކާއި، ކުރައްވާ ބައެއް ކަންތައްތަކަށް ފާޑު ކިޔާ ކޮންމެ މީހަކީ ނަޝީދުއާ ޒާތީ ގޮތުން ޖެހިގެން އުޅޭ މީހެއް ކަމަށް އެމް.ޑީ.ޕީ އަށް ތާއިދު ކުރާ ބައެއް މީހުން ބުނެއެވެ. ނަމަވެސް ކަނޑައެޅިގެން އިސްލާމް ދީނުގެ އުސޫލުތަކަށް ޖަދަލުކޮށް، ރަސޫލުﷲ (ސ.އ.ވ) ގެ ހަދީސް ތަކުން ނާއި ކީރިތި ޤުރުއާނުން ސާފުކޮށް އެގެން ހުރި ކަނތައްތަކުގައި އެއާ އިދިކޮޅަށް ނަޝީދު ވާހަކަ ދެއްކެވުމުން އެކަމާ އަޅާނުލާ، އެއްޗެކޭ ނުބުނެ ތިބުމަކީ މީހާ ފާފަވެރިވާނެ ކަމެކެވެ.\nއޭގެ ކުޑަ މިސާލެކެވެ. ދާދިފަހުން ތޮއްޑޫގައި އޮތް އެމް.ޑީ.ޕީ ގެ ކެމްޕެއިން ޖަލްސާއެއްގައި ވާހަކަ ދައްކަވަމުން ރައީސް ނަޝީދު ވިދާޅުވީ ބަނގު ރަލުގެ ވިޔަފާރި ކުރީމަ އިންތިހާއަށް ފައިދާ ވާނެކަމަށެވެ.\n“ބައެއް ހަޤީގަތްތަކެއް ހުރޭ ދުނިޔޭގައި. އެންމެ ގިނައިން ދުނިޔޭގައި ވިކޭ އެއްޗަކީ ސެންޓް. ދެން އެންމެ ގިނައިން ދުނިޔޭގައި ވިކޭ އެއްޗަކީ ޗޮކްލެޓާއި، ރަލާއި، ސިނގިރެޓް. އަޅުގަނޑުމެނަށް އެނގޭ މިއެއްޗެހިން ވިޔަފާރި ކުރީމާ އިންތިހާއަށް ފައިދާ ބޮޑުވާކަން، މުއްސަނދިވާކަން” ނަޝީދު ވިދާޅުވިއެވެ.\nމާނައަކީ ރަލުން ވިޔަފާރި ކުރީމަ އިންތިހާއަށް ފައިދާބޮޑުވާނެއެވެ. އަދި މުއްސަނދިވާނެއެވެ. މިއީ ނަޝީދުގެ ތިއަރީ އެވެ. ނަޝީދުގެ ފަތުވާއެވެ. ނަމަވެސް ތިރުމީޒީ ރިވާކުރައްވާ ހަދީސެއްގައިވެއެވެ.\nރަސޫލްﷲ (ސ.އ.ވ) ހަދީސް ކުރެއްވިހަދީސެއްގެ މާނާގައި ވެއެވެ: ރަލާއިގުޅޭގޮތުން 10 މީހަކަށް ލައުނަތް ލިބިގެން ވެއެވެ. އެއީ ރާހަދަން މޭބިސް ކަދުރު ފެލާ މީހާ އާއި، އަދި އެ ފެލުވާ މީހާ އާއި، އަދި އެ ބޯމީހާއާއި، އެ ރާ އުފުލާ މީހާއާއި، އަދި އެމީހަކަށްޓަކައި އުފުލެވޭމީހާއާއި، އަދި އެރާ ތައްޓާށްއަޅާ މީހާއާއި، ވިއްކާ މީހާއާއި، އެވިޔަފާރީގެ އަގު ނަގާމީހާއާއި، އެ ރާ ގަންނަ މީހާއާއި އެ ގަނުވާ މީހާއެވެ.\nވީމާ ފަރަންޖީންނާއި ކާފަރުން، އަދި އިސްލާމުންގެ ގޮތުގައި ތިބެވިއަސް ރަލުގެ ވިޔަފާރިކޮށް އެއިން ނަފާ ހޯދާމީހުން އެކުރަނީ ފައިދާބޮޑު ވިޔަފާރިއެއް ކަމަށް ބުނެ އެކަމަށް ހިތްވަރު ދެއްވުމަކީ ނަޝީދު ކުރެއްވި ދީނުގެ އަސާސްތަކާ ހިލާފް ބޮޑު ކުށެކެވެ. އެފަދަ ދީނާ ހިލާފް ވާހަކަ ދައްކަވައި، އެފަދަ ކަންކަމަށް ހިތްވަރު ދެއްވުމުން އެކަމާ ދެކޮޅަށް ޝެއިހުންވެސް އަދި ލިއުންތެރީންނާއި ސިޔާސީ މީހުންވެސް އަދި އާއްމުންވެސް ވާހަކަ ދައްކާނެއެވެ. އެއީ ނަޝީދާ ޒާތީ ވުމެއް ނޫނެވެ.\nމިދިޔަ ފެބްރުއަރީ މަހު މާލޭގައި އޮތް އެމް.ޑީ.ޕީ ގެ ކެމްޕެއިން ބައްދަލުވުމެއްގައިވެސް ރައީސް ނަޝީދު މިފަދަ ވާހަކައެއް ދެއްކެވިއެވެ. ނުހަލާލަށް ވިހާ ބައެއް އަންހެނުންގެ ހާލު ބައްލަވަން ވަރަށް ގިނައިން ތިމަން މަނިކުފާނު ވަޑައިގަންނަވާ ކަމަށާއި، އެފަދަ ގިނަފަހަރު ތަކުގައި އިވިވަޑައިގަންނަވާ ވާހަކައަކީ މީހަކާ ކައިވެނި ކޮށްގެން ނެތް އަންހެނެއްނަމަ ނުވިހާ އޮޕަރޭޝަން ކޮށްނުދޭ ވާހަކަ ކަމަށް ނަޝީދު ވިދާޅުވިއެވެ. މާނައަކީ ހުސްހަށިބައިކޮށް ތިބެ ނުހަލާލަށް ވިހާ އަންހެނުންގެ ނުވިހާ އޮޕަރޭޝަން ކޮށްދޭށޭ އެވެ! އަދި އެއިރުން އެމީހުންނަށް “(ބަނޑުބޮޑުވުމުގެ) ބިރަކާ ނުލާ” ޒިނޭ ކުރެވޭނެއޭ އެވެ! މިއީ ޒިނޭއަށް ހިތްވަރު ދެއްވުމުގެ ވާހަކައެއްކަމަށް ސިފަކޮށް ގިނަބަޔަކު އެދުވަސްވަރު ނަޝީދުގެ މިވާހަކައަށް ރައްދު ދިނެވެ.\nނަމަވެސް މިފަދަ އެއްވެސް ވާހަކަ އަކުން ނަޝީދުގެ މަގްބޫލްކަން ކުޑަވާތަނެއް ނުފެނެއެވެ. އިސްލާމް ދީނަށާއި، ރަސޫލްﷲ (ސ.އ.ވ) އަށް ކުޑައިމީސް ބަސް ރައްދުވާފަދަ އެތައް ވާހަކައެއް ނަޝީދު ދައްކަވާއިރުވެސް ސަޕޯޓަރުން ތިބީ ހަމަ ސަޕޯރޓް ކުރުމުގައެވެ. މުންކަރާތް ނަހީކުރަން އެވާހަކަ ދައްކާ މީހުން ވަނީ ނަޝީދުއާ ޒާތީގޮތުން ޖެހިގެން އުޅޭ ބައެއް ކަމަށެވެ.\nރަލާއި އޫރުމަހުގެ ފައިދާ ބޮޑު، ނަމަވެސް އެތަކެތި ނުވިއްކާ ގެސްޓްހައުސް ހިންގިދާނެ – ނަޝީދު\nހަމަ މިފަދަ އެހެން ވާހަކައެކެވެ. އެމް.ޑީ.ޕީ ގެ ކެންޑިޑޭޓުން ހޮވިއްޖެ ނަމަ ރަށްރަށުގެ، މީހުން އުޅޭ ގޭގޭގެ ހުސް ކޮޓަރި ތަކުގަ ގެސްޓުން ބޭތިއްބޭ ގޮތަށް ހަދާނެ ކަމަށް ނަޝީދު ވިދާޅުވިއެވެ. ވިސްނާށެވެ. އެއިރުން، މިހާރު ރަށްރަށުގެ ބީޗްތަކުން ބިކިނީގަ ފެންނަ ގެސްޓުން ދެން ފެނަނާނީ މީހުންގެ ގޭގޭގެ ސިޓިންގް ރޫމް ތަކުން ބިކިނީގަ އުޅޭތަނެވެ. ސުބްހާނަﷲ. ނޭޕާލުން އަންހެނަކު ގެނެސް ގޭގެ ކޮޓާރިގަ ފަތުރުވެރިއެކޭ ކިޔާފަ ބަހައްޓައިގެން ހަށިވެސް ވިއްކުވަން ވީ އެވެ.\nނަޝީދު މިފަދަ ވާހަކަތައް ދައްކަވަމުން މިދާ ރޭޓަށް ބަލާއިރު ދެން އެންމެ އަވަހަށް ދައްކަވާނެ ކަމަށް ފެންނަ ވާހަކަ އަކީ މީހުން އުޅޭ ރަށްރަށުގައި ބަނގުރާ ވިއްކުމުގެ ހުއްދަ، ހޮޓާ ތަކަށާއި ގެސްޓް ހައުސް ތަކަށް ދޭން ޖެހޭ ވާހަކަ އެވެ. މިއީ ރައީސް ނަޝީދުގެ ވެރިކަމުގައި ކުރައްވަން އުޅުއްވި، އެހަނަސް ގިނަ ބައެއްގެ ދެކޮޅު ހެދުމާ ގުޅިގެން، ނުރެއްވުނު ކަމެކެވެ.\nރަލުގެ ވިޔަފާރި އަކީ ނުހަނު ފައިދާ ހުރި ވާހަކައެއް ކަމަށް ރައީސް ނަޝީދު ވިދާޅުވެ، ރަލުގެ ވިޔަފާރިއަށް ހިތްވަރު ދެއްވުމުން އެކަމާ ދެކޮޅަށް ވާހަކަ ދެއްކެވި ފަރާތްތަކުގެ ތެރޭގައި ޝެއިހް ޑރ.އިޔާޒް ވެސް ހިމެނެއެވެ. ޑރ.އިޔާޒް މިކަމަށް ރައްދު ދެއްވައި ކުރެއްވި ޓްވީޓެއްގައި ވަނީ މިފަދައިން ނެވެ:\nDr Mohamed Iyaz@dr_iyaz\n6:14 AM – Mar 13, 2019\nމުހައްމަދު ނަޝީދު ފަތުރަމުން ގެންދާ ފިކުރު ތަކަކީ އިންތިހާއަށް ނުރައްކާތެރި ފިކުރުތަކެއް ކަމަށާއި، މި ނުރައްކަލުން ސަލާމަތް ވުމަށް އެންމެން އެކުގައި މަސައްކަތް ކުރަން ޖެހޭކަމަށާއި، ކޮންމެ މީހަކުވެސް އެމީހެއްގެ ފަރުދީ ޒިއްމާ އަދާ ކުރަން ޖެހޭ ކަމަށް ޝެއިހް ޑރ.އިޔާޒް ލިއުއްވާފައި ވެއެވެ.\nވީމާ މިދިވެހި ފަސްގަނޑުގައި، އަދި ދިވެހި މުސްލިމުންގެ މެދުގައި އިސްލާމްދީނުގެ ވަހުދަތު ބަލިކަށިވާފަދަ ވާހަކަތައް ރައީސް ނަޝީދު ތަކުރާރުކޮށް ދައްކަވާއިރު އިސްލާމިކް މިނިސްޓްރީ އާއި، ހޯމް މިނިސްޓްރީ އާއި، މޯލްޑިވްސް ޕޮލިސް، އަދި ޕްރޮސެކިޓަރ ޖެނެރަލާއި، ހުދް ރައީސުލް ޖުމްހޫރިއްޔާ ކޮބައިތޯއެވެ؟ މަޖުލިސް މެމްބަރުން ކޮބައިތޯ އެވެ؟ މިއިން ކޮންމެ ބޭފުޅަކީ ވެސް މިޤައުމުގައި އިސްލާމް ދީން ހިމާޔަތް ކުރެއްވުމަށް ހުވާ ކުރައްވައިގެން ތިއްބެވި ބޭފުޅުންނެވެ. އިސްލާމް ދީނުގެ ދިފާއުގައި މިވަގުތު ނުތެދުވެއްޖެ ނަމަ ފަހުން ކުރެވޭނެ މާބޮޑުކަމެއް ނެތް ހިސާބަށް މިކަންތައް ދިއުމަކީ ދުރު ކަމެއް ނޫނެވެ. ވަގުތު ފާއިތު ނުވަނީސް ނިދީން ހޭލައި ހައްގު ބަސް ބުނުމަކީ ކޮންމެ ފަރުދެއްގެ ވެސް ވާޖިބެކެވެ.\nނަޝީދު އޮޅުވާލައިގެން ކަންކަން ކުރަން އުޅޭކަމަށް ޝައިހް އިލްޔާސް ތުހުމަތުކޮށްފި\nސަރުކާރުން ޓެކްސީގެ ހިދުމަތް ދޭން ފެށުން ކިހިނެއް ވާނެ ؟\nއަންހެން ކުއްޖެއްގެ ހިތުގެ އުދާސް!\nކެޔޮނިރު ކޮލަމް: ހިތަދޫ އުތުރު ދާއިރާގެ ކެންޑިޑޭޓް އަހަމްދު ސައީދުގެ އައްޑު ތަސައްވަރު\nކެޔޮނިރު ކޮލަމް: ސުޕަރ މެޖޯރިޓީއާއެކު އައްޑޫސީޓީ އިން އެމް.ޑީ.ޕީ އަށް ހޮވި7މެމްބަރުން އައްޑޫ ތަރައްޤީ ކުރަންވީ ގޮތް\nއިންސާނުން އުޅެން ޝަރީއަތެއް ބާވާލެއްވީ އެއަށް ބަހުސް ކުރާކަށެއްނޫނެވެ.


މޮޅަދޫ | Halif Atoll\nހއ. މޮޅަދޫ ކައުންސިލްގެ އިދާރާ\nތިލަދުންމަތީ އުތުރުބުރީ މޮޅަދުއަކީ އަތޮޅުގެ މީހުން ދިރިއުޅޭ ރަށްރަގެ ތަރުތީބުން މިހާރު3ވަނަ ރަށެވެ. މިރަށުގެ އާބާދީއަކީ 384 އެވެ. ރަށަކީ ބޮޑުރަށެކެވެ. ލަފާފުރަން އެހާ ފަސޭހަރަށެއް ނޫނެވެ. ރަށުގައި ގުދުރަތީ ފަޅެއް އޮވެއެވެ. އެހެންނަމަވެސް ފަޅަކީ ތިލަފަޅެކެވެ. ރަށުގެމީހުން ލަފާފުރުމަށް ބޭނުން ކުރަނީ ފާލަމެވެ. އެރަށުފަޅަކީ ހުޅަގު މޫސުމަށް ޚާއްސަކޮށް ވަރަށް ގަދަވާ ފަޅެކެވެ\nމޮޅަދޫގައި 24 ގަޑިއިރު ކަރަންޓް ލިބެންހުރެއެވެ. ރަށުގައި ގްރޭޑް 10 އާހަމައަށް ކިޔަވައި ދެއެވެ. މިރަށުގައި ސިއްޙީ ޚިދުމަތް ދިނުމަށްޓަކައި ސިއްޙީ މަރުކަޒަކާއި ޑޮކްޓަރަކާއި2ނަރުހުންގެ އިތުރުން އެސް.ޓީ.އޯ ބޭސްފިހާރައެއް ހުރެއެވެ. ސިއްޙީމަރުކަޒުން 8 ގަޑިއިރުގެ ޚިދުމަތް ލިބެންހުރެއެވެ. މޮޅަދޫއަކީ މުޅިއަތޮޅަށް ބަލާއިރު އެންމެ ތަނަވަސް ރަށުއޮފީސްހުރި ރަށެއްވެސް މެއެވެ. މޮޅަދޫއަކީ ދަނޑުވެރިކަން ކުރާފަރާތްތަކަށާއި ފަތުރުވެރިކަމުގެ ސިނާއަތު ކުރިއެރުވުމަށް ބޭނުންވާ ބިމުގެ ފުރުސަތުއޮތް ރަށެކެވެ\nމޮޅަދޫގައި ވިޔަފާރިކުރާ ހުންނަނީ އެންމެ ފިހާރައެކެވެ. މިރަށުގައި2މިސްކިތް ހުރެއެވެ. އާސާރީގޮތުން ފާހަގަކުރެވޭ ކުރީޒަމާނުގެ ތަނެއްވެސް ހުރެއެވެ. އަތޮޅުގެ އާބާދީއަށް ބަލާއިރު އެންމެ ބައިމަދު ރަށަކީވެސް މޮޅަދުއެވެ.\nމޮޅަދޫ ކައުންސިލް އިދާރާ ފޯން: 6500031\nކައުންސިލްގެ ރައީސް : މުޙައްމަދު ނިޝާމް\nރައީސްގެ ފޯން: 7434118


Apple in Maafah Edhijje | Mihaaru\n24 އެޕްރީލް 2017 - 06:15\nއައިކްލައުޑް ސްޓޯރޭޖް ބޭނުންކުރާ މީހުންނަށް އެޕަލް އިން ފޮނުވި ސިޓީގައި އޮންނަނީ، "ކުރިން ލިބުނު އީމެއިލް އެއީ އީމެއިލްއެއް ނޫން" ކަމަށެވެ. މާނަ އަކީ އެއީ އޮޅިގެން ފޮނުވުނު އީމެއިލްއެއް ކަމަށެވެ. އެޕަލް އަށް އޮޅިގެން ފޮނުވުނު އީމެއިލްގައި އޮންނަނީ "އައިކްލައުޑް ބޭނުންކުރަން ދޫކުރެވިފައި އޮތް ހުއްދަ ކެންސަލްވެއްޖެ" ކަމަށެވެ. އެ ޚިދުމަތް އަލުން ބޭނުން ނަމަ ފައިސާ ދައްކަން ޖެހޭ ކަމަށެވެ.\nއެޕަލް އިން މާފަށް އެދުނީ އައިކްލައުޑް ޚިދުމަތް ދިނުމަށް ބޭނުންކުރާ ސާވާ އަށް ދިމާވި މައްސަލައަކާ ގުޅިގެންނެވެ. އެއީ ސާވާއާ ގުޅުން ހުރި ހާޑްވެއާ ނުވަތަ ސޮފްޓްވެއާގައި އުޅޭ މައްސަލެއް ކަމަކަށް އެޕަލް އިން ނުބުނެ އެވެ. އެހެން ނަމަވެސް އެޕަލް އިން ބުނީ އައިކްލައުޑް ސްޓޯރޭޖް ބޭނުންކުރާ ބައެއް މީހުންނަށް، އަލުން ފީދައްކަން އެދި ފޮނުވުނު އީމެއިލް އެއީ އޮޅުމެއް ކަމަށެވެ. އެހެންވެ އެ ޚިދުމަތް ހޯދާފައި ތިބި މީހުންނަށް، ބުރޫއެރުމެއް ނެތި، އެ ޚިދުމަތް ބޭނުންކުރެވޭނެ ކަމަށެވެ. އަދި އެ ކަމުގެ ސަބަބުން ތަކުލީފެއް ޖެހިއްޖެ ނަމަ މާފަށް އެދޭ ކަމަށެވެ.\nއެޕަލް ސާވާއަކަށް މައްސަލައެއް ދިމާވެއްޖެކަން އަހަރެމެންނަށް އެނގުނީ އައިފޯން 7ގެ ސެޓިން ހަދަން އުޅުމުގެ ތެރޭގަ އެވެ. އެޕަލް އައިޑީއެއް ހަދަން ކުރި މަސައްކަތުގެ ތެރޭގައި، އިރުއިރުކޮޅާ މެސެޖެއް އަރާތީ ބެލިބެލުމުންނެވެ. އެހެން ނަމަވެސް އެ މައްސަލަ މިހާރު ވަނީ ހައްލުވެފަ އެވެ.


SunOnline: Ille ge Film Nina ge Online Media Partner akah SUN\nއިއްލެއްގެ ފިލްމު ނީނާގެ އޮންލައިން މީޑިއާ ޕާޓްނަރަކަށް ސަން\nއަހުމަދު ޖައިޝަން 16 Jan 2020, 14:32\nނީނާގެ މީޑީއާ ޕާޓްނަރަކަށް ސަން އޮންލައިން ހަމަޖެއްސުމަށް ބޭއްވި ރަސްމިއްޔާތުގެ ތެރެއިން --- ސަން ފޮޓޯ : ފަޔާޒު މޫސާ\nޕްރޮޑަކްޝަންގެ ދަށުން ޑައިރެކްޓަރު އިލްޔާސް ވަހީދު (އިއްލެ) ނެރުމަށް ތައްޔާރުވާ އާ ފިލްމު "ނީނާ"ގެ އޮންލައިން މީޑިއާ ޕާޓްނަރަކަށް ސަން އޮންލައިން ހަމަޖައްސައިފި އެވެ.\nސަން މީޑިއާ އޮފީހުގައި މިއަދު ބޭއްވި ރަސްމިއްޔާތެއްގައި ދެ ފަރާތު މެދުގައި އެއްބަސްވުމުގައި ވަނީ ސޮއިކޮށްފަ އެވެ. އައިފިލްމްސްގެ ފަރާތުން އެއްބަސްވުމުގައި ސޮއިކޮށްފައި ވަނީ އައިފިލްމްސް އުފެއްދި އިލްޔާސް ވަހީދު، އިއްލެ އެވެ. އަދި ސަން މީޑިއާގެ ފަރާތުން އެއްބަސްވުމުގައި ސޮއިކުރައްވާފައިވަނީ މާކެޓިން މެނޭޖަރު އަހުމަދު މުސްލިމެވެ.\nއައިފިލްމްސް އާއި އިއްލެގެ ފުރަތަމަ ފީޗާ ފިލްމު ނެރެފައިވަނީ މިދިޔަ އަހަރު އެވެ. "ބަވަތި"ގެ ނަމުގައި ނެރެފައިވާ ސައިކޮލޮޖިކަލް ތްރިލާ ވެގެން ގޮސްފައިވަނީ މިދިޔަ އަހަރު ނެރުނު އެންމެ ވަރުގަދަ އެއް ފިލްމަށެވެ. އެއާއެކު މިހާރު ތައްޔާރުވަމުންދާ ދެވަނަ ފިލްމު "ނީނާ"ގެ ގިނަ މަސައްކަތެއް ދަނީ ކުރަމުންނެވެ.\nބަވަތިގެ ލީޑް ރޯލުންވެސް ފެނިގެންދާ ނުޒުހަތު ޝުއައިބަކީ ނީނާގެ ވެސް ލީޑު އެކްޓްރެސް އެވެ. އޭގެ އިތުރުން ނީނާއިން ދިވެހި ފިލްމު އިންޑަސްޓްރީއަށް މުޅީން އާ މޫނެއް ލީޑު ރޯލުން ތައާރަފުކުރާނެ އެވެ. އެއީ ޝަރަފު އަބްދުﷲ އެވެ. އޭގެ އިތުރުން ފިލްމު އިންޑަސްޓްރީގައި މިވަގުތު އެންމެ މަގުބޫލު އެއް އެކްޓަރު ކަަމަށްވާ ޖުމައްޔިލު ނިމާލުވެސް ނީނާގެ ލީޑުން ފެނިގެންދާނެ އެވެ.\nއެއްބަސްވުމަށްފަހު އައިފިލްމްސްގެ އިލްޔާސް ވަހީދު (އިއްލެ)، ނީނާ އާ ގުޅޭގޮތުން މައުލޫމާތު ދެނީ --- ސަން ފޮޓޯ : ފަޔާޒު މޫސާ\nމިއަދުގެ އެއްބަސްވުމުގައި ސޮއިކުރުމަށް ފަހު މައުލޫމާތު ދެމުން އިއްލެ ބުނީ، އާ ފިލްމުގެ ޕްރޮޑަކްޝަން ޓީމުގައި ހިމެނޭނީ ބަވަތި ޓީމުގެ ފަރާތްތައް ކަމަށެވެ. އެގޮތުން ކެމެރާ އާއި މޭކަޕް އަދި ވިޜުއަލްސްގެ މަސައްކަތް ކުރާނީ ބަވަތި ޕްރޮޑަކްޝަން ޓީމުގައި ހިމެނޭ ފަރާތްތައް ކަމަށް އޭނާ ފާހަގަކުރި އެވެ.\nއިއްލެ ބުނި ގޮތުގައި މިހާރު މަސައްކަތް ކުރަމުންދަނީ ލޮކޭޝަނެއް ކަނޑައެޅުމުގެ މަސައްކަތް ކަމަށެވެ. އެގޮތުން ލ. އަތޮޅުގެ ގުޅިފައިވާ ތިން ރަށް ހިމެނޭ ސަރަހައްދުން ވަކި ހާއްސަ ލޮކޭޝަނެއް ކަނޑައެޅުމަށް އަންނަ ހަފްތާ މަސައްކަތް ކުރާނެ ކަމަށް އޭނާ ބުންޏެވެ.\nފިލްމުގެ ބޮޑުބައެއްގެ ޝޫޓިން ލ. އަތޮޅުގައި ކުރިއަށްދާތީ ސައިޑް ރޯލުތަކަށް އެރަށުން އެކްޓަރުން ބޭނުންވާކަމަށް އިއްލެ ބުންޏެވެ. އަދި ރޯލުތަކަށް ޝައުގުވެރިވާ ފަރާތްތަކުން 7930005 އަށް ގުޅުމަށް އިއްލެ ވަނީ އެދިފަ އެވެ.\nނީނާ ފިލްމުގެ އިތުރު ސްޕިންސަރުންގެ ތެރޭގައި ދިރާގު ޓީވީ އާއި އަސްކަން ސްޕޯޓްސްވެއާ އާއި ބާރ ކޮންސެޕްޓް ހިމެނެ އެވެ. ސަން އޮންލައިންގެ އިތުރަށް މުނިއަވަސް އަކީ ވެސް އޮންލައިން މީޑިއާ ޕާޓްނަރެކެވެ.\nއާލިއާގެ "ގަންގޫބާއީ"ގެ ޝޫޓިން އަންނަ މަހު


Siyaasee Party thakah dhey faisaa limit kuran lafaa dheefi\nއޭސީސީން މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން--\nސިޔާސީ ޕާޓީތަކަށް ދޭ ފައިސާގެ އެންމެ މަތީ މިންވަރު ކަނޑައަޅަން ލަފާ ދީފި\n02 ޖެނުއަރީ 2021 - 17:21:59\nއެކި ގޮތްގޮތުން ސިޔާސީ ޕާޓީތަކަށް ފައިސާ އާއި އެހީ ފޯރުކޮށްދެވޭނެ އެންމެ މަތީ މިންވަރު ކަނޑައެޅުމަށް އެންޓި ކޮރަޕްޝަން ކޮމިޝަން (އޭސީސީ) އިން ލަފާ ދީފި އެވެ.\nސިޔާސީ ޕާޓީތަކުގެ ގާނޫނުގެ 35 ވަނަ މާއްދާގެ (ހ) ގައިވާ ފަރާތްތަކުގެ ތެރެއިން ޕާޓީގެ މެންބަރުންނާއި، ހެޔޮ އެދޭ ފަރާތްތަކުންނާއި ވިޔަފާރީގެ މުއާމަލާތްތަކުންނާއި ދަރަނީގެ ގޮތުގައި ސިޔާސީ ޕާޓީތަކަށް ފައިސާ އާއި އެހީ ދެވޭނެ އެވެ. ނަމަވެސް ދެވޭނެ މަތީ މިންވަރެއް ކަނޑައަޅާފައެއް ނޯވެ އެވެ.\nސިޔާސީ ޕާޓީތަކުގެ މާލީ ނިޒާމުގެ ނަޒާހަތްތެރިކަމާ ގުޅޭ ގޮތުން އެ ކޮމިޝަނުން ވަނީ ދިރާސާއެއް ތައްޔާރުކޮށްފަ އެވެ. އެ ދިރާސާ ރިޕޯޓުގައިވާ ގޮތުން ޕާޓީތައް ހިންގުމަށް ފައިސާ އާއި އެހީ ހޯދޭނެ ކަމަށް ސިޔާސީ ޕާޓީތަކުގެ ގާނޫނުގައި ބަޔާންވެފައި އޮތް ނަމަވެސް، ގާނޫނުން ކަނޑަޅާފައިވާ ފަރާތްތަކުގެ ކިބައިން ހޯދޭނެ ފައިސާ އާއި އެހީގެ މިންވަރާއި ބާވަތް ގާނޫނުގައި ކަނޑައެޅިފައި ނުވާ ކަމަށާއި ވަކި ލިމިޓެއް ނެތި ފައިސާގެ އެހީ ހޯދޭނެ ގޮތަށް ގާނޫނު އޮތުމަކީ ޕާޓީތަކުގެެ މެދުގައި ވާދަވެރިކަން ކުޑަވެ، ކޮރަޕްޝަނަށް މަގުފަހިވާނެ ކަމެއް ކަމަށް ފާހަގަކޮށްފައި ވެއެވެ.\nއެކަން އިސްލާހު ކުރުމަށް ތިން ކަމެއް ރިޕޯޓުގައި ވަނީ ފާހަގަކޮށްފަ އެވެ. އެގޮތުން ޕާޓީގެ މެންބަރުންނާއި ހެޔޮ އެދޭ ފަރާތްތަކުން އަދި ވިޔަފާރީގެ މުއާމަލާތްތަކުންނާއި ދަރަނީގެ ގޮތުގައި ޕާޓީތަކަށް ފައިސާ އާއި އެހީ ދެވޭނެ މަތީ މިންވަރެއް ކަނޑައެޅުމަށް ވަނީ ހުށަހަޅައިފަ އެވެ.\nއަދި ބިދޭސީ ފަރާތްތަކާއި ބައިނަލްއަގުވާމީ ޖަމާއަތްތަކާއި ނަން ހާމަކުރަން ބޭނުން ނުވާ ފަރާތްތަކުން ޕާޓީތަކަށް ގިނަވެގެން ދެވޭނެ ފައިސާގެ ނުވަތަ އެހީގެ މިންވަރެއް ގާނޫނުގައި ކަނޑައެޅުމަށް ވެސް ހުށަހަޅާފައި ވެއެވެ.\nމީގެ އިތުރުން ކާކުކަން ނޭނގޭ ފަރާތްތަކާއި ދައުލަތުގެ އަދި ދައުލަތް ހިއްސާވާ ކުންފުނިތަކުން އަދި ބިދޭސީ ފަރާތްތަކުން ރާއްޖޭގައި ހިންގާ ސިޔާސީ ޕާޓީތަކަށް ފައިސާ އާއި އެހީތެރިކަން ފޯރުކޮށް ނުދެވޭނެ ކަމަށް ޕާޓީތަކާ ބެހޭ ގާނޫނުގައި ސަރީހަ ބަހުން ބަޔާން ކުރުމަށް ވެސް ހުށަހަޅާފައި ވެއެވެ.\nރިޕޯޓުގައި ފާހަގަކޮށްފައިވާ ގޮތުން، ދައުލަތުގެ އިދާރާތަކުންނާއި ކުންފުނިތަކުން ޕާޓީތަކަށާއި ޕާޓީތަކުގެ ކެންޑިޑޭޓުންނަށް ހަރަދުކުރާ ކަމުގެ 37 މައްސަލައެއް މިދިޔަ ފަސް އަހަރުގެ ތެރޭގައި އޭސީސީއަށް ހުށަހެޅިފައި ވެއެވެ.\nއިންތިހާބާ ބެހޭ އާންމު ގަވާއިދުގައި، ކެންޑިޑޭޓުންނަށް ސަރުކާރު ކުންފުނިތަކުން ދޭ އެހީ ބޭނުންކޮށްގެން ނުވާނެ ކަމަށް ބުނެފައިވީ ނަމަވެސް. އެކަން ގާނޫނުން މަނާކޮށްފައި ނޯންނާތީ، ޕާޓީތައް މެދުވެރިކޮށް ކުންފުނިތަކުން ކެންޑިޑޭޓުންނަށް ދޭ އެހީ ބޭނުން ކުރުމުގެ ފުރުސަތު އޮންނާނެ ކަމަށް ރިޕޯޓުގައި ފާހަގަކޮށްފައި ވެއެވެ.\nއެހެންކަމުން އޭސީސީއިން ހުށަހަޅާފައިވަނީ، ސަރުކާރު ހިއްސާވާ ކުންފުނިތަކުން، ސިޔާސީ ޕާޓީތަކަށް ހަރަދު ނުކުރެވޭނެ ކަމަށް ޕާޓީތަކުގެ ގާނޫނުގައި ސަރީހަ ބަހުން ކަނޑައެޅުމަށެވެ. އަދި ޕާޓީތަކުގެ ގާނޫނުގެ 35 ވަނަ މާއްދާގައި، ބުނާ ދަރަންޏަށް ފައިސާ ނެގޭނެ ގޮތްތަކާއި، ދަރަންޏާ މެދު ޒިންމާވާނެ ފަރާތްތައް ތަފްސީލުކޮށް ބަޔާންކޮށް ޕާޓީތަކާއި ކެންޑިޑޭޓުންނަށް ދައުލަތުގެ ތަކެއްޗާއި ހިދުމަތް ދިނުމުގެ އުސޫލު އެކުލަވާލާ އެ ހުއްދަ ލިޔުމުން ހޯދަން ޖެހޭނެ ކަމަށް ކަނޑައަޅަން ވަނީ ހުށަހަޅައިފަ އެވެ.\nމީގެ އިތުރުން ސިޔާސީ ޕަޓީތަކުގެ ދަފްތަރު ބަލަހައްޓާނެ ހަރުދަނާ ނިޒާމެއް ނެތް ކަމަށާއި، ޕާޓީތަކުގެ މެންބަރުންގެ އަދަދުގެ ސައްހަކަން ވެރިފައި ކުރެވޭނެ އިންތިޒާމެއް ނެތުމަކީ ސިޔާސީ ޕާޓީތަކަށް ފައިސާ ދިނުމުގައި ނަޒާހަތްތެރިކަމުގެ އަސާސްތަކާ ފުށުއަރާ ކަމެއް ކަމަށް ބުނެފައި ވެއެވެ.\nއޭސީސީއިން ހުށަހަޅާފައިވަނީ އަހަރަކު ދެ ފަހަރު، ޕާޓީތަކުގެ ރަޖިސްޓްރީގައ ތިބި މެންބަރުންގެ އަދަދު ކަށަވަރުކޮށް، ގަވާއިދާ ހިލާފަށް ޕާޓީގައި މީހަކު ރަޖިސްޓްރީވުމަށް ހުށަހަޅާނަމަ ފިޔަވަޅު އަޅައި ޖޫރިމަނާ ކުރުމަށާއި ދައުލަތުގެ ބަޖެޓުން ޕާޓީތަކަށް އިނާޔަތްދޭއިރު ޕާޓީތަކުގެ ދަފްތަރުގެ ސައްހަކަން ޔަގީން ކުރުމަށެވެ.\nއަދި ޕާޓީތަކުގެ މެންބަރުންނަށް ވުމަށް ހުށަހަޅާ ފޯމުތައް ވެރިފައިކޮށް ސައްހަކަން ކަށަވަރުކުރާނެ ނިޒާމެއް ގާއިމް ކުރަން ވެސް ހުށަހަޅާފައި ވެއެވެ.\nމީގެ އިތުރުން ޕާޓީތަކުން ފައިސާ ހަރަދުކުރާނެ ގޮތުގެ ހަރުދަނާ އުސޫލެއް ނެތްކަން އޭސީސީއިން ފާހަގަކޮށްފައި ވެއެވެ. އެ ކޮމިޝަނުން ބުނެފައިވަނީ އެކަން އެހެން އޮތުމުގެ ސަބަބުން ޕާޓީތަކުން ފައިސާ ހަރަދުކުރަނީ އެންމެ އެދެވޭ ގޮތުގައިތޯ ޔަގީން ނުކުރެވޭނެ ކަމަށެވެ. އަދި އޭގެ ސަބަބުން ޕާޓީތަކުގެ މަގުސަދުތަކުގެ ތެރޭގައި ނުހިމެނޭ ކަންކަމަށް ހަރަދުކުރުމުގެ ފުރުސަތާއި ވޯޓު ގަތުން ފަދަ ކަންކަމަށް މަގުފަހިވާނެ ކަމަށް ފާހަގަކޮށްފައި ވެއެވެ.\nއެހެންކަމުން ޕާޓީތަކުން ހަރަދު ކުރެވޭނެ ކަންކަން ގާނޫނުން ބަޔާންކޮށް، ކެންޑިޑޭޓުންނެކޭ އެއް ގޮތަށް ޕާޓީތަކަށް ވެސް ފައިސާ ހަރަދު ކުރެވޭނެ އެންމެ މަތީ އަދަދެއް ގާނޫނުގައި ކަނޑައަޅައި، ޕާޓީތަކާއި ކެންޑިޑޭޓުންގެ މާލީ ކަންތަކާ ގުޅޭ ޝަކުވާ ހުށަހެޅޭނެ ފަސޭހަ ނިޒާމެއް ގާއިމް ކުރުމަށް ވަނީ ހުށަހަޅައިފަ އެވެ.\nއަދި ޕާޓީތަކުން މާލީ ރިޕޯޓުތައް ހުށަހަޅަމުން ނުދިޔުމާއި، މާލީ ކަންތަކުގެ ދެފުށް ފެންނަ މިންވަރު ކުޑަކަން ފާހަގަކޮށް ބުނެފައިވަނީ، ޕާޓީތަކާއި ކެންޑޑޭޓުންނާއި ޕާޓީތަކުގެ އިސް ފަރާތްތަކުން މާލީ ބަޔާން ހުށަހެޅުން ލާޒިމް ކުރަން ހުށަހަޅާ ކަމަށެވެ. އަދި އެ މައުލޫމާތު ފަސޭހައިން ފެންނަ ގޮތަށް އާންމުކުރަން ވެސް ހުށަހަޅާފައި ވެއެވެ.


Ozone Dhuvahuge Munaassabathugai Online Harakaaihthakeh Kuriyah Gendhanee - Vaguthu\nއޯޒޯން ދުވަހުގެ މުނާސަބަތުގައި އޮންލައިން ހަރަކާތްތަކެއް ކުރިއަށް ގެންދަނީ\nއެންވަޔަރަމެންޓް މިނިސްޓަރު ޑރ. ހުސައިން ރަޝީދު ހަސަން މަޖިލީހުގައި ވާހަކަދައްކަވަނީ. --- ފޮޓޯ: މަޖިލީސް\nބައިނަލްއަގުވާމީ އޯޒޯން ދުވަސް ފާހަގަ ކުރުމުގެ ގޮތުން ގިނަ ހަރަކާތަކެއް އޮންލައިންކޮށް ކުރިއަށް ގެންދިއުމަށް އެންވަޔަރަމެންޓު މިނިސްޓްރީ އިން ނިންމައިފިއެވެ.\nއެ މިނިސްޓްރީ އިން ވިދާޅުވެފައި ވަނީ، ދުނިޔެއަށް ދިމާވެފައިވާ ކޮވިޑް-19ގެ ބަލިމަޑުކަމުގެ ސަބަބުން މި ހަރަކާތްތައް ކުރިއަށް ގެންދަނީ އޮންލައިން ޕްލެޓްޕޯމްތަކުގައި ކަމަށާއި މިމަހުގެ 13 ވަނަ ދުވަހުން ފެށިގެން 17 ވަނަ ދުވަހުގެ ނިޔަލަށް ކޮންމެ ދުވަހަކު މިނިސްޓްރީގެ ސޯޝަލް މީޑިއާގައި އޯޒޯން ދުވަހުގެ އެކި ދާއިރާތަކަށްއަލިއަޅުވާލާ، މަޢުލޫމާތު ހިއްސާކުރުމުގެ ގޮތުން ޕޯސްޓްތައް އަޕްލޯޑްކުރެވޭނެ ކަމަށެވެ.\nމިގޮތުން އޯޒޯން ފަށަލައަށް ގެއްލުންދޭ މާއްދާތަކަކީ ކޮބާކަމާއި، ރާއްޖޭގެ ފިނި ކުރާ ނިޒާމުތަކުގައި ބޭނުންކުރަނީ ކޮންކަހަލަ މާއްދާތައްކަމާއި، މަސްވެރިކަމާއިފަތުރުވެރިކަމުގެ ދާއިރާއިން އޯޒޯންފަށަލައަށް ގެއްލުންދޭ މިންވަރާއި، ބޭނުންކުރާ ގޭސްތައް ހިއްސާކުރުން ހިމެނޭކަމަށް އެމިނިސްޓްރީ އިން ވަނީ ވިދާޅުވެފައެވެ.\nއަދި ''ކިގާލީ އެމެންޑްމަންޓްއަކީ'' ކޮބާކަމާއި މި އެމެންޑްމަންޓްގެ މައުލޫމާތުވެސް މި ހަފްތާތެރޭގައި ޕޯސްޓްތަކުގެ ޒަރިއްޔާއިން ހިއްސާ ކުރެވިގެންދާނޭ ކަމަށް އެމިނިސްޓްރީ އިން ވަނީ ހާމަކޮށްފައެވެ. މީގެ އިތުރުން، މިނިސްޓްރީގެ އިންސްޓަގްރާމް ޕޭޖްގައި އާންމުންނަށް ހާއްސަކޮށްގެން ތަފާތު އެކި ޕޯލް (ނުވަތަ ސުވާލުތައް) ކުރިއަށް ގެންދިއުމަށް ވަނީ މި ހަފްތާގައި ރާވާފައި ވާކަމަށް އެމިނިސްޓްރީ އިން ވަނީ ވިދާޅުވެފައެވެ.\nމިއަހަރުގެ ދުނިޔޭގެ އޯޒޯން ދުވަހުގެ ޝިއާރަކީ "އޯޒޯން ފަށަލަ ހިމާޔަތްކުރުމުގައި 35 އަހަރު" އެވެ. އޯޒޯން ފަށަލައަށް ގެއްލުންދޭ މާއްދާތައް ނައްތާލުމަށް ކުރެވެމުންދާމަސައްކަތްތަކުގައި ރާއްޖެއަކީ ބޮޑެތި ކާމިޔާބީތަކެއް ހާސިލުކުރަމުން އަންނަ ގައުމެކެވެ. މިގޮތުން "ކްލޮރޯ ފްލޮރޯ ކާބަން" (ސީ.އެފް.ސީ) ގޭސް ބޭނުންކުރުން ހުއްޓާލި ފުރަތަމަ ގައުމަށް 2008 ވަނަ އަހަރު ދިވެހިރާއްޖެ ވެފައިވެއެވެ.\nމިއީ މޮންޓްރިއަލް ޕްރޮޓޮކޯލްގެ ދަށުން ސީ.އެފް.ސީ ބޭނުންކުރުން ހުއްޓާލުމަށް ގައުމުތަކުންއެއްބަސްވެފައިވާ މުއްދަތަށްވުރެ2އަހަރުދުވަސް އަވަސް ތާރީޚެކެވެ. މީގެ އިތުރުން ފިނިކުރާ ނިޒާމްތަކުގައި މިހާރު އެންމެ ފުޅާދާއިރާއެއްގައި ބޭނުންކުރަމުންދާ "ހައިޑްރޯކްލޮރޯ ފްލޮރޯ ކާބަން" (އެޗް.ސީ.އެފް.ސީ) ބޭނުން ކުރަން ހުއްޓާލުމަށް ޕްލޭނެއް އެކުލަވާލި ފުރަތަމަ ގައުމަކީވެސް ދިވެހިރާއްޖެއެވެ. އަދި މިޕްލޭނަށް، މޮންޓްރިއަލްޕްރޮޓޮކޯލްގެ ދަށުން އުފައްދާފައިވާ މަލްޓިލެޓަރަލް ފަންޑުން އެހީ ލިބުނު ފުރަތަމަ ގައުމަކީވެސް ދިވެހިރާއްޖެކަން ފާހަގަކުރެވެއެވެ.\nއޯޒޯން ފަށަލައަށް ލިބެމުންދާ ގެއްލުމާއި، އޯޒޯން ފަށަލައަށް ގެއްލުންދޭ މާއްދާތަކާ ގުޅޭގޮތުން ހޭލުންތެރިކަން އިތުރުކުރުމަށް ކޮންމެ އަހަރެއްގެވެސް ސެޕްޓެމްބަރު މަހުގެ16 ވަނަ ދުވަހު ދުނިޔޭގެ ހުރިހާ ގައުމެއްގައިވެސް ފާހަކަކުރަމުން އަންނަ ދުވަހެކެވެ. މިދުވަސް ފާހަގަކުރެވެނީ އޯޒޯން ފަށަލައަށް ގެއްލުންދޭ މާއްދާތައް ބޭނުންކުރުންހުއްޓުމަށްޓަކާ 1994 ވަނައަހަރުން ފެށިގެން ފާހަގަ ކުރެވެމުން އަންނަށް ދުނިޔޭގެ އޯޒޯން ދުވަސް ފާހަގަ ކުރެވެމުން އަންނަނީ މޮންޓްރިއަލް ޕްރޮޓޮކޯލް ތަސްދީޤުކުރެވެނު ތާރީޚް ކަމަށްވާ 16 ސެޕްޓެމްބަރ 1987 ގުޅުވައިގެންނެވެ.\nމޮންޓްރިއަލް ޕްރޮޓޮކޯލްއަކީ، ތިމާވެށި ޙިމާޔަތްކުރުމުގެ މަޤްޞަދުގައި ދުނިޔޭގައި މިހާތަނަށްއަމަލުކުރެވެމުންދާ އެންމެ ކާމިޔާބު، އެންމެ ރަނގަޅު ނަތީޖާ ޙާސިލްކޮށްފައިވާ، އަދި ހުރިހާ ގައުމުތަކުން ބައިވެރިވާ މުޢާހަދާއެކެވެ. 197 ގައުމުން ބައިވެރިވެފައިމިމުޢާހަދާގައި ރާއްޖެއިން ބައިވެރިވެފައިވަނީ 1989 ވަނަ އަހަރުއެވެ. މި އަހަރަކީ އޯޒޯން ފަށަލަ ޙިމާޔަތް ކުރުމަށް ހަދާފައިވާ މުޢާހަދާ، 'ވިއެނާ ކޮންވެންޝަން ފޮރ ދަޕްރޮޓެކްޝަން އޮފް ދަ އޯޒޯން ލޭޔަރ' އަށް 35 އަހަރު ފުރޭ ދުވަހެވެ.\nރާއްޖޭގެ ޤުދުރަތީ ރީތިކަން ދެމެހެއްޓުމަށް އެކަށީގެންވާ ފައިސާގެ އެހީ ބޭނުންވޭ - މިނިސްޓަރ ޑރ. ހުސެއިން\nއޭސީ އާއި އައިސްއަލަމާރީގައި ބޭނުންކުރާ ގޭހަކީ ތިމާވެއްޓަށް ރައްކާތެރި ގޭސްކަން ޔަގީންކުރޭ - މިނިސްޓަރ\nޕްލާސްޓިކްގެ އަސަރު ކަނޑުތަކުގައި ބޮޑު ކަމަށް ބުނާ ދިރާސާ ރަނގަޅެއް ނޫން: މިނިސްޓަރު\nސެޕްޓެމްބަރު 16, 2020 17:18\nނަސީދޫ ވަރަށް ރަނގަޅައް ވާނެ ފާހަގަ ކޮއްލަން.\nސެޕްޓެމްބަރު 16, 2020 19:11\nވާނެ ތެލީ ފޫކަހާލައިހެން ބައިތުލްމާލުން ބޮޑު ލާރިގަނޑެއް ކައިލަން!\nސެޕްޓެމްބަރު 17, 2020 06:43\nނަޖިހުން ހަކަތަ އުފައްދަބް ބުނި ވޭމަންޑޫ ސޮރު ދޯ.. އެ ވައްތަރުގެ އާ ތަޖޔރިބާ އަހަރެމެން ބޭނުމެއް ނޫން. ކައޭ މުޅި ގައިގަ ނަޖިސް އުނގުޅައިގެން ތަޖުރިބާ ކޮށްބަލަ.


މާޒިޔާ އިން ފަހު ވަގުތާ ހަމައަށް ހިތްވަރުކުރާނެ: ކޯޗު\nދިރާގު ދިވެހި ޕްރިމިއާ ލީގުގެ އެއް ވަނައިގައި މި ވަގުތު ޓީސީ ސްޕޯޓްސް ކްލަބް ފަސް ޕޮއިންޓުގެ ލީޑަކާ އެކު އޮތް ނަމަވެސް އެންމެ ފަހު ވަގުތާ ޖެހެންދެން ވެސް ލީގު ހޯދަން މާޒިޔާ ހިތްވަރުކުރާނެ ކުރާނެ ކަމަށް އެ ޓީމުގެ ކޯޗު އިސްމާއިލް މަހަފޫޒް (އިންމަ) ބުނެފި އެވެ.\nކެޕްޓަން އަސަދުﷲ އަބްދުﷲގެ ހެޓްރިކާ އެކު ފ. ނިލަންދޫ 6-1 އިން ބަލިކޮށް ދިރާގު ދިވެހި ޕްރިމިއާ ލީގުގެ އެއް ވަނައިގައި އޮތް ޓީސީއާ ދެމެދު އޮތް ފަރަގު މާޒިޔާ އިން މިރޭ ދެ ޕޮއިންޓަށް...\nދިރާގު ދިވެހި ޕްރިމިއާ ލީގުގެ ދެ ވަނަ ބުރުގެ ފުރަތަމަ މެޗުގައި މިއަދު ހަވީރު މާޒިޔާ އިން ފަހަތުން އަރައި 4-2 އިން ކްލަބް ގްރީން ސްޓްރީޓްސް ބަލިކޮށްފި އެވެ.\nދިރާގު ދިވެހި ޕްރިމިއާ ލީގުގެ ދެ ވަނަ ބުރުގެ ކުޅުން މިއަދު ފަށާއިރު ޓީސީ ސްޕޯޓްސް ކްލަބް ލީގުގެ ކުރީގައި ލީޑެއްގައި އޮތް ނަމަވެސް މި ބުރު އެ ޓީމަށް ވަރަށް އުނދަގޫވާނެ ކަމަށް އެ...\nތިމަރަފުށި އަތުން ވިކްޓަރީ އަށް ހަނި މޮޅެއް\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުން ތ. ތިމަރަފުށި އަތުން 1-0 އިން ވިކްޓަރީން ހަނި މޮޅެއް ހޯދައިފި އެވެ.\nފޯވާޑް އަހުމަދު ރިޒުވާން (ރިޒޭ) އާއި މުހައްމަދު ނާއިމްގެ ލަނޑުތަކާ އެކު ފ. ނިލަންދޫ އަތުން 7-2 އިން މޮޅުވެ ކްލަބް އީގަލްސް އިން ދިރާގު ދިވެހި ޕްރިމިއާ ލީގުގެ ފުރަތަމަ ބުރު ކާމިޔާބުކަމާ...\nދިރާގު ދިވެހި ޕްރިމިއާ ލީގުގައި މިއަދު ކުޅުނު މެޗުން 4-1 އިން ވިކްޓަރީ ބަލިކޮށް ގްރީން ސްޓްރީޓްސް ހަމަޖެހިލައިފި އެވެ.\nފޯކައިދޫ ބަލިކޮށް މާޒިޔާ ތިން ވަނަ އަށް\nދިރާގު ދިވެހި ޕްރިމިއާ ލީގުގައި މިރޭ ކުޅުނު މެޗުން ށ. ފޯކައިދޫ އަތުން 2-1 އިން ހޯދި މޮޅާ އެކު މާޒިޔާ ލީގުގެ ތިން ވަނަ އަށް ޖެހިލައިފި އެވެ.\nދިރާގު ދިވެހި ޕްރިމިއާ ލީގުގައި އެންމެ ފަހުން ކުޅެން އޮތް މެޗަށް ހާޒިރުނުވެ އަދި މާލީ މައްސަލަތަކެއް ވެސް ދިމާވެފައި އޮތް ވިކްޓަރީން "އެނބުރި އައިސް" ކުޅުނު ފުރަތަމަ މެޗުން މިއަދު...\nތިމަރަފުށި އަތުން މާޒިޔާ އަށް އުނދަގޫ މޮޅެއް\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުން ދެ ވަނަ ހާފުގެ ލަނޑުތަކާ އެކު ތ. ތިމަރަފުށި އަތުން 2-0 އިން މާޒިޔާ އިން އުނދަގޫ މޮޅެއް ހޯދައިފި އެވެ.\nOctober 06, 2018 4\nޖައިލަމް: އަރަމުން އަންނަ ތަރިއެއް!\nމީގެ ދެ އަހަރު ކުރިން ބީޖީ ސްޕޯޓްސް ކްލަބްގެ ޓްރަޔަލަކަށް އދ. ހަންޏާމީދޫ އަށް އުފަން އުމުރުން 16 އަހަރުގެ މުހައްމަދު ޖައިލަމް (އޮގީ) އައީ މާ ބޮޑު އުއްމީދުތަކެއް ނެތި އެވެ....\nOctober 04, 2018 6\n2020 އިން ފެށިގެން ބޭރު ކީޕަރުން ނުގެނެވޭނެ!\nދިވެހި ގޯލްކީޕަރުންނަށް ފުރުސަތުތައް އިތުރު ކުރުމުގެ ގޮތުން 2020 ވަނަ އަހަރުން ފެށިގެން ވަކި މުއްދަތެއް ނެތް ގޮތަށް ރާއްޖޭގެ ކްލަބްތަކަށް ބިދޭސީ ގޯލްކީޕަރުން ނުގެނެވޭ ގޮތަށް ހަދަން އެފްއޭއެމުން ނިންމައިފި އެވެ.\nކުޅުންތެރިންގެ މުސާރަތައް ދެން ކަނޑައަޅާނީ އެފްއޭއެމުން\nއަންނަ އަހަރުން ފެށިގެން ފުޓްބޯޅަ ކުޅުންތެރިންގެ މުސާރަތައް ކަނޑައާޅާނީ އެފްއޭއެމުން ކަމަށާއި ކުޅުންތެރިޔަކަށް ގިވަވެގެން މަހަކު ދެވޭނީ 40،000ރ. ކަމަށް އެފްއޭއެމުން ނިންމައިފި އެވެ.\nOctober 04, 2018 7\nމާޒިޔާ އަށް މި ވަގުތު މާލީ މައްސަލަތަކެއް ނެތުމުން އެކަމާ އުފާކުރެވެން ނެތް ކަމަށާއި އެއީ އެހެން ޓީމުތައް އޮތް ހާލަތުގެ ސަބަބުން ދިވެހި ފުޓްބޯޅަ އޮތީ މާ ދެރަކޮށް ކަމަށްވާތީ ކަމަށް...\nގްރީން ސްޓްރީޓްސް ބަލިކޮށް މާޒިޔާ ހަތަރު ވަނަ އަށް


ކޯވިޑް-19 : ތިމާއަކީ ބަލި ނުޖެހޭނެ މީހެއްކަމަށް ބަލައި ފަރުވާކުޑަކޮށްގެން ނުވާނެ ކޯވިޑް-19 : ތިމާއަކީ ބަލި ނުޖެހޭނެ މީހެއްކަމަށް ބަލައި ފަރުވާކުޑަކޮށްގެން ނުވާނެ\nކޯވިޑް-19 : ތިމާއަކީ ބަލި ނުޖެހޭނެ މީހެއްކަމަށް ބަލައި ފަރުވާކުޑަކޮށްގެން ނުވާނެ\nކޯވިޑް 19 އިން ސަލާމަތްވުމަށް ފިޔަވަޅުއަޅަނީ - ފޮޓޯ: ރޮއިޓާރސް\nކޯވިޑް-19ގެ ނުރައްކާތެރިކަން މިހާރު މިވަނީ އިންސާނިއްޔަތަށް ކުރިމަތިވެފައިވާ ބޮޑު ކާރިސާއަކަށް ވެފައެވެ. އދ.ން ވަނީ މިހާރު ކުރިމަތިވެފައިވާ މި ޙާލަތަކީ ދެވަނަ ބޮޑު ހަނގުރާމައަށްފަހު ދުނިޔެއަށް ކުރިމަތިވި އެންމެ ބޮޑު ކާރިސާކަމުގައި ބުނެފައެވެ.\nކޯވިޑް-19 އެންމެ ފުރަތަމަ ޗައިނާއިން ފެނުމަށްފަހު މިއަދާއި ހަމައަށްވެސް އާންމުން އެންމެ ގިނައިން ކުރާ ސުވާލަކީ މި ބަލީގެ ނުރައްކާ އެންމެ ބޮޑީ ކޮން ބަޔަކަށްތޯ ކުރާ ސުވާލެވެ. މިއަދާއި ހަމައަށް ސީދާ ޖަވާބެއް ނުލިބުނުނަމަވެސް، ޗައިނާގައި މި ބަލީގައި މަރުވި މީހުންގެ ނިސްބަތަށް ބަލައި ތަޖުރިބާކާރުން އޭރު ބުނަމުން އައީ މި ބަލީގެ ޝިކާރައަކަށްވަނީ އުމުރުން ދުވަސްވީ މީހުންކަމަށެވެ. އުމުރުން ދުވަސްވީ މީހުންނަކީ ދިފާޢީ ނިޒާމު ބަލިކަށި ބައެއްކަމުން އެ އުމުރުގެ މީހުންނަކީ މިފަދަ ކޮންމެ ބަލިމަޑުކަމެއްގެ ނުރައްކާ އެންމެ ބޮޑު މީހުންނަށްވެފައި ވެއެވެ.\nއެހެންނަމަވެސް، މި ބަލީގެ ނުރައްކާ އެހެން އުމުރުތަކުގެ މީހުންނަށް ކުޑަކަމަށް ބުނެވޭނަމަ އެއީ އަދި މުޅިން ތެދު ވާހަކައެއް ނޫނެވެ.\nއާންމުންގެ މެދުގައި މި ބައްޔަކީ އުމުރުން ދުވަސްވީ މީހުންނަށް ޖެހޭ ބައްޔެއްކަމަށް ދެކި ފަރުވާކުޑަކޮށްލުމުން ދެން ފެނިގެން ދިޔައީ މުޅިން ތަފާތު މަންޒަރެކެވެ. އެގޮތުން މި މުއްދަތުގައި ދުނިޔޭގައި އެންމެ ގިނައިން މި ބަލި ފެނުނު ޗައިނާ ފަހަތައް ޖައްސާލައި އިޓަލީއާއި، ސްޕޭންއާއި އެމެރިކާއިން މި ބަލީގެ ގިނަ ކޭސްތަކެއް ފެންނަންފެށިއެވެ. އަދި މި ބަލީގައި މަރުވާ މީހުންގެ އަދަދުވެސް މި ޤައުމުތަކުގައި އިތުރުވެ މި ބަލިމަޑުކަމުގެ ނުރައްކާ އިހުނަށްވުރެ އިތުރުވެގެން ދިޔައެވެ.\nއަދި މިއާއެކު ފެނިގެންދިޔައީ ކުރިން އާންމުން ގަބޫލުކުރި ގަބޫލުކުރުންތައް މުޅިން ބަނދަލުކޮށްލަން މަޖުބޫރުވި މަންޒަރެވެ. މި ބަލިމަޑުކަމުގައި ކުރިން ދެކެވުނު އުމުރުން ދުވަސްވީ މީހުންގެ ބަދަލުގައި ދެން ފެނިގެންދިޔައީ ގިނަ އަދަދެއްގެ ޒުވާނުން ބަލީގައި މަރުވާން ފެށި މަންޒަރެވެ، މިކަން ދުނިޔޭގެ ސިއްޙަތު ޖަމިއްޔާއިންވެސް ފާހަގަކޮށް އާންމުން ސަމާލުވުމަށް ވަނީ އަންގާފައެވެ.\nދުނިޔޭގެ ސިއްހަތު ޖަމިއްޔާއިން ވަނީ، މި ފަދަ ގޮތަކަށް ކަންތައްތައް ވެގެން ދިއުމުގެ ފަހަތުގައި ޒުވާނުންގެ މެދުގައި ހުންނަ ނުރަނގަޅު އާދަތައް ބޮޑު ދައުރެއް އަދާކުރާކަން ފާހަގަކޮށްފައެވެ. އެގޮތުން މަސްތުވާތަކެތި ބޭނުންކުރުމާއި، ދުންފަތުގެ އިސްތިއުމާލުކުރުންފަދަ އަމަލުތައް އިންސާނާގެ ހަށިގަނޑު ބަލިކަށި ކޮއްލުމުން ކޯވިޑް-19ގެ ނުރައްކާ ބޮޑުވާކަން ދިރާސާތަކުން ވަނީ ދައްކާފައެވެ.\nދުންފަތުގެ އިސްތިއުމާލުކުރުން ފަދަ އާދަތަކަކީ، އިންސާނާގެ ފުއްޕާމޭ އެކަށް ހަލާކުކޮށްލާފަދަ ނޭދެވޭ އާދައެކެވެ. ދުންފަތުގެ ދުމުގައި ހިމެނޭ ނިކޮޓިންއާއި، އެހެން\nނުރައްކާތެރި މާއްދާތަކުން ފުއްޕާމޭގެ ވައިހޮޅިތައް އެއްކޮށް ހަލާކުކޮށްލައެވެ. އަދި ފުއްޕާމޭ ބޮޑު ހުސްކަމެއްގެ ތެރެއަށް ވައްޓާލާ އެ ގުނަވަނުގެ މަސައްކަތް ކުރުން މަޑުމަޑުން އެއްކޮށް ހުއްޓުވާލާ މަންޒަރު ފެނިގެންދެއެވެ.\nދިވެހި ޒުވާނުންގެ މެދުގައިވެސް މި ދެންނެވިފަދައިން ދުންފަތުގެ އިސްތިއުމާލުކުރުމާއި، ޝީޝާ ބުއިމާއި، ވޭޕްކުރުން ފަދަ އާދަތަކަކީ ޒުވާނުން އެއްވެ މަޖަލަކަށް ނޫނީ އެމީހުންގެ އުފަލަކަށް ކުރާ ކަމެއް ނަމަވެސް މިފަދަ ކަންކަމަކީ ކުރުން ރަނގަޅު ނޫން ޞިއްޙަތަށް އެކަމުގެ ނުރައްކާ ބޮޑު ކަންތައްތައްކަން ޞިއްޙީ މާހިރުން އަބަދުވެސް އަންނަނީ ވިދާޅުވަމުންނެވެ. އެހެންކަމުން މިކަމަށް އާންމުން ސަމާލުވުމަކީ ވަރަށް މުހިންމު ކަމެކެވެ.


ސައުދީ އަންހެނުންނަށް އުޅަނދު ދުއްވުމުގެ ހުއްދަދޭން އަމަރު ނެރެފި :: މިކަލް ނޫސް\n16 ޖުލައި 2018 (ހޯމަ)\nސައުދީ އަންހެނުންނަށް އުޅަނދު ދުއްވުމުގެ ހުއްދަދޭން އަމަރު ނެރެފި\n27 ސެޕްޓެމްބަރ 2017 00:53\nސައުދީ ރަސްގެފާނު ސަލްމާން - ވަނީ ވެރިކަން ވާރުތަވަމުން އަންނަ ގޮތަށްވެސް ބަދަލުތަކެއް ގެންނަވާފައި. ފޮޓޯ:އަރަބް ނިއުސް\nޒަމާނުއްސުރެ ސައުދީގައި މަނާވެފައިވާ އަންހެނުން އުޅަނދު ދުއްވުން މިއަދު ސައުދީ ރަސްގެފާނު ސަލްމާނު ބާތިލުކޮށް، އުޅަނދު ދުއްވުމުގެ ހުއްދަ އަންހެނުންނަށް ދެއްވުމުގެ އަމުރު ނެރުއްވައިފިއެވެ. މިއީ ސައުދީގެ އައު ރަސްގެފާނާއެކު އެގައުމަށް ގެންނަމުންދާ އިޖުތިމާޢީ އަދި އިގުތިސާދީ ބަދަލުތަކުގެ ތެރެއިން ގެނެވުނު ބަދަލެއްކަމަށް އަރަބި މީޑާތަކުން ހާމަކުރެއެވެ.\nރަސްގެފާނު ސަލްމާނުގެ މިއަމުރު ސައުދީގެ ފޮރިން މިނިސްޓްރީން ވަނީ ޔަގީންކޮށްދީފައެވެ.\nސައުދީގައި އަންހެނުންނަށް އުޅަނދުފަހަރު ދުއްވުން މަނާވެފައި އޮންނަ އޮތުމާއިމެދު އާއްމު ރައްޔިތުންގެ ކަންބޮޑުވުން ހާމަކުރަމުން އަންނަތާ ގިނަ ދުވަސްތަކެއް ވަނީ ވެފައެވެ. އަދި އެއާއިއެކު ސައުދީގެ ވެރިކަމުގެ އެތެރޭގައި އާއި މީޑިއާތަކުގައި ވެސް މިކަމާއިމެދު ބަހުސު ރެވެމުން އައިސްފައިވެއެވެ.\nދީނީގޮތުން ކަނޑައެޅިގެން އެކަން މަނާކުރެވިފައި ނުވާކަމަށް ބުނެ ރަސްކަމުގެ ތެރެއިން ވެސް އައީ މިކަން ހުއްދަކުރުމުގެ މަސައްކަތްތަކެއް ކުރެވެމުންނެވެ.\nކިންގް ސަލްމާނު ވަނީ ސައުދީ ވެރިކަން ވާރުތަވަމުން އަންނަގޮތަށް ވެސް ބަދަލުތަކެއް ގެންނަވާފައެވެ. އެއާއިއެކު ސައުދީ ރަސްކަމުގެ ކޮއިލުތެރޭގައި ވާ ދެބަސްވުންތައް މީޑިއާއަށް ވެސް ވަނީ ތިލަވާން ފަށާފައެވެ.\nހިޔާލު ޝާއިއު ކުރުމުގައި ބަލާނެ މިންގަނޑުތައް ކިޔުއްވުމަށް މިލިންކަށް ޒިޔާރަތް ކުރައްވާ\nފްރާންސުން ދެވަނަ ފަހަރަށް ވޯލްޑް ކަޕް ތަށި އުފުލާލައިފި\nމިފަހަރުގެ ވޯލްޑްކަޕްގެ3ވަނަ ބެލްޖިއަމަށް\nއީޔޫއިން ސަރުކާރާއި ދެކޮޅަށް ފިޔަވަޅު އަޅަން ނިންމުން އަންނަ ހޯމަ ދުވަހު\n© 2018 މިކަލްނިއުސް(ޑޮޓް)ކޮމް ފިކުރީމުދާ


Raajje ge igthisoadhu alun kolhah jehumah China ge kunfunuthakun masakkai kuraane: Safeer | Jazeera\tރާއްޖޭގެ އިގްތިސާދު އަލުން ކޮޅަށް ޖެހުމަށް ޗައިނާގެ ކުންފުނިތަކުން މަސައްކަތް ކުރާނެ: ސަފީރު - Jazeera\nރާއްޖޭގެ އިގްތިސާދު އަލުން ކޮޅަށް ޖެހުމަށް ޗައިނާގެ ކުންފުނިތަކުން މަސައްކަތް ކުރާނެ: ސަފީރު\nޖަވިޔަނި January 15, 2021 159 views0\nރާއްޖޭގެ އިގްތިސާދު އަލުން ކޮޅަށް ޖެހުމަށް ޗައިނާގެ ކުންފުނިތަކުން ވެސް މަސައްކަތް ކުރާނެ ކަމަށް ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޒަންގް ލީ ޒޮންގް ވިދާޅުވެއްޖެއެވެ.\nވެލާނާ އިންޓަރނޭޝަނަލް އެއަރޕޯޓް (ވީ.އައި.އޭ) އަދި އެއަރޕޯޓުގެ މަސައްކަތްތައް ކުރިއަށްދާ ގޮތް ބައްލަވާލެއްވުމަށްފަހު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ކުރެއްވި ޓުވީޓެއް ރީޓުވީޓު ކުރައްވާ ސަފީރު ވިދާޅުވީ ދިވެހި ސަރުކާރުގެ އެއްބާރުލުމާއި އެކު ޗައިނާގެ ކުންފުނިތަކުން ދަނީ އިގްތިސާދު ކޮޅަށް ޖެހުމަށް މަސައްކަތްކުރަމުން ކަމަށެވެ.\nއެގޮތުން ޗައިނާގެ ކޮންސްޓްރަކްޝަން ކުންފުންޏެއް ކަމަށްވާ، ބީޔޫސީޖީ ފަދަ ކުންފުނިތަކުން ވަނީ ކޮވިޑް-19ގެ މި ދަތި ދަނޑިވަޅުގައި ވެސް މަޝްރޫއުތަކުގެ މަސައްކަތް ކުރިއަށް ގެންގޮސްފައި ކަމަށް ވެސް އޭނާ ވިދާޅުވިއެވެ. އަދި އެ ކުންފުނިތަކުން ދަނީ ރާއްޖޭގެ އިގްތިސާދު އަލުން ކޮޅަށް ޖެހުމަށް އެހީތެރިވަމުން ކަމަށް ވެސް ސަފީރު ވިދާޅުވިއެވެ.\nރާއްޖެއާއި ޗައިނާއާއި އޮންނަ ގުޅުމަށް ގިނަ އަހަރުތަކެއް ވެފައިވާއިރު، ކޮވިޑުގެ ހާލަތުގައިވެސް ބީޔޫސީޖީން ވަނީ ރާއްޖެއަށް ގިނަ އެހީތަކެއް ފޯރުކޮށްދިފައެވެ. ޚާއްސަކޮށް ބީޔޫސީޖީ ކުންފުންނަކީ ގިނަ އަހަރުތަކެއް ވަންދެން ރާއްޖޭގައި ބޮޑެތި މަޝްރޫއުތައް ހިންގާފައިވާ ކުންފުންޏެކެވެ.


Eid show gai Sunee ge amihla lavaeh: Senorita lava " Hi suneetha" ah!\nސުނީ އަދި ކަމިލާ\nއުކުޅުސް އީދު ޝޯގައި ސުނީގެ އަމިއްލަ ލަވައެއް: ސެނޮރިޓާ ލަަވަ، ހައި ސްނީތާ އަށް!\n23 ޖުލައި 2021 - 14:48:05\nމިފަހަރުގެ އީދު އެކި ކަންކޮޅުތަކުގައި ކުލަ ގަދަކޮށް ފާހަގަކުރަމުންދާއިރު، އެންމެ ކުރީގައި އުޅޭ އެއް ރަށަކީ އއ. އުކުޅަސް އެވެ. އުކުޅަހުގެ އީދު ފޯރި ގަދަވެފައިވަނީ، މަޝްހޫރު ނެށުންތެރިއާ ސުނީތާ އަލީ އާއި އެކު އީދު ފާހަގަކުރުމުގެ ފުރުސަތަު ލިބިގެން ދިޔުން ކަމާއިމެދު ޝައްކެތް ނެތެވެ.\nއީދުގައި އެކި ރަށްރަށުގައި މަޝްހޫރު ޝޯތަކެއް މީގެ ކުރީ އަހަރުތަކުގައި ދީފައިވާ ސުނީ މިފަހަރުގެ އީދުގައި ހުރީ އޭނާގެ އަމިއްލަ ރަށް އުކުޅަހުގައެވެ. ސުނީ ދަނީ އޭނާގެ އީދު ފާހަގަކުރާ ގޮތުގެ ބައެއް ކްލިޕްތައް ސޯޝަލް މީޑިއާގައި ހިއްސާކުރަމުންނެވެ.\nއެގޮތުން އީދު ނަމާދުން ފެށީގެން ކުލަ ޖެހުމާއި ކެއްކުމުގެ މަޖާގެ ތެރެއިންވެސް އެކި ކްލިޕްތައް ސުނީ އަންނަނީ އޭނާގެ ފޭނުންނާއި ހިއްސާކުރަމުންނެވެ. އެންމެ ފަހުން ސުނީ ވަނީ އުކުޅަހުގައި އޮތް އީދު ޝޯގެ ބައެއް ކްލިޕްތައްވެސް ހިއްސާކޮށްފައެވެ. އެ ޝޯގައި ސުނީގެ ހުނަރުވެރި ނެށުންތަކެއް ފެނިގެން ގޮސްފައިވާއިރު އޭނާގެ އަމިއްލަ ލަވައެއްވެސް ވަނީ ހުށަހަޅާފައެވެ.\nއެގޮތުން ޝޯން މެންޑެސް، ކަމިލާ ކަބެލޯގެ މަޝްހޫރު ލަވަ "ސެނޮރިޓާ" ގެ ކަވާއެއް ދޫކޮށްލާފައެެވެ. އެއީ " ހައި ސްނީތާ" އެވެ.\nސުނީ ފާހަގަކުރެވެނީ ޕްރިޔަންކާގެ އެންމެ ބޮޑު ފޭނުންގެ ތެރޭގައެވެ. މިދިޔަ މެއި މަހުގެ 28 ވަނަ ދުވަހު ސުނީތާއަށް ވަނީ 44 އަހަރު ވެފައެވެ.


Dhuniye gai furathama fahara 'Maldives Border Miles' ifthithaahu kohfi\nކ. މާލެ | 27 ސެޕްޓެންބަރ 2020 | އާދީއްތަ 22:41 | 12,871\n'މޯލްޑިވްސް ބޯޑަރ މައިލްސް' ޕްރޮގްރާމް އިފްތިތާޙު ކޮށްފިއެވެ.\nރާއްޖޭގެ ފަތުރުވެރިކަމަށް މި ކުރިމަތިވި ހީނަރުކަމާއިއެކު، ދުނިޔޭގެ ފަތުރުވެރިކަމުގެ ދުވަހާއި ގުޅިގެން ބޭއްވި ހާއްސަ ރަސްމިއްޔާތުގައި، 'މޯލްޑިވްސް ބޯޑަރ މައިލްސް' ޕްރޮގްރާމް އިފްތިތާޙު ކޮށްދެއްވީ މިނިސްޓަރ އޮފް ޓޫރިޒަމް ޑރ. އަބްދުﷲ މަޢުސޫމްއެވެ.\nމިއީ މުޅި ދުނިޔޭގައި ވެސް މިފަދަ ޕްރޮގްރާމެއް އިފްތިތާޙު ކުރެވޭ އެންމެ ފުރަތަމަ ފަހަރެވެ. މި ޕްރޮގްރާމްގެ މަޤްސަދަކީ ރާއްޖޭގެ ފަތުރުވެރިކަން އިސްތިހާރުކޮށް، އިތުރަށް ފުޅާކުރުމެވެ.\nމިޕްރޮގްރާމް އިފްތިތާޙު ކުރެވުމަށްފަހު ރަސްމިއްޔާތުގައި ވާހަކަފުޅު ދައްކަވަމުން، މިނިސްޓަރ އޮފް ޓޫރިޒަމް ޑރ. އަބްދުﷲ މަޢުސޫމް ފާހަގަ ކުރެއްވި ގޮތުގައި، މިޕްރޮގްރާމާއި އެކު ރާއްޖޭގެ މަޤުބޫލުކަން އިހުނަށްވުރެން މުޅި ދުނިޔޭގައި އިތުރުވެގެން ދާނެއެވެ.\nއެގޮތުން މިނިސްޓަރ ވިދާޅުވީ، މިއަދު މި އިފްތިތާޙު ކުރެވިގެންދިޔަ 'މޯލްޑިވްސް ބޯޑަރ މައިލްސް' އަކީ ރާއްޖޭގެ މަޤުބޫލުކަން އިތުރަށް ދުނިޔޭގައި ކުރިއަރައި އިޝްތިހާރު ކުރުމަށް މަގުފަހިވެގެންދާނެ ޕްރޮގްރާމެއް ކަމަށެވެ. އަދި ދުނިޔޭގެ ބާޒާރުގައި ދިވެހި ފަތުރުވެރިކަމަށް ލިބިފައިވާ މަޤްބޫލުކަމުގެ ފައިދާ، މިހާރަށްވުރެ ވެސް ފުޅާ ގޮތެއްގައި ލިބިގެންދާނެ ކަމެއް ކަމަށް، ދެކެވަޑައިގަންނަވާ ކަމަށް މިނިސްޓަރ ފާހަގަ ކުރެއްވިއެވެ.\nމި ޕްރޮގްރާމަށް އަމަލު ކުރާނީ 01 ޑިސެމްބަރ 2020ން ފެށިގެނެވެ.\nމި ޕްރޮގްރާމަކީ ފަތުރުވެރިންނަށް ޙާއްސަ، އަދި މިޕްރޮގްރާމުގެ ސަބަބުން ލިބޭ ފައިދާތައް ތިން ދަރަޖައަކަށް ބަހާލެވިގެންވާ "ލޯޔަލްޓީ" ޕްރޮގްރާމެކެވެ.\nފަތުރުވެރިންނަށް ކިޔޭ އެންމެ ފުރަތަމަ މަރުހަބާގެ މުހިންމުކަން ފާހަގަކޮށް، ރަސްމިއްޔާތުގައި ވާހަކަފުޅު ދައްކަވަމުން، ކޮންޓްރޯލަރ ޖެނެރަލް އޮފް އިމިގްރޭޝަން މުޙައްމަދު އަޙުމަދު ޙުސެއިން ވިދާޅުވީ، ފަތުރުވެރިޔާ އިންތިޒާރު ކުރަމުންދިޔަ ޗުއްޓީ ރާއްޖެއިން ފެށިގެން ދަނީ ބޯޑަރުގައި ތިއްބަވާ އިމިގްރޭޝަން އޮފިސަރުން ދެއްވާ މަރުހަބާގެ ހިނިތުންވުމުން ކަމަށެވެ.\nއެއީ ރިޒޯޓު ނުވަތަ ގެސްޓުހައުސްގެ ރިސެޕްޝަނަކުން ނޫން. އެހެންކަމުން، މޯލްޑިވްސް ބޯޑަރ މައިލްސް ވުޖޫދަށް ގެނަސް، ފަތުރުވެރިން އުއްމީދު ނުކުރާފަދަ ދަތުރަކަށް މަރުހަބާ ކިޔުމަށް މޯލްޑިވްސް އިމިގްރޭޝަނުން ތައްޔާރަށް އެބައޮތް\n~ ޖެނެރަލް އޮފް އިމިގްރޭޝަން މުޙައްމަދު އަޙުމަދު ޙުސެއިން\nފާއިތުވެ ދިޔަ 2019 ވަނަ އަހަރު ރާއްޖެއަށް 1.7 މިލިއަން ފަތުރުވެރިން ޒިޔާރަތް ކުރުމާއިއެކު، އެ އަހަރު ވެގެން ދިޔައީ ރާއްޖޭގެ ތާރީހުގައި އެންމެ ގިނައިން ފަތުރުވެރިން ޒިޔާރަތް ކުރި އަހަރަށެވެ.\nމިކާމިޔާބީއާއިއެކު، ފަތުރުވެރިކަމުގެ ސިނާއަތް ދެން ޖެހިގެން އޮތް ހަރުފަތަށް ގެންގޮސް، 2020 ވަނަ އަހަރު ރާއްޖެއަށް2މިލިއަން ޓޫރިސްޓުން ގެނައުމަށް ގިނަގުނަ މާރކެޓިންގ ހަރަކާތްތައް ވެސް ފަށާފައިވެއެވެ.


Raees Office Ah Bodu Olhumeh Araifi: Ehve Ulhumaai Behey Bill Majlis Ah Nufonuvaa - Vaguthu\nރައީސް އޮފީހަށް ބޮޑު އޮޅުމެއް އަރައިފި: އެއްވެ އުޅުމާއި ބެހޭ ބިލް މަޖިލީހަކަށް ނުފޮނުވާ\nމާލޭގެ ހުރިހާތަނެއްގައި ވެސް މުޒާހަރާ ކުރެވޭ ގޮތައް ޤާނޫނު އިސްލާހުކުރަން ސަރުކާރުން ރައްޔިތުންގެ މަޖިލީހަށް ހުށަހަޅައިފިކަމަށް ވިދާޅުވެ މިއަދު ޚަބަރު ފެތުރުނީ އޮޅިގެން ކަމަށް ރައީސް އޮފީހުން އިއުތިރާފުވެއްޖެއެވެ.\nރައީސް އޮފީހުން މިރޭ ވިދާޅުވީ ސުލްޙަވެރިކަމާއެކު އެއްވެއުޅުމުގެ މިނިވަންކަމުގެ ޤާނޫނަށް އިޞްލާޙު ހުށަހެޅުމުގެ ބިލް އަދި ރައްޔިތުންގެ މަޖިލީހަށް ފޮނުވާފައި ނުވާނެ ކަމަށެވެ.\nސުލްޙަވެރިކަމާއެކު އެއްވެއުޅުމުގެ މިނިވަންކަމުގެ ޤާނޫނަށް އިޞްލާޙު ހުށަހެޅުމުގެ ބިލް ރައްޔިތުންގެ މަޖިލީހަށް ހުށަހަޅަން ނިންމި ނިންމުން ރައީސް އޮފީހުން ބަދަލު ކުރީކަމެއް ނުވަތަ ނޫންކަމެއް ރައީސް އޮފީހުން ވިދާޅެއް ނުވެއެވެ.\nރައީސް އޮފީހުން ވިދާޅުވީ ސުލްޙަވެރިކަމާއެކު އެއްވެއުޅުމުގެ މިނިވަންކަމުގެ ޤާނޫނަށް އިޞްލާޙު ހުށަހަޅަނީ، އެއްވެއުޅުމުގެ މިނިވަންކަން ހަނިކޮށް، އެއްވެއުޅެވޭނެ ސަރަޙައްދުތަކެއް ކަނޑައެޅުމަށް ވަރަށް ފުޅާ ދާއިރާއެއްގެ އިޚްތިޔާރުތަކެއް ސަރުކާރަށް ލިބިދިނުމަށާއި، ކުރިން އިދިކޮޅު ފަރާތްތަކުގެ ސިޔާސީ ޙަރަކާތްތައް ހުއްޓުވުމުގެ ގޮތުން ފުލުހުން ލިޔުމުން ދޭ ހުއްދައަކާއެކު ފިޔަވައި، މާލޭގައި އެއްވެސް ބާވަތެއްގެ އެއްވުމެއް ނުވަތަ ހިނގާލުމެއް ނުވަތަ އުޅަނދުބުރެއް ބޭއްވޭނީ، މިނިސްޓްރީ އޮފް ހޯމް އެފެއާޒުން ކަނޑައަޅައި ޢާންމުކޮށް އިޢުލާންކޮށްފައިވާ ތަންތަނުގައި އެކަނިކަމަށް ކަނޑައަޅާފައިވާބައި އުނިކޮށް، ސުލްޙަވެރިކަމާއެކު އެއްވެއުޅުމުގެ މިނިވަންކަމުގެ ޤާނޫނު އިސްލާޙުކުރުމަށް ކަމަށެވެ.\nކުރީގެ ރައީސް ޔާމީންގެ ވެރިކަމުގައި ސުލްޙަވެރިކަމާއެކު އެއްވެއުޅުމުގެ މިނިވަންކަމުގެ ޤާނޫނަށް ގެނައި އިސްލާހަށް ފަހު މާލޭގައި މުޒާހަރާ ކުރުމުގެ ހުއްދަ އޮތީ ކާނިވާ ސަރަހައްދުގައި އެކަންޏެވެ.\nރިޔާސީ އިންތިޚާބުގެ ޤާނޫނާއި، ރައީސުލްޖުމްހޫރިއްޔާކަން ކޮށްފައިވާ މީހަކަށްދޭންޖެހޭ ރައްކާތެރިކަމާ އިނާޔަތާބެހޭ ޤާނޫނު އިސްލާހު ކުރަން ރައްޔިތުންގެ މަޖިލީހަށް ފޮނުވާފައި ވާނެ ކަމަށް ރައީސް އޮފީހުން މިއަދު ވަނީ ވިދާޅުވެފައެވެ.\nރައީސް އޮފީހުން ވިދާޅުވީ މި ޤާނޫނުތަކަށް އިސްލާޙު ގެނައުމަށް ސަރުކާރުން ފޮނުއްވާފައިވަނީ ވަކި މީހަކަށް ނުވަތަ ބަޔަކަށް ގެއްލުމެއް ދިނުމަށް ނުވަތަ މަންފާއެއް ހޯދައިދިނުމަށް ބަދަލުކޮށް ނުވަތަ ފާސްކޮށްފައިވާ ޤާނޫނުތަކާއި ޤަވާޢިދުތައް މުރާޖަޢާކުރުމަކީ މިސަރުކާރުގެ ވަޢުދަކަށް ވާތީ ކަމަށެވެ.\nފެނަކަ އެމްޑީ ވަކިކުރަން ނުނިންމާ: ރައީސް އޮފީސް\nއޮގަސްޓް 18, 2019 23:28\nދެން ވިސްނާ ޤަވުމު އޮންނާނެ ޙާލު .! އަލިފާނުގަ އަތް ޖެހުނަސް އިޙްސާސް ވާ މީހެއްނޫން ވެރިއަކަށް ހުރީ . ނަސީބެއްނު މިއަދަކީ ރަބީޢުލް އައްވަލުމަހުން 12 ކަމަށް އިޢުލާން ނުކުރިކަން\nއޮގަސްޓް 19, 2019 01:13\nކިހިނެއްވެފަ ތިބޭ ބުރާންތިތަކެއްތަ އެއީ؟ އޮށަނި ފަނިބޮވިފަ ތިއްބަސް ބޮޑުވަރުކަންނޭގެ ތީ އެކަމަކު! ދެން ކިހާ ތާހިރުކޮއް މިތާ ގައުމު ހިނގާނެ..\nއޮގަސްޓް 19, 2019 02:06\nހެހެ އޮޅުންބޮޅުން ސުވާލި. ޔާމީނު ކަންތައް ކުރެއްވި ގޮތުން މިބައިމީހުން މި ތިބެނީ ތާއަބަދު އޮޅުން އަރާ ހައިރާންވެފަ. ކަކަކަ\nއޮގަސްޓް 19, 2019 06:21\nހުރިހާ ކަމެއް ބަދަލުކުރޭ، މިހާރު މިއުޅެނީ މާލޭ މަގުތައް ބާރު ބޮޑު ކަމުން އަދި މިހާލުގަ ތިޔަ ބުނާ ގޮތަށް އިސްލާހް ގެނެސްފިއްޔާ ދެން ވާނޭ ގޮތް ވިސްނަން ރަންގަޅު\nއޮގަސްޓް 19, 2019 07:59\nޙުރިހާ ކަމެއްގާ ވެސް އޮޅުން ބޮޅުން ...\nއޮގަސްޓް 19, 2019 09:33\nހަހަހަހަހ އޮޅުންބޮޅުން ސުވާލި. ޔާމީނު ކަންތައް ކުރެއްވި ގޮތުން މިބައިމީހުން މި ތިބެނީ ތާއަބަދު އޮޅުން އަރާ ހައިރާންވެފަ. ހެވެނީ ހަމަހެވެނީ. ނަހުލާވެފަ މިތިބެނީ ރައީސްއޮފީހުގަ އުޅޭމީހުންވެސް. ކުރީސަރުކާރުގެ ތަރައްޤީގެ ސަބަބުން ހަދާނެގޮތްހުސްވެފަ. އަތުންފައިން ކޮސްހެދެނީ\nއޮގަސްޓް 19, 2019 10:28